২০১২ গুৱাহাটীৰ যুৱতী উৎপীড়ণ ঘটনা - অসমীয়া ৱিকিপিডিয়া\n২০১২ গুৱাহাটীৰ যুৱতী উৎপীড়ণ ঘটনা\n৯ জুলাই ২০১২ তাৰিখে অসমৰ ৰাজধানী চহৰ গুৱাহাটীত, এগৰাকী যুৱতীৰ ওপৰত এখন বাৰৰ বাহিৰত প্ৰায় ৩০জন পুৰুষৰ এটা দলৰ দ্বাৰা উৎপীড়ন চলোৱা হৈছিল, যাৰ বহুতক পৰৱৰ্তী সময়ত ঘটনাটোৰ ভিডিঅ' ফুটেজৰ ওপৰত ভিত্তি কৰি গ্ৰেপ্তাৰ কৰা হৈছিল। নিউজ লাইভৰ এজন স্থানীয় টিভি সাংবাদিকৰ বিৰুদ্ধে দলটোক প্ৰৰোচিত কৰাৰ অভিযোগ উঠিছিল আৰু ২০ জুলাই ২০১২ ত তেওঁক গ্ৰেপ্তাৰ কৰা হৈছিল।\n26°11′0″N 91°44′0″E / 26.183333°N 91.733333°E / 26.183333; 91.733333\n৯ জুলাই ২০১২ (2012-07-09)\n৯ জুলাই ২০১২ তাৰিখে, দুগৰাকী মহিলা এখন বাৰৰ পৰা ওলাই অহাৰ পিছত বাহিৰত থিয় হৈ থকা পুৰুষৰ এটা দলৰ সৈতে শাৰীৰিক সংঘাতত লিপ্ত হয়। ওচৰতে থকা নিউজ লাইভৰ এজন সাংবাদিক গৌৰৱ জ্যোতি নেওগে তেওঁৰ কাৰ্যালয়লৈ ফোন কৰি কেমেৰা আৰু কৰ্মচাৰীসকলক উক্ত সংঘাতৰ দৃশ্যগ্ৰহণ কৰিবলৈ কৈছিল। যদিও উৎপীড়ণৰ বলিহোৱা ছোৱালীজনীয়ে নিজকে ৰক্ষা কৰাৰ চেষ্টা কৰিছিল, তথাপিও তেওঁক দুবাৰকৈ দলটোৱে উৎপীড়ণ কৰে। অৱশেষত, প্ৰায় আধা ঘণ্টাৰ পিছত, 'দৈনিক আজিৰ অসমৰ' আন এগৰাকী সাংবাদিক মুকুল কলিতাই হস্তক্ষেপ কৰি ছোৱালীজনীক উদ্ধাৰ কৰে। আৰক্ষী ঘটনাস্থলীত উপস্থিত হোৱাৰ পিছত ছোৱালীজনীক ঘৰলৈ ঘূৰাই নিয়া হয় আৰু গোচৰ ৰুজু কৰা হয়। ভিডিঅ' ফুটেজৰ পৰা চিনাক্তকৰণৰ অভিযোগৰ ভিত্তিত মুখ্য অভিযুক্ত হিচাপে অমৰজ্যোতি কলিতাক গ্ৰেপ্তাৰ কৰা হয়।\nএই ঘটনাটোৰ ভিডিঅ'টো অসমীয়া বাতৰি চেনেল নিউজ লাইভৰ দ্বাৰা সম্প্ৰচাৰিত হোৱাৰ ঠিক পিছতে ৰাষ্ট্ৰীয় আৰু স্থানীয় সংবাদ মাধ্যমত একপ্ৰকাৰৰ হুলস্থূলৰ সৃষ্টি হয়, ইউটিউবতো ভাইৰেল হৈ পৰে আৰু ভাৰতত মহিলা আৰু মানৱ অধিকাৰৰ সুৰক্ষাসম্পৰ্কে বিতৰ্কৰ সৃষ্টি কৰে। ২০১২ চনৰ ২০ জুলাইলৈ ২২জন অভিযুক্তৰ ভিতৰত ১২ জনক গ্ৰেপ্তাৰ কৰা হয়। মূল অভিযুক্ত অমৰজ্যোতি কলিতাই ২৩ জুলাইত বাৰাণসীত উত্তৰ প্ৰদেশ আৰক্ষীৰ ওচৰত আত্মসমৰ্পণ কৰে। পিছদিনা অসম আৰক্ষীয়ে কলিতাৰ জিম্মা ল'বলৈ বাৰাণসীলৈ গৈছিল আৰু ঘোষণা কৰা হৈছিল যে চিনাক্ত কৰা ১৭জন অভিযুক্তৰ ভিতৰত ১৪ জনক গ্ৰেপ্তাৰ কৰা হৈছে। ৰাষ্ট্ৰীয় মহিলা আয়োগৰ (এনচিডব্লিউ) প্ৰতিনিধি অলকা লাম্বাক এই ঘটনাৰ তদন্তৰ বাবে গুৱাহাটীলৈ প্ৰেৰণ কৰা হৈছিল, দুৰ্ঘটনাক্ৰমে এখন সংবাদমেলত ভুক্তভোগীৰ পৰিচয় প্ৰকাশ কৰাৰ বাবে তেওঁ সমালোচিত হৈছিল। শিশু অধিকাৰ বিশেষজ্ঞসকলে এনচিপিচিআৰ (শিশু অধিকাৰ সুৰক্ষাৰ ৰাষ্ট্ৰীয় আয়োগ)ৰ পৰিৱৰ্তে এন চি ডব্লিউক গোচৰটো হস্তান্তৰ কৰাৰ বাবেও চৰকাৰক সমালোচনা কৰে যিহেতু ভুক্তভোগী যুৱতীগৰাকী নাবালিকা আছিল।\nপ্ৰধান অভিযুক্ত অমৰজ্যোতি কলিতাকে ধৰি এই গোচৰৰ এঘাৰজন অভিযুক্তক ৭ ডিচেম্বৰ ২০১২ ত দোষী সাব্যস্ত কৰা হৈছিল আনহাতে আন চাৰিজনক নিৰ্দোষী ঘোষণা কৰা হয়। মুখ্য ন্যায়িক দণ্ডাধীশ এছ.পি. মৈত্ৰাই মুখ্য অভিযুক্ত অমৰজ্যোতি কলিতাৰ লগতে আন ১০ জনক আইপিচিৰ বিভিন্ন ধাৰাৰ অধীনত দোষী সাব্যস্ত কৰে, যেনে ১৪৩ – বেআইনী সমাবেশ, ৩৪১- অন্যায়ভাৱে সংযম, ২৯৪ -অশ্লীল কাৰ্য্য, ৩২৩ – স্বেচ্ছাই আঘাত প্ৰাপ্ত কৰা আৰু ৩৫৪ – মহিলাগৰাকীক আক্ৰমণ বা অপৰাধমূলক বল প্ৰয়োগ কৰা।\nপিছত সাংবাদিক গৌৰৱ জ্যোতি নেওগক গুৰুত্বৰ প্ৰমাণৰ অভাৱত হাফিজুদ্দিন, দিগন্ত বসুমতাৰী আৰু জিতুমণি ডেকাৰ সৈতে নিৰ্দোষী ঘোষণা কৰা হৈছিল।\n↑ "TV reporter who-filmed girls molestation in Guwahati arrested". The Times of India. 21 July 2012. http://articles.timesofindia.indiatimes.com/2012-07-20/guwahati/32763134_1_atanu-bhuyan-tv-reporter-news-live-channel। আহৰণ কৰা হৈছে: 21 July 2012.\n↑ "Guwahati molestation: TV journalist arrested". Hindustan Times. 20 July 2012. http://www.hindustantimes.com/India-news/Guwahati/Guwahati-molestation-TV-journalist-arrested/Article1-892644.aspx। আহৰণ কৰা হৈছে: 21 July 2012.\n↑ Sahni, Diksha (24 July 2012). "Big Catch in Guwahati Molestation Case". Wall Street Journal. https://blogs.wsj.com/indiarealtime/2012/07/24/big-catch-in-guwahati-molestation-case/?mod=google_news_blog। আহৰণ কৰা হৈছে: 24 July 2012.\n↑ Deka, Kaushik (13 July 2012). "Irony adds to insult and anger! Accused in molestation case plays police officer on crime show, yet to be arrested". India Today. http://indiatoday.intoday.in/story/assam-girl-molestation-case/1/208117.html। আহৰণ কৰা হৈছে: 24 July 2012.\n↑ Choudhury, Ratnadip. "Manufactured Shame". Tehelka. http://www.tehelka.com/story_main53.asp?filename=Ne280712MANUFACTURED.asp। আহৰণ কৰা হৈছে: 21 July 2012.\n↑ "20 men molest minor girl in Guwahati; outrage after video goes viral". Mid-Day. 13 July 2012. http://www.mid-day.com/news/2012/jul/130712-teen-girl-molested-by-twenty-guwahati-pub-video-viral.htm। আহৰণ কৰা হৈছে: 25 July 2012.\n↑ Chatterjee, Garga. "Guwahati case: The questions about the fateful night of July 10". Daily News and Analysis. http://www.dnaindia.com/analysis/column_guwahati-case-the-questions-about-the-fateful-night-of-july-10_1715901। আহৰণ কৰা হৈছে: 17 July 2012.\n↑ "Guwahati molestation case: SSP transferred; another accused held". Hindustan Times. http://www.hindustantimes.com/India-news/Guwahati/Guwahati-molestation-SSP-transferred-8-accused-held/Article1-890065.aspx। আহৰণ কৰা হৈছে: 21 July 2012.\n↑ "Uttar Pradesh Kalita, main accused in Guwahati molestation case, surrenders". Hindustan Times. 23 July 2012. http://www.hindustantimes.com/India-news/UttarPradesh/Kalita-main-accused-in-Guwahati-molestation-case-surrenders/Article1-894264.aspx। আহৰণ কৰা হৈছে: 23 July 2012.\n↑ PTI (24 July 2012). "Guwahati molestation: Assam police go to Varanasi to take custody of Kalita". DNA India. http://www.dnaindia.com/india/report_guwahati-molestation-assam-police-go-to-varanasi-to-take-custody-of-kalita_1719144। আহৰণ কৰা হৈছে: 24 July 2012.\n↑ "Guwahati molestation: NCW representative draws flak". Hindustan Times. 16 July 2012. http://www.hindustantimes.com/India-news/Guwahati/Guwahati-molestation-NCW-representative-draws-flak/Article1-889990.aspx। আহৰণ কৰা হৈছে: 26 July 2012.\n↑ "NCPCR should have handled Guwahati molestation case: Experts". DNA. 20 July 2012. http://www.dnaindia.com/india/report_ncpcr-should-have-handled-guwahati-molestation-case-experts_1717733। আহৰণ কৰা হৈছে: 26 July 2012.\n↑ "11 convicted, four acquitted in Guwahati molestation case". The Hindu. http://www.thehindu.com/news/states/other-states/11-convicted-four-acquitted-in-guwahati-molestation-case/article4174500.ece। আহৰণ কৰা হৈছে: 8 December 2012.\n↑ "11 convicted in Guwahati abuse case, scribe let off". Hindustan Times. http://www.hindustantimes.com/India-news/Guwahati/Guwahati-molestation-case-Amarjyoti-Kalita-convicted-journalist-walks-free/Article1-969757.aspx। আহৰণ কৰা হৈছে: 8 December 2012.\n"https://as.wikipedia.org/w/index.php?title=২০১২_গুৱাহাটীৰ_যুৱতী_উৎপীড়ণ_ঘটনা&oldid=309274"ৰ পৰা অনা হৈছে\nশেষ সম্পাদনা কৰা হৈছে 17 December 2021 তাৰিখে 03:44 বজাত\nএই পৃষ্ঠাখন ১৭ ডিচেম্বৰ, ২০২১ তাৰিখে ০৯:১৪ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=74011।


10.05.20 Avyakt Bapdada Assame Murli 08.01.86 Om Shanti Madhuban\n“*ধৰণীৰ ‘হ’লি’ (পবিত্ৰ) তৰা*”\nআজি জ্ঞান সূৰ্য পিতাই নিজৰ অনেক প্ৰকাৰৰ বিশেষত্বৰে সম্পন্ন বিশেষ তৰাবোৰক চাই আছেহঁক। প্ৰতিটো তৰাৰ বিশেষত্ব বিশ্বক পৰিৱৰ্তন কৰাৰ প্ৰকাশ দিওঁতা হয়। আজিকালি বিশ্বত বিশেষভাৱে তৰাৰ অনুসন্ধান কৰে কিয়নো তৰাবোৰৰ প্ৰভাৱ পৃথিৱীৰ ওপৰত পৰে। বৈজ্ঞানিকসকলে আকাশৰ তৰাৰ অনুসন্ধান কৰে, বাপদাদাই নিজৰ “হ’লি ষ্টাৰ্চ” (পবিত্ৰ তৰাবোৰ)ৰ বিশেষত্বসমূহ চাই আছেহঁক। যেতিয়া আকাশৰ তৰাই ইমান দূৰৈৰ পৰা নিজৰ ভাল বা বেয়া প্ৰভাৱ পেলাব পাৰে তেন্তে তোমালোক “হ’লি ষ্টাৰ্চ”সকলে এই বিশ্বক পৰিৱৰ্তন কৰাৰ, পবিত্ৰতা-সুখ-শান্তিময় সংসাৰ গঢ়ি তোলাৰ প্ৰভাৱ কিমান সহজে পেলাব পাৰা। তোমালোক ধৰণীৰ তৰা, সেয়া হ’ল আকাশৰ তৰা। ধৰণীৰ তৰা এই বিশ্বক অস্থিৰতাৰ পৰা ৰক্ষা কৰি সুখী সংসাৰ, স্বৰ্ণিম সংসাৰ গঢ়োঁতা হোৱা। এই সময়ত প্ৰকৃতি আৰু ব্যক্তি দুয়োটাই অস্থিৰতাৰ সৃষ্টিকৰাৰ নিমিত্ত হৈছে কিন্তু তোমালোক পুৰুষোত্তম আত্মাসকলে বিশ্বক সুখৰ শ্বাস, শান্তিৰ শ্বাস দিয়াৰ নিমিত্ত হোৱা। তোমালোক ধৰণীৰ তৰাই সকলো আত্মাৰ সকলো আশা পূৰ্ণ কৰোঁতা প্ৰাপ্তি স্বৰূপ তৰা, সকলোৰে নিৰাশাক আশালৈ পৰিৱৰ্তন কৰোঁতা শ্ৰেষ্ঠ আশাৰ তৰা হোৱা। গতিকে নিজৰ শ্ৰেষ্ঠ প্ৰভাৱক চেক্ (পৰীক্ষা) কৰা যে মোৰ; শান্তিৰ তৰাৰ, হ’লি তৰাৰ, সুখ স্বৰূপ তৰাৰ, সৰ্বদা সফলতাৰ তৰাৰ, সকলো আশা পূৰ্ণ কৰোঁতা তৰাৰ, সন্তুষ্টতাৰ প্ৰভাৱশালী তৰাৰ প্ৰভাৱ পেলোৱাৰ জেউতি আৰু ৰেঙনিকিমান আছে? কিমানলৈকে প্ৰভাৱ পেলাই আছে? প্ৰভাৱৰ স্পীড্ (ক্ষিপ্ৰতা) কিমান? যিদৰে সেই তৰাবোৰৰ স্পীড্ চেক্ কৰে, সেইদৰে নিজৰ প্ৰভাৱৰ স্পীড্ নিজে চেক্ কৰা কিয়নো বিশ্বত এই সময়ত তোমালোক হ’লি তৰাবোৰৰ আৱশ্যকতা আছে। সেয়েহে বাপদাদাই সকলো ভেৰাইটি (বিভিন্ন প্ৰকাৰৰ) তৰাবোৰ চাই আছিল।\nএই আত্মিক তৰাবোৰৰ সংগঠন কিমান শ্ৰেষ্ঠ আৰু সুখদায়ী হয়। এইদৰে নিজকে চিকমিকাই থকা তৰা বুলি ভাবানে? যিদৰে সেই তৰাবোৰক চাবৰ বাবে কিমান ইচ্ছুক হয়। এতিয়া এনেকুৱা সময় আহি আছে যে তোমালোক হ’লি তৰাবোৰক চাবৰ বাবে সকলো ইচ্ছুক হ’ব। তোমালোক তৰাবোৰক বিচাৰিব যে এই শান্তিৰ প্ৰভাৱ, সুখৰ প্ৰভাৱ, অচল কৰি তোলাৰ প্ৰভাৱ ক’ৰ পৰা আহি আছে। ইয়াৰো ৰিচাৰ্চ (গৱেষণা) কৰিব। এতিয়াতো প্ৰকৃতিৰ অনুসন্ধানত লাগি আছে, যেতিয়া প্ৰকৃতিৰ অনুসন্ধান কৰি ভাগৰি যাব তেতিয়া এই আত্মিক ৰিচাৰ্চ কৰাৰ সংকল্প উদয় হ’ব। তাৰ আগতে তোমালোক হ’লি তৰাবোৰে নিজকে সম্পন্ন কৰি লোৱা। কিবা নহয় কিবা গুণৰ, শান্তিৰ বিশেষত্ব হওক, শক্তিৰ বিশেষত্ব হওক নিজৰ মাজত ধাৰণ কৰাৰ বাবে তীব্ৰগতিৰে প্ৰস্তুতি চলোৱা। তোমালোকেও ৰিচাৰ্চ কৰা। সকলো গুণতো আছেই কিন্তু তথাপিও অতি কমেও এটা গুণৰ বিশেষত্বৰে সেই ক্ষেত্ৰত নিজক বিশেষভাৱে সম্পন্ন কৰি তোলা। যিদৰে ডাক্তৰসকলৰ ক্ষেত্ৰত জেনেৰেল (সাধাৰণ) বেমাৰৰ ন’লেজ (জ্ঞান)তো থাকেই কিন্তু তাৰ লগতে কোনো বিশেষ বেমাৰৰ ন’লেজ থাকে। সেইটো বিশেষত্বৰ বাবে বিখ্যাত হৈ যায়। গতিকে সৰ্বগুণ সম্পন্নতো হ’বই লাগিব। তথাপিও এটা বিশেষত্বক বিশেষ ৰূপত অনুভৱ কৰি, সেৱাত খটুৱাই আগবাঢ়ি যোৱা। যিদৰে ভক্তিতো প্ৰতিগৰাকী দেৱীৰ গুণ-গৰিমাত, প্ৰত্যেকৰে বিশেষত্ব বেলেগে বেলেগে গায়ন কৰা হয়। আৰু পূজাও সেই বিশেষত্ব অনুসৰিয়ে হয় যিদৰে সৰস্বতীক বিশেষ বিদ্যাৰ দেৱী বুলি মান্যতা দিয়ে আৰু পূজা কৰে। লক্ষ্মীক ধনৰ দেৱী বুলি কৈ পূজা কৰে। এইদৰে নিজৰ মাজত সৰ্বগুণ, সৰ্বশক্তি থকা সত্বেও এটা বিশেষত্বৰ ওপৰত বিশেষভাৱে ৰিচাৰ্চ কৰি নিজকে প্ৰভাৱশালী কৰি তোলা। এইটো বছৰত প্ৰতিটো গুণৰ, প্ৰতিটো শক্তিৰ ওপৰত ৰিচাৰ্চ কৰা। প্ৰতিটো গুণৰ সূক্ষ্মতাত যোৱা। সূক্ষ্মতাৰে তাৰ মহানতা অনুভৱ কৰিব পাৰিবা। স্মৃতিৰ ষ্টেজ (অৱস্থা)সমূহৰ, পুৰুষাৰ্থৰ ষ্টেজসমূহৰ সূক্ষ্মতাৰে ৰিচাৰ্চ কৰা, গভীৰতালৈ যোৱা, ডীপ (গভীৰ) অনুভূতি কৰা। অনুভৱৰ সাগৰৰ তলিলৈ যোৱা। কেৱল ওপৰুৱা লহৰত নাচি ফুৰাৰ অনুভৱী হোৱাতো, এয়াই সম্পূৰ্ণ অনুভৱ নহয়। আৰু অধিক অন্তৰ্মুখী হৈ গূঢ় অনুভৱৰ ৰত্নৰে বুদ্ধিক ভৰপূৰ কৰি তোলা কিয়নো প্ৰত্যক্ষতাৰ সময় সমীপত আহি আছে। সম্পন্ন হোৱা, সম্পূৰ্ণ হোৱা তেতিয়া সকলো আত্মাৰ আগত অজ্ঞানতাৰ পৰ্দা আঁতৰি যাব। তোমালোকৰ সম্পূৰ্ণতাৰ প্ৰকাশেৰে এই পৰ্দা স্বতঃ মুকলি হৈ যাব সেয়েহে ৰিচাৰ্চ কৰা। চাৰ্চ লাইট হোৱা, তেতিয়াহে গ’ল্ডেন জুবিলী (সোণালী জয়ন্তী) উদযাপন কৰিলা বুলি ক’ম।\nগ’ল্ডেন জুবিলীৰ বিশেষত্ব, প্ৰত্যেকৰ দ্বাৰা সকলোৰে এয়াই অনুভৱ হওক, দৃষ্টিৰেও সোণালী শক্তিসমূহৰ অনুভূতি হওক। যেন লাইটৰ প্ৰকাশে আত্মাসকলক গ’ল্ডেন (সোণালী) কৰি তোলাৰ শক্তি দি আছে। গতিকে প্ৰতিটো সংকল্প, প্ৰতিটো কৰ্ম গ’ল্ড (সোণ) হওক। গ’ল্ড কৰি তোলাৰ নিমিত্ত হওক। এই ‘গ’ল্ডেন জুবিলী’ৰ বৰ্ষত নিজকে ‘পাৰসনাথ’ৰ সন্তান ‘মাষ্টৰ পাৰসনাথ’ বুলি ভাবিবা। যিমানেই লোহাৰ সমান আত্মা নহওক কিয় পাৰস (পৰশমণি)ৰ সংগত লোহাও পাৰস (পবিত্ৰ) হৈ যায়। এয়া লোহা হয়, এনেকৈ নাভাবিবা। মই ‘পাৰস’ হওঁ এনেকৈ ভাবিবা। পাৰসৰ কামেই হ’ল লোহাকো পাৰস কৰি তোলা। এইটোৱে লক্ষ্য আৰু লক্ষণ সদায় স্মৃতিত ৰাখিবা, তেতিয়া হ’লি তৰাবোৰৰ প্ৰভাৱ বিশ্বৰ দৃষ্টিগোচৰ হ’ব। এতিয়াতো বেচেৰাসকল ভয়-ভীত হৈ আছে, অমুক তৰাটি আহি আছে। আকৌ সুখী হ’ব যে হ’লি তৰাবোৰ আহি আছে। চতুৰ্দিশে বিশ্বত হ’লি তৰাবোৰৰ ৰিমঝিম অনুভৱ হ’ব। সকলোৰে মুখৰে এয়াই আৱাজ (ধ্বনি) উচ্চাৰিত হ’ব যে লাকী (ভাগ্যৱান) তৰাবোৰ, সফলতাৰ তৰাবোৰ আহি গ’ল। সুখ শান্তিৰ তৰাবোৰ আহি গ’ল। এতিয়াতো দূৰবীণ লৈ চায় নহয় জানো। পাচত তৃতীয় নেত্ৰৰে, দিব্য নেত্ৰৰে চাব। কিন্তু এই বছৰটি প্ৰস্তুতিৰ বাবে। ভালদৰে প্ৰস্তুতি চলাবা। বাৰু - প্ৰ’গ্ৰামত (কাৰ্যসূচীত) কি কৰিবা! বাপদাদায়ো বতনত দৃশ্য ইমাৰ্জ (জাগ্ৰত) কৰিলে, দৃশ্য কি আছিল?\nকনফাৰেন্স (সন্মিলন)ৰ ষ্টেজততো স্পীকাৰ্চ (বক্তা)সকলকে বহোৱা নহয় জানো। কনফাৰেন্সৰ ষ্টেজ অৰ্থাৎ স্পীকাৰ্চসকলৰ ষ্টেজ। এই ৰূপৰেখা বনোৱা নহয়। টপিক (বিষয় বস্তু)ৰ ওপৰত ভাষণতো সদায়েই দিয়া – আৰু অধিক ভালকৈ দিয়া কিন্তু এই গ’ল্ডেন জুবিলীত ভাষণৰ সময় কম হওক আৰু প্ৰভাৱ বেছি হওক। সেই সময়তে ভিন্ন ভিন্ন স্পীকাৰ্চে (বক্তাই) নিজৰ প্ৰভাৱশালী ভাষণ দিব পাৰে, তাৰ সেই ৰূপৰেখা কি হ’ব। এদিন বিশেষ আধা ঘণ্টাৰ বাবে এই প্ৰ’গ্ৰাম ৰাখা আৰু যিদৰে বাহিৰৰ সকলে বা বিশেষ ভাষণ দিয়াসকলে ভাষণ দিয়ে সেয়া লাগিলে হওক কিন্তু আধা ঘণ্টাৰ কাৰণে এদিন ষ্টেজতো ভিন্ন ভিন্ন বয়সৰ অৰ্থাৎ এটি সৰু ল’ৰা, এজনী কুমাৰী, এহাল পবিত্ৰ যুগল (স্বামী-স্ত্ৰী) হওক। এহাল প্ৰবৃত্তিত থকা যুগল হওক। এজন বয়সস্থ হওক। তেওঁলোক ভিন্ন ভিন্ন চন্দ্ৰমাৰ দৰে ষ্টেজত বহি থাকক আৰু ষ্টেজৰ পোহৰ প্ৰখৰ নহওক। সাধাৰণ হওক। প্ৰত্যেকে গাইপতি তিনি মিনিটত নিজৰ বিশেষ গ’ল্ডেন ভাৰ্চন (সোণালী ভাষ্য) শুনাওক যে এই শ্ৰেষ্ঠ জীৱন গঢ়াৰ গ’ল্ডেন ভাৰ্চনকি প্ৰাপ্ত হ’ল, যাৰ দ্বাৰা জীৱন গঢ়ি ল’লে। সৰু কুমাৰ অৰ্থাৎ ল’ৰা বা ছোৱালীয়ে শুনাওক, সৰু ল’ৰা-ছোৱালীৰ বাবে কি গ’ল্ডেন ভাৰ্চনপ্ৰাপ্ত হ’ল। কুমাৰী জীৱনৰ বাবে কি গ’ল্ডেন ভাৰ্চনপ্ৰাপ্ত হ’ল, বাল ব্ৰহ্মচাৰী যুগলসকলে কি গ’ল্ডেন ভাৰ্চনপ্ৰাপ্ত কৰিলে। আৰু প্ৰবৃত্তিত থকা ট্ৰাষ্টী (নিমিত্ত) আত্মাসকলে কি গ’ল্ডেন ভাৰ্চনপ্ৰাপ্ত কৰিলে। বয়সস্থসকলে কি গ’ল্ডেন ভাৰ্চনপ্ৰাপ্ত কৰিলে। তেওঁলোকে গাইপতি তিনি মিনিটকৈ কওক। কিন্তু লাষ্ট (শেষ)ত গ’ল্ডেন ভাৰ্চনশ্লোগানৰ ৰূপত গোটেই সভাখনে আওৰাওক। আৰু যাৰ কোৱাৰ টাৰ্ণ হয় (পাল পৰে) তেওঁৰ ওপৰত বিশেষ লাইট (পোহৰাই দিয়া) হওক। তেতিয়া স্বতঃ সকলোৰে এটেনশ্বন (ধ্যান) তেওঁৰ ফালে যাব। চাইলেঞ্চৰ (মৌনতাৰ; শান্তিৰ) প্ৰভাৱ হওক। যিদৰে কোনোবাই ড্ৰামা (নাটক) কৰে, তেনেকুৱা চিন (দৃশ্য) হওক। ভাষণ দিয়ক কিন্তু সেয়া দৃশ্যৰ ৰূপত হওক। আৰু কমকৈ কওক। তিনি মিনিটতকৈ অধিক ক’ব নালাগে। আগৰ পৰাই সাজু হৈ থাকক। আৰু দ্বিতীয় দিনা আকৌ এনেকুৱা ৰূপৰেখাৰে ভিন্ন-ভিন্ন বৰ্গৰ হওক। উদাহৰণ স্বৰূপে কোনোবা ডাক্তৰ হওক, কোনোবা ব্যৱসায়ী হওক, অফিচাৰ হওক… এইদৰে ভিন্ন ভিন্ন বৰ্গৰ লোকে গাইপতি তিনি মিনিটত কওক যে অফিচাৰৰ ডিউটি (কৰ্তব্য) পালন কৰিও কোনটো মুখ্য গ’ল্ডেন ধাৰণাৰে কাৰ্যত সফল হয়। সেই সফলতাৰ মুখ্য পইণ্ট গ’ল্ডেন ভাৰ্চনৰ ৰূপত শুনাওক। হওতে ভাষণেই হ’ব কিন্তু ৰূপৰেখা অলপ ভিন্ন প্ৰকাৰৰ হ’লে এই ঈশ্বৰীয় জ্ঞান কিমান বিশাল আৰু প্ৰতিটো বৰ্গৰ কাৰণে বিশেষত্ব কি, সেই অনুভৱ তিনি মিনিটকৈ, অনুভৱৰ ৰীতিৰে শুনাব নালাগে কিন্তু অনেকে যাতে অনুভৱ কৰে। বাতাবৰণ এনেকুৱা চাইলেন্সৰ হওক যে শুনোঁতাসকলৰো ক’বলৈ অস্থিৰ হোৱাৰ সাহস নহয়। প্ৰত্যেক ব্ৰাহ্মণে এইটো লক্ষ্য ৰাখক যে যিমান সময় প্ৰ’গ্ৰাম চলে সিমান সময় যিদৰে ‘ট্ৰেফিক ব্ৰেক’ৰ ৰেকৰ্ড বাজে তেতিয়াও সকলোৱে একেই চাইলেন্সৰ বায়ুমণ্ডল সৃষ্টি কৰে - সেইদৰে এইবাৰ এই বায়ুমণ্ডলক পাৱাৰফুল (শক্তিশালী) কৰি তুলিবলৈ মুখৰ ভাষণ নহয় কিন্তু শান্তিৰ ভাষণ কৰিব লাগে। ময়ো বক্তা হওঁ, বান্ধ খাই আছোঁ। শান্তিৰ ভাষাও কম নহয়। এই ব্ৰাহ্মণসকলৰ বাতাৱৰণে আনকো সেইটো অনুভূতিত লৈ আহে। যিমান দূৰ সম্ভৱ বাকী কাৰবাৰ সমাপ্ত কৰি সভাৰ সময়ত সকলো ব্ৰাহ্মণে বায়ুমণ্ডল গঢ়ি তোলাৰ সহযোগ দিবই লাগে। যদি কৰোবাৰ এনেকুৱা ডিউটিও আছে তেন্তে তেওঁলোক আগত বহিব নালাগে। আগত অস্থিৰতা (গোলমাল) হ’ব নালাগে। ধৰি লোৱা তিনি ঘণ্টাৰ ভাটি আছে তেতিয়া ভাষণ ভাল লাগিল বুলি নক’ব কিন্তু ক’ব যে ভাল অনুভূতিহ’ল। ভাষণৰ লগত অনুভূতিওতো হওক নহয় জানো।যিয়েই ব্ৰাহ্মণ আহে তেওঁ এইটো ভাবি আহক যে মই ভাটিলৈ যাব লাগে। কনফাৰেন্স চাবৰ বাবে আহিব নালাগে কিন্তু সহযোগী হৈ আহিব লাগে। গতিকে এইদৰে বায়ুমণ্ডল ইমান শক্তিশালী কৰি তোলা যে যিমানেই অস্থিৰ আত্মা নহওক কিয় অলপ সময়ৰ কাৰণে হলেও শান্তি আৰু শক্তিৰ অনুভূতি কৰি যাওক। এনে লাগক যেন এয়া তিনি হাজাৰ নহয় কিন্তু ফৰিস্তাৰ সভা হয়। কালচাৰেল প্ৰ’গ্ৰাম (সাংস্কৃতিক অনুষ্ঠান)ৰ সময়ত হাঁহি ধেমালি কৰিব পাৰা কিন্তু কনফাৰেন্সৰ সময়ত শক্তিশালী বাতাৱৰণ হওক। তেতিয়া বাকী অহাসকলেও সেই ধৰণেই ক’ব। যেনেকুৱা বায়ুমণ্ডল তেনেকুৱাই বাকী বক্তাসকলো সেই বায়ুমণ্ডলত আহি যায়। গতিকে অলপ সময়ত বহুত খাজনা (সম্পত্তি) দিয়াৰ প্ৰ’গ্ৰাম বনোৱা। চৰ্ট এণ্ড চুইট (চমু আৰু মধুৰ)। যদি ব্ৰাহ্মণসকল নিজে মৃদুভাষী হয় তেন্তে বাকী বহিৰৰসকলেও মৃদুকৈ ক’ব। বাৰু - এতিয়া কি কৰিবা? নিজকে বিশেষ তৰা ৰূপত প্ৰত্যক্ষ কৰাবা নহয়। গতিকে এই গ’ল্ডেন জুবিলীৰ বছৰটি বিশেষভাৱে নিজক সম্পন্ন আৰু সম্পূৰ্ণ কৰি তোলাৰ বছৰ হিচাপে উদযাপন কৰিবা। অস্থিৰতাত নাহিবাও আৰু অস্থিৰতাত নানিবাও। অস্থিৰতাৰ সৃষ্টি কৰোঁতাতো প্ৰকৃতিয়েই বহুত হয়। প্ৰকৃতিয়ে নিজৰ কাম কৰি আছে। তোমালোকে নিজৰ কাম কৰা। বাৰু।\nসদায় হ’লি তৰা হৈ বিশ্বক সুখ শান্তিময় কৰি তোলোঁতা, মাষ্টৰ পাৰসনাথ হৈ পাৰস সৃষ্টি গঢ়োঁতা, সকলোকে পাৰস কৰি তোলোঁতা, সদায় অনুভৱৰ সাগৰ তলিত অনুভৱৰ ৰত্ন নিজৰ মাজত জমা কৰোঁতা, চাৰ্চলাইট হৈ অজ্ঞানতাৰ পৰ্দা আঁতৰ কৰোঁতা - এনেকৈ পিতাক প্ৰত্যক্ষ কৰাওঁতা বিশেষ তৰাসকলৰ প্ৰতি বাপদাদাৰ স্নেহপূৰ্ণ স্মৰণ আৰু নমস্কাৰ।\nটিচাৰ্চ সকলৰ প্ৰতি:-\n1) নতুন সৃষ্টি গঢ়াৰ ঠিকা লৈছা নহয়! তেন্তে সদায় নতুন সৃষ্টি গঢ়িবৰ বাবে নতুন উদ্যম, নতুন উৎসাহ সদায় থাকেনে নে বিশেষ সময়ত উৎসাহ আহে? কেতিয়াবা কেতিয়াবাৰ উৎসাহ-উদ্দীপনাৰে নতুন সৃষ্টি স্থাপন নহয়। সদায় উৎসাহ-উদ্দীপনা থকাসকলহে নতুন সৃষ্টি গঢ়াৰ নিমিত্ত হয়। যিমান নতুন সৃষ্টিৰ সমীপত আহি থাকিবা সিমানে নতুন সৃষ্টিৰ বিশেষ বস্তুসমূহৰ বিস্তাৰ হৈ থাকিব। নতুন সৃষ্টিলৈ আহোঁতাসকলো তোমালোক হোৱা আৰু গঢ়োঁতাও তোমালোক হোৱা। গঢ়োঁতে শক্তিও লাগে, সময়ো লাগে কিন্তু যিসকল শক্তিশালী আত্মা তেওঁলোকে সদায় বিঘ্নক সমাপ্ত কৰি আগবাঢ়ি গৈ থাকে। এনেকুৱা নতুন সৃষ্টিৰ ফাউণ্ডেশ্বন (আধাৰ) হোৱা। যদি ফাউণ্ডেশ্বন কেঁচা (দুৰ্বল) হয় তেন্তে বিল্ডিঙৰ কি হব! গতিকে যিসকল নতুন সৃষ্টি গঢ়াৰ ডিউটিত আছে তেওঁলোকে পৰিশ্ৰম কৰি ফাউণ্ডেশ্বন মজবুত কৰিব লাগে। এনেকুৱা মজবুত বনোৱা যাতে 21 জন্মলৈকে বিল্ডিং সদায় বৰ্তি থাকে। তেন্তে নিজৰ 21 জন্মৰ বিল্ডিং তৈয়াৰ কৰিছা নহয়! বাৰু!\n2) পিতাৰ অন্তৰাসনধাৰী আত্মা হওঁ, এনেকৈ অনুভৱ কৰানে? এই সময়ত অন্তৰাসনধাৰী হোৱা পাচত বিশ্বৰ ৰাজ্যৰ আসনধাৰী। অন্তৰাসনধাৰী সেইসকলেই হয় যিসকলৰ অন্তৰত এজন পিতাৰ স্মৃতি সমাহিত হৈ থাকে। যিদৰে পিতাৰ অন্তৰত সদায় সন্তানসকল সমাহিত হৈ আছে সেইদৰে সন্তানসকলৰ অন্তৰত পিতাৰ স্মৃতি যাতে সদায় আৰু স্বতঃ থাকে। পিতাৰ বাহিৰে আৰু আছেই বা কি। গতিকে অন্তৰাসনধাৰী হওঁ - এইটো নিচা আৰু আনন্দত থাকিবা। বাৰু!\nবিদায়ৰ সময়ত - ৰাতিপুৱা6বজাত গুৰুবাৰ:-\nচাৰিওফালৰ স্নেহী আৰু সহযোগী সন্তানসকলৰ ওপৰত সদায় বৃক্ষপতি বৃহস্পতিৰ দশাতো আছেই। আৰু এই বৃহস্পতিৰ দশাৰে শ্ৰেষ্ঠ কৰি তোলাৰ সেৱাত আগবাঢ়ি গৈ আছা। সেৱা আৰু স্মৃতি দুয়োটাতে বিশেষ সফলতা প্ৰাপ্ত কৰি আছা আৰু কৰি থাকিবা। সন্তানসকলৰ বাবে সংগমযুগটোৱেই বৃহস্পতিৰ বেলা হয়। প্ৰতিটো মুহূৰ্ততে সংগমযুগৰ বৃহস্পতি অৰ্থাৎ ভাগ্যৱান হয়, সেয়েহে ভাগ্যৱান হোৱা, ভগৱানৰ হোৱা, ভাগ্য গঢ়ি তোলোঁতা হোৱা। ভাগ্যৱান সৃষ্টিৰ অধিকাৰী হোৱা। এনেকুৱা সদায় ভাগ্যৱান সন্তানসকলৰ প্ৰতি স্নেহপূৰ্ণ স্মৰণ আৰু গুডমৰ্ণিং!\nঈশ্বৰীয় মৰ্যাদাৰ আধাৰত বিশ্বৰ আগত এগ্জাম্প’ল (উদাহৰণ) হওতা সহজযোগী হোৱা\nবিশ্বৰ আগত এগ্‌জাম্প’ল হ’বৰ বাবে অমৃতবেলাৰ পৰা ৰাতিলৈকে যি ঈশ্বৰীয় মৰ্যাদা আছে সেই অনুসৰি চলি থাকিবা। বিশেষ অমৃতবেলাৰ মহত্ত্বক জানি সেই সময়ত পাৱাৰফুল ষ্টেজ (শক্তিশালী স্থিতি) গঢ়ি তুলিবা তেতিয়া গোটেই দিনটোৰ জীৱন মহান হৈ যাব। যেতিয়া অমৃতবেলা বিশেষ পিতাৰ পৰা শক্তি ভৰাই ল’বা তেতিয়া শক্তি স্বৰূপ হৈ চলিলে যিকোনো কাৰ্যত কঠিনতাৰ অনুভৱ নহ’ব আৰু মৰ্যাদাপূৰ্বক জীৱন যাপন কৰা বাবে সহজযোগীৰ ষ্টেজো স্বতঃ গঢ়ি উঠিব তেতিয়া বিশ্বই তোমালোকৰ জীৱন দেখি নিজৰ জীৱন গঢ়ি তুলিব।\nনিজৰ আচৰণ আৰু চেহেৰাৰে পবিত্ৰতাৰ শ্ৰেষ্ঠতাৰ অনুভৱ কৰোৱা।


আশ্চৰ্য্যকৰ আলু! মোনাৰে নহ’ব, গাড়ী লৈ আহক বজাৰলৈ… -\nHomeবিশ্বআশ্চৰ্য্যকৰ আলু! মোনাৰে নহ’ব, গাড়ী লৈ আহক বজাৰলৈ…\nনতুন দিল্লীঃ কেইদিনমান আগতে এটা ডাঙৰ ৰঙালাওৰ খবৰে তীব্ৰ চাঞ্চল্যৰ সৃষ্টি কৰিছিল। এইবাৰ সংবাদ শিৰোনাম দখল কৰিছে এটা আলু ই। পথাৰৰ পৰা শস্য চপাবলৈ গৈ হতচকিত কৃষকদম্পতি। বিশাল আয়তনৰ এটা আলুক লৈ যথেষ্ট কৌতুহলৰ সৃষ্টি হোৱা দেখিবলৈ পোৱা গৈছে। প্ৰায় ৮ কিঃগ্ৰাঃ ওজনৰ এই আলুটোৱে এক হাহাকাৰ পৰিৱেশৰ সৃষ্টি কৰিছে। এইটো পৃথিৱীৰ আটাইতকৈ ডাঙৰ আলু বুলিও দাবী নিউজিলেণ্ডৰ কৃষক দম্পতীৰ। জানিবলৈ পোৱা মতে, নিউজিলেণ্ডৰ হেমিল্টনৰ খেতিয়ক দম্পতী কলিন আৰু ডোনা ক্ৰেগ-ব্ৰাউনে খেতিপথাৰত কাম কৰি আছিল।\nমাটি খনন কৰি থাকোতে হঠাতে কলিনৰ কোৰত এটা বস্তু লাগি ধৰে। বস্তুটো নো কি? মাটি খনন কৰি বস্তুটো উঠোৱাৰ পাছত কৃষক দম্পতিয়ে বৃহদাকাৰৰ আলুটো দেখিবলৈ পায়! ডোনাই কয়, ‘আমি বিশ্বাস কৰিব পৰা নাছিলো যে এইটো এটা আলু! দেখিবলৈ একা বেঁকা, ক’লা, বৃহদাকাৰ। ফাৰ্ম গেৰেজলৈ নি ওজন কৰাত আলুটিৰ ওজন প্ৰায় ৭.৯ কিলোগ্ৰাম আছিল। কলিন আৰু ডোনা ক্ৰেগ-ব্ৰাউন দম্পতীয়ে দাবী কৰে যে, তেওঁলোকৰ পথাৰৰ পৰা লাভ কৰা এই আলুটো পৃথিৱীৰ আটাইতকৈ বৃহদাকাৰ আলু হিচাপে স্বীকৃতি দিব পাৰি। কিয়নো গিনিজ বুক অফ ৱৰ্ল্ড ৰেকৰ্ডছৰ মতে, পৃথিৱীৰ আটাইতকৈ ডাঙৰ আলুটোৰ ওজন এতিয়ালৈকে ৫ কিঃগ্ৰাঃতকৈ কম। অৱশ্যে, নিউজিলেণ্ডৰ দম্পতীহালে গিনিছ কৰ্তৃপক্ষক তেওঁলোকৰ পথাৰৰ পৰা লাভকৰা ডাঙৰ আলুৰ সৰ্বাধিক ওজন চিনাক্ত কৰিবলৈ আনুষ্ঠানিক আবেদন জনাইছে। গিনিছ কৰ্তৃপক্ষই এতিয়ালৈকে এই সন্দৰ্ভত তেওঁলোকৰ সিদ্ধান্তৰ কোনো প্ৰতিবেদন দিয়া নাই।\nPrevious articleব্যতিক্ৰমী পূজা! গোবৰৰ দমত শিশুক শুৱাই পূজা অৰ্পণ, ক’ত?\nNext articleদীঘল নেজৰ সৈতে উপজিল শিশু… এতিয়া সৰ্বত্ৰে চৰ্চা, কৌতূহল


Optical Illusion: ছবিত আপুনি কেইটা ঘোৰা দেখিছে ? চাওক আপোনাৰ উত্তৰ শুদ্ধ নে অশুদ্ধ ?– News18 assam\nOptical Illusion: ছবিত আপুনি কেইটা ঘোৰা দেখিছে ? চাওক আপোনাৰ উত্তৰ শুদ্ধ নে অশুদ্ধ ?\nযিকোনো ধৰণৰ অপ্টিকেল ইলিউচন ছবিয়ে সাধাৰণতে আপোনাৰ ব্যক্তিত্বক বিচাৰ কৰে। যদি আপুনি এনে ধৰণৰ ছবি দেখে, আপুনি কি ভাবি আছে সেয়াও বুজি পাব।\nLast Updated : May 10, 2022, 19:49 IST\nযিকোনো ধৰণৰ অপ্টিকেল ইলিউচন ছবিয়ে সাধাৰণতে আপোনাৰ ব্যক্তিত্বক বিচাৰ কৰে। যদি আপুনি এনে ধৰণৰ ছবি দেখে, আপুনি কি ভাবি আছে সেয়াও বুজি পাব। আপোনাৰ ব্যক্তিত্বৰ বহুতো অজ্ঞাত দিশ ইয়াত প্ৰকাশ পাইছে। তেনে এখন ফটো শেহতীয়াকৈ ভাইৰেল হৈছিল। সেই ছবিখনত, কেইবাটাও ঘোঁৰাৰ মুখ দেখা গৈছে, কিন্তু আপুনি ক'ব লাগিব, এই ছবিখনত কিমানটা ঘোঁৰা আছে। সেই অনুসৰি আপোনাৰ ব্যক্তিত্ব নিৰ্ধাৰণ কৰা সম্ভৱ হ'ব।\nযদি আপুনি ঘোঁৰা এটা দেখে, আপুনি বুজিব লাগিব যে আপুনি এনে এজন মানুহ যাৰ চকুৱে প্ৰথমে ডাঙৰ বা ডাঙৰ পথাৰ ধৰিছে। আপুনি সাধাৰণতে এই সকলোবোৰ একেলগে চাবলৈ চেষ্টা কৰে। দীঘলীয়া সময়ৰ বাবে ভিতৰলৈ চোৱাটো আপোনাৰ কাম নহয়।\nযদি আপুনি ৫ ৰ পৰা ১০ টা ঘোঁৰা দেখে, তেন্তে আপুনি বুজিব লাগিব যে আপুনি এজন দায়িত্বশীল ব্যক্তি। আপুনি একো সহজভাৱে লোৱাৰ অভ্যাস নাই। আপুনি যিকোনো বস্তু সাৱধানে বিচাৰ কৰিবলৈ ভাল পায়। আপুনি এটা বিষয়ৰ ওপৰত সিদ্ধান্ত লোৱাৰ বাবে পৰ্যাপ্ত গুৰুত্ব দিব লাগিব। অৱশ্যে, আপোনাৰ অতি খুতখুত ভাব কেতিয়াবা কামৰ পথত আহে, কিন্তু তথাপিও, যদি আপুনি শেষত লক্ষ্যত উপনীত হয়, আপুনি গুচি যায়। ইয়াৰ উপৰিও, আপোনাৰ মনত বিফলতা স্বীকাৰ কৰাৰ ক্ষমতাও আছে।\nযদি আপুনি ১১ বা ততোধিক ঘোঁৰা দেখে, তেন্তে আপুনি বুজিব লাগিব যে আপোনাৰ দৃষ্টিশক্তি শক্তিশালী। আপুনি সহজে চাব পাৰে আনে কি নেদেখে। কাৰণ আপুনি আপোনাৰ মনৰ সৈতে পৰ্যবেক্ষণ কৰিব পাৰে। আনকি আনসকলে অধৈৰ্য্য হ'লেও, আপুনি সেইটোত মনোযোগ দিবলৈ অধৈৰ্য্য নহয়। কিন্তু আপোনাৰ মনত সদায় এনে এক পৰিস্থিতি থাকে য'ত আপুনি সিদ্ধান্তহীন। কিন্তু অন্তিম ফলাফলে আপোনাক শান্তি প্ৰদান কৰে।\nFirst published: May 10, 2022, 19:49 IST


एक साल में बाइबल - ইণ্ডিয়ান ৰিভাইচ ভাৰচন - जून 18\n২ রাজাবলি 25:1-30\n1. চিদিকিয়াৰ ৰাজত্বৰ নৱম বছৰৰ, দশম মাহৰ দহ দিনৰ দিনা, বেবিলনৰ ৰজা নবূখদনেচৰে তেওঁৰ সকলো সৈন্যসামন্তক লৈ যিৰূচালেমৰ বিৰুদ্ধে যুদ্ধ কৰিবলৈ গ’ল। তেওঁ নগৰৰ বিপৰীতে ছাউনি পাতি চাৰিওফালে নগৰ অৱৰোধৰ এটা ওখ দেৱাল নির্মাণ কৰিলে।\n2. এইদৰে চিদিকিয়াৰ ৰাজত্বৰ এঘাৰ বছৰলৈকে নগৰখন অৱৰোধ কৰি ৰাখিছিল।\n3. সেই বছৰৰে চতুৰ্থ মাহৰ নৱম দিনা নগৰত ইমান ভীষণভাৱে আকাল হ’ল যে, দেশৰ লোকসকলৰ কাৰণে খাবলৈ একোৱে নাছিল।\n4. পাছত নগৰৰ দেৱালৰ কোনো এক ঠাই ভঙা হ’ল। যদিও কলদীয়াসকলে তেতিয়াও নগৰখন ঘেৰি ৰাখিছিল, তথাপিও ৰাতি যিহূদাৰ সকলো যোদ্ধাই ৰজাৰ উদ্যানৰ ওচৰত থকা দুই দেৱালৰ মাজৰ দুৱাৰেদি পলাই গ’ল আৰু ৰজা অৰাবাৰ ফালে পলাই গ’ল।\n5. কলদীয়া সৈন্য সকলে ৰজাৰ পাছত খেদি গৈ যিৰীহোৰ ওচৰৰ যর্দন নদীৰ উপত্যকাৰ সমথলত তেওঁক ধৰিলে; তেওঁৰ সকলো সৈন্য-সামন্ত তেওঁৰ ওচৰৰ পৰা ছিন্ন-ভিন্ন হৈ গ’ল।\n6. তেওঁলোকে ৰজা চিদিকিয়াক বন্দী কৰি ৰিব্লাত বেবিলনৰ ৰজাৰ ওচৰলৈ লৈ আনিলে। তাত তেওঁৰ ওপৰত শাস্তিৰ আজ্ঞা দিলে।\n7. সৈন্যসকলে চিদিকিয়াৰ চকুৰ সন্মুখতে তেওঁৰ পুত্রসকলক বধ কৰিলে। তাৰ পাছত চিদিকিয়াৰ চকু দুটা কাঢ়ি তেওঁক পিতলৰ শিকলিৰে বান্ধি বেবিলনলৈ লৈ গ’ল।\n8. বেবিলনৰ ৰজা নবূখদনেচৰৰ ৰাজত্বৰ ঊন্নৈশ বছৰৰ পঞ্চম মাহৰ সপ্তম দিনা, বাবিলৰ ৰজা নবুখদনেচৰৰ ৰজাৰ এজন দাস দেহৰক্ষীৰ অধিনায়ক নবুজৰদান যিৰূচালেমলৈ আহিল।\n9. তেওঁ যিহোৱাৰ গৃহত, ৰাজগৃহত আৰু যিৰূচালেমৰ সকলো ঘৰতে জুই লগাই দিলে। নগৰৰ প্রধান প্রধান অট্টালিকাবোৰ জুই দি পুৰিলে।\n10. দেহৰক্ষীৰ অধিনায়ক জনৰ অধীনত সকলো বেবিলনীয় সৈন্যদলে যিৰূচালেমৰ চাৰিওফালৰ দেৱাল ভাঙি পেলালে।\n11. নগৰত বাকী থকা লোকসকল আৰু যি সকল বেবিলনৰ ৰজাৰ পক্ষত গৈছিল, অৱশিষ্ট সাধাৰণ জনগণ আছিল, তেওঁলোক সকলোকে দেহৰক্ষীৰ অধিনায়ক নবুজৰদানে বন্দী কৰি লৈ গ’ল।\n12. কিন্তু দ্ৰাক্ষাবাৰী চোৱা-চিতা আৰু পথাৰবোৰত খেতি কৰিবলৈ কেইজনমান দুখীয়া মানুহক তেওঁ দেশত এৰি থৈ গ’ল।\n13. কলদীয়াসকলে যিহোৱাৰ গৃহৰ পিতলৰ স্তম্ভবোৰ, পাত্র থোৱা আধাৰবোৰ আৰু পিতলৰ সমুদ্ৰ-পাত্ৰটো ডোখৰ ডোখৰকৈ ভাঙি সেই পিতল বেবিলনলৈ লৈ গ’ল।\n14. তাৰ বাহিৰেও সকলো পিয়লা, হেতা, চাকিৰ শলিতা পৰিস্কাৰ কৰা চেপেনা, চামুচ আৰু মন্দিৰৰ পৰিচৰ্যা কামৰ বাবে ব্যৱহাৰ কৰা পিতলৰ আন-আন সকলো বস্তুও লৈ গ’ল।\n15. ছাঁই আঁতৰোৱাৰ পিয়লা, সোণ আৰু ৰূপৰ তৈয়াৰী পাত্রবোৰ আৰু আঙঠা ধৰা, তেজ পেলোৱা পাত্ৰ, সোণৰ পাত্ৰৰ সোণ, আৰু ৰূপৰ পাত্ৰৰ ৰূপ, ৰজাৰ দেহৰক্ষীৰ অধিনায়কে লৈ গ’ল।\n16. যিহোৱাৰ গৃহৰ কাৰণে চলোমনে যি দুটা স্তম্ভ, সমুদ্ৰ-পাত্ৰ আৰু পাত্র ৰখা আধাৰবোৰ অধিক পিতলৰে তৈয়াৰ কৰিছিল; সেই পিতলৰ ওজন কৰিব পৰা নাছিল।\n17. এটা স্তম্ভৰ উচ্চতা আছিল ওঠৰ হাত; তাৰ শীর্ষ মূৰটোত পিতলেৰে নির্মিত এটা গম্বুজ আছিল। সেই শীর্ষভাগৰ চৌদিশ পিতলৰ জালি আৰু ডালিমৰ কাৰুকার্যৰে সজোৱা আছিল আৰু তাৰ উচ্চতা তিনি হাত আছিল। আনটো স্তম্ভও প্রথমটোৰ দৰে জালিৰ কাৰুকার্যৰে একে অাছিল।\n18. ইহুদীসকলৰ প্রধান পুৰোহিত চৰায়া, দ্বিতীয় পুৰোহিত চফনিয়া আৰু তিনিজন দুৱাৰ-ৰক্ষকক দেহৰক্ষীৰ অধিনায়কে বন্দী কৰি লৈ গ’ল।\n19. সেই নগৰৰ পৰা তেওঁ যোদ্ধাসকলৰ ওপৰত নিযুক্ত এজন কৰ্মচাৰীক আৰু তেতিয়াও নগৰতে থকা ৰজাৰ পাচঁজন পৰামর্শদাতাক বন্দী কৰি নিলে। তাৰোপৰি সৈন্যদলত নিযুক্ত কৰাৰ বিশেষ দায়িত্বত থকা ৰজাৰ সেনাধ্যক্ষজনৰ সৈতে নগৰত থকা দেশৰ ষাঠিজন গণ্যমান্য ব্যক্তিকো ধৰি নিলে।\n20. দেহৰক্ষীৰ অধিনায়ক নবুজৰদানে তেওঁলোকক ৰিব্লাত থকা বেবিলনৰ ৰজাৰ ওচৰলৈ লৈ গ’ল।\n21. বেবিলনৰ ৰজাই হমাৎ দেশৰ ৰিব্লাত এই সকলো লোককে বধ কৰিলে। এইদৰে যিহূদাৰ লোকসকলক বন্দী কৰি নিজ দেশৰ পৰা দূৰলৈ লৈ যোৱা হ’ল।\n22. বেবিলনৰ ৰজা নবূখদনেচৰে যি সকল লোকক যিহূদা দেশত এৰি থৈ গৈছিল, তেওঁলোকৰ ওপৰত নবুজাৰদানে চাফনৰ নাতি অহীকামকৰ পুত্ৰ গদলিয়াক শাসনকৰ্ত্তা নিযুক্ত কৰিলে।\n23. পাছত যেতিয়া বেবিলনৰ ৰজাই গদলিয়াক শাসনকৰ্ত্তা নিযুক্ত কৰিছে বুলি যিহূদাৰ বাকী কেইজনমান সেনাধ্যক্ষ আৰু তেওঁলোকৰ লোকসকলে শুনিলে, তেতিয়া তেওঁলোকে অৰ্থাৎ নথনিয়াৰ পুত্ৰ ইশ্মায়েল, কাৰেহৰ পুত্ৰ যোহানন, নটোফাতীয়া তনহূমতৰ পুত্ৰ চৰায়া, মাখাথীয়াৰ পুত্ৰ যাজনিয়া আৰু তেওঁলোকৰ লোকসকল মিস্পাত গদলিয়াৰ ওচৰলৈ আহিল।\n24. গদলিয়াই তেওঁলোকক আৰু তেওঁলোকৰ লোকসকলৰ ওচৰত শপত খাই ক’লে, “আপোনালোকে কলদীয়া অধিকাৰীসকললৈ ভয় নকৰিব; আপোনালোকে দেশত বাস কৰি বেবিলনৰ ৰজাৰ বশ্যতা স্বীকাৰ কৰক, তাতে আপোনালোকৰ ভাল হ’ব।”\n25. কিন্তু সপ্তম মাহত ইলীচামাৰ নাতি, নথনিয়াৰ পুত্র ইশ্মায়েলে দহ জন মানুহক লগত লৈ গদলিয়াৰ লগতে যিহূদাৰ যি সকল লোক আৰু কলদীয়াসকল তেওঁৰ লগত মিস্পাত আছিল, সকলোকে আক্রমণ কৰি বধ কৰিলে। এই ইশ্মায়েল এজন ৰাজবংশীয় লোক আছিল।\n26. সেয়ে বেবিলনীয়াসকলৰ ভয়ত যিহূদাৰ সৰুৰ পৰা বৰলৈকে সকলো আৰু সেনাধ্যক্ষসকল মিচৰলৈ গুছি গ’ল।\n27. পৰৱর্তী সময়ত যিহূদাৰ ৰজা যিহোয়াখীনৰ বন্দী অৱস্থাৰ সাতত্ৰিশ বছৰত বেবিলনৰ ৰজা ইবীল-মৰোদকে ৰাজত্ব আৰম্ভ কৰিছিল। তেওঁ বাৰ মাহৰ সাতাইশ দিনৰ দিনা যিহোৱাখীনক কাৰাগাৰৰ পৰা মুকলি কৰি দিলে।\n28. তেওঁ যিহোৱাখীনৰ লগত ভালভাৱে কথা ক’লে আৰু তেওঁৰ লগত বেবিলনত থকা আন আন ৰজাসকলতকৈ তেওঁক অধিক সন্মানীয় আসন দিলে।\n29. ইবীল-মৰোদকে যিহোৱাখীনৰ পৰা কাৰাগাৰৰ কাপোৰ খুলি পেলালে আৰু যিহোৱাখীনে নিজৰ জীৱনৰ বাকী দিনবোৰত সদায় ৰজাৰ মেজত খোৱা-বোৱা কৰি কটালে।\n30. জীৱিত কাললৈকে প্রতিদিনৰ কাৰণে ৰজাই তেওঁক এক খাদ্য খৰছ প্রদান কৰিছিল।\n1. হে ঈশ্বৰ, আমি তোমাৰ ধন্যবাদ কৰিম; আমি তোমাৰ ধন্যবাদ কৰিম, কিয়নো তুমি তোমাৰ উপস্থিতি প্রকাশ কৰিলা; লোকসকলে তোমাৰ আচৰিত কাৰ্যবোৰ বৰ্ণনা কৰি আছে।\n2. যেতিয়া নিৰুপিত সময় উপস্থিত হব; তেতিয়া মই ন্যায়েৰে বিচাৰ কৰিম।\n3. যদিও পৃথিৱী আৰু তাৰ বাসিন্দাসকল ভয়াতুৰ আৰু দুর্বল; তথাপি ময়েই তাৰ স্তম্ভবোৰ দৃঢ়কৈ স্থাপন কৰিলোঁ। [চেলা]\n4. মই অহঙ্কাৰীবোৰক কলোঁ, “তোমালোকে অহঙ্কাৰেৰে কাৰ্য নকৰিবা;” দুষ্টবোৰক ক’লো, “পৰিত্রাণ পাবলৈ নি:সংশয় নহবা; দুষ্টবোৰ জয়ী হ’বলৈ অত্যন্ত নিশ্চিন্ত নহওক।\n5. তোমালোক জয়ী হ’বলৈ অত্যন্ত নিশ্চিন্ত নহবা; তোমালোকে গর্ব কৰি কথা নকবা।”\n6. কিয়নো পূব বা পশ্চিম দিশৰ পৰা জয় লাভ নহয়।\n7. কিন্তু ঈশ্বৰ ন্যায় বিচাৰক; কোনোক তললৈ নমায়, কোনোক ওপৰলৈ তোলে।\n8. কিয়নো যিহোৱাৰ হাতত এক পান-পাত্ৰ আছে, তাত মিশ্ৰিত দ্ৰব্যেৰে সৈতে পৰিপূৰ্ণ ফেনাই উঠা দ্রাক্ষাৰস আছে; আৰু তেওঁ সেই পাত্রৰ কিছু ঢালি দিয়ে; পৃথিৱীৰ দুষ্ট লোকবোৰে অৱশ্যেই তাৰ তলিলৈকে থকা গেদবোৰ খাব লাগিব।\n9. কিন্তু মই হ’লে, চিৰকাললৈ তেওঁ কৰা কার্যৰ প্ৰচাৰ কৰিম; মই যাকোবৰ ঈশ্বৰৰ উদ্দেশ্যে স্তুতি গান কৰিম।\n10. তেওঁ ক’লে, “মই দুষ্ট লোকবোৰৰ আটাই শিং কাটি পেলাম; কিন্তু ধাৰ্মিক লোকসকলৰ শিং উচ্চ কৰিম।”\n4. ধন-সম্পত্তিয়ে অনেক বন্ধু একত্রিত কৰে; কিন্তু দৰিদ্ৰ লোক নিজৰ বন্ধুসকলৰ পৰা বিছিন্ন হয়।\n5. মিছা সাক্ষী দিয়া জনে দণ্ড নোপোৱাকৈ নাথাকিব; আৰু যি জনে মিছা কথা কয় তেৱোঁ অব্যাহতি নাপায়।\n1. এদিন প্ৰাৰ্থনাৰ সময়ত, অৰ্থাৎ আবেলি প্ৰায় তিনি মান বজাত পিতৰ আৰু যোহন যিৰূচালেম মন্দিৰলৈ গৈ আছিল।\n2. তেনে সময়ত সেই মন্দিৰলৈ অহা লোক সকলৰ ওচৰত ভিক্ষা মাগিবলৈ সেই মন্দিৰৰ সুন্দৰ নামৰ দুৱাৰমুখত যি জনক সদায় থোৱা হৈছিল, তেনে ওপজাৰে পৰা খোৰা মানুহ এজনক কিছুলোকে কঢ়িয়াই আনিলে।\n3. তেওঁ পিতৰ আৰু যোহনক সেই মন্দিৰত সোমাবলৈ ধৰা দেখি, ভিক্ষা পাবৰ বাবে অনুৰোধ কৰিলে।\n4. তেতিয়া পিতৰ আৰু যোহনে তেওঁলৈ একেথৰে চাই কলে, “আমালৈ চোৱা”।\n5. তেতিয়া তেওঁ কিছু পোৱাৰ আশাত তেওঁলোকলৈ চাই থাকিল।\n6. তেতিয়া পিতৰে কলে, “মোৰ লগত ৰূপ সোণ একো নাই, কিন্তু যি আছে তাকে তোমাক দিওঁ; নাচৰতীয়া যীচু খ্ৰীষ্টৰ নামেৰে উঠি ফুৰা”।\n7. তাকে কৈ তেওঁ তাৰ সোঁ হাতত ধৰি তুলি দিয়াত ভৰি আৰু গাঁঠিয়ে বল পালে।\n8. তাতে সেই মগনীয়াই লাফ মাৰি থিয় হৈ খোজকাঢ়ি ফুৰিলে আৰু ডেও দি দি ঈশ্বৰক স্তুতি কৰি তেওঁলোকৰ সৈতে মন্দিৰত সোমাল।\n9. তাতে সকলো লোকে তেওঁক খোজকঢ়া আৰু ঈশ্বৰক স্তুতি কৰা দেখিলে।\n10. পাছত তেওঁলোকে তেওঁক মন্দিৰৰ সুন্দৰ দুৱাৰত বহি ভিক্ষা খোজা মানুহ জন বুলি জানিবলৈ পোৱাত, তেওঁলৈ যি ঘটিল, সেই বিষয়ে বৰ আচৰিত হ’ল আৰু বিস্ময় মানিলে।\n11. সেই সুস্থ হোৱা খোৰা জনে পিতৰ আৰু যোহনক ধৰি থকা দেখি সকলো লোকে বিস্ময় মানিলে আৰু তেওঁলোকৰ ওচৰলৈ বেগাই আহিল; তাতে তেওঁলোক থকা সেই ঠাই চলোমনৰ বাৰাণ্ডা বুলি জনাজাত আছিল।\n12. ইয়াকে দেখি পিতৰে লোক সকলক কলে- “হে ইস্ৰায়েলীয়া লোক সকল, আপোনালোকে কিয় ইয়াত এই কাৰ্য দেখি বিস্ময় মানিছে? আমি আমাৰ শক্তিৰে বা ভক্তিৰে এই মানুহ জনক খোজ কঢ়ালোঁ বুলি ভাবি আমাৰ ফালে কিয় একেথৰে চাই আছে?\n13. যি জন যীচুক আপোনালোকে শত্ৰুৰ হাতত শোধাই দিলে আৰু পীলাতে এৰি দিবলৈ কোৱাৰ পাছতো তেওঁক এৰি দিবলৈ অস্বীকাৰ কৰিলে; অব্ৰাহাম, ইচহাক, যাকোবৰ ঈশ্বৰ, অৰ্থাৎ আমাৰ পূর্বপুৰুষ সকলৰ ঈশ্বৰে নিজৰ সেৱক সেই যীচু খ্ৰীষ্টক মহিমাম্বিত কৰিলে।\n14. কিন্তু সেই পবিত্ৰ আৰু ধাৰ্মিক জনক অস্বীকাৰ কৰি, নৰবধী এটাকহে মোকলাই দিবৰ বাবে আপোনালোকে অনুমতি বিচাৰি নিবেদন কৰিলে;\n15. আৰু জীৱনদাতা জনক আপোনালোকে বধ কৰিলে; কিন্তু ঈশ্বৰে মৃত লোকৰ মাজৰ পৰা তেওঁক তুলিলে, তাৰ সাক্ষী আমি আছোঁ\n16. আৰু তেওঁৰ নামত বিশ্বাস কৰাৰ কাৰণে, এই যি মানুহ জনক আপোনালোকে চিনি পাইছে, এওঁক তেওঁৰ নামেই বলৱান কৰিলে আৰু তেওঁ জন্মোৱা বিশ্বাসে আপোনালোকৰ সন্মূখত এওঁক সম্পূৰ্ণ সুস্থ কৰি খোজ কঢ়ালে।\n17. হে ভাই সকল মই জানিছোঁ, আপোনালোকৰ শাসনকৰ্তা সকলে আৰু আপোনালোকে নুবুজিয়ে সেই কৰ্ম কৰিলে।\n18. কিন্তু ঈশ্বৰে পূৰ্বতে ভাববাদী সকলৰ মূখেৰে খ্রীষ্টৰ দূখভোগৰ বিষয়ত যি কথা কোৱাইছিল, সেই বিষয়কে তেওঁ এই ৰূপে সিদ্ধ কৰিলে।\n19. এই কাৰণে মন-পালটাই ঘূৰি আহক যাতে, আপোনালোকৰ পাপ-মোচন হয় আৰু প্রভুৰ সন্মুখৰ পৰা শান্তিযুক্ত কাল যেন আহে;\n20. আৰু আপোনালোকৰ কাৰণে নিৰূপিত যি জন খ্রীষ্ট, সেই জন যীচুক যেন তেওঁ পঠিয়াই দিয়ে।\n21. ঈশ্বৰে পবিত্ৰ ভাৱবাদী সকলৰ দ্বাৰা যি যি সময়ৰ কথা পূৰ্বতে কৈছিল, সকলো বিষয়ৰ পুনঃস্থাপনৰ সেই সময়লৈকে স্বৰ্গই এই যীচু খ্রীষ্টক গ্রহণ কৰাৰ আৱশ্যক আছে।\n22. মোচিয়ে কৈছিল, “প্ৰভু পৰমেশ্বৰে আপোনালোকৰ ভাই সকলৰ মাজৰ পৰা মোৰ নিচিনা এজন ভাববাদী উৎপন্ন কৰিব আৰু তেওঁ আপোনালোকক যি কথা কব, সেই সকলো কথা আপোনালোকে শুনিব\n23. কিন্তু সেই ভাববাদীৰ কথা যি কোনো প্ৰাণীয়ে নুশুনে, তেওঁক নিজৰ লোকৰ মাজৰ পৰা উচ্ছন্ন কৰা হব”।\n24. ইয়াৰ উপৰি চমূৱেল আদি কৰি যিমানবোৰ ভাববাদীয়ে কথা কলে, সকলোৱে এই সময়ৰ বিষয়েই কৈ গ’ল।\n25. আপোনালোক সেই ভাববাদী সকলৰ সন্তান আৰু আপোনালোকৰ পূর্বপুৰুষ সকলৰ সৈতে ঈশ্বৰে কৰা সেই বিধানৰ উত্তৰাধিকাৰী; তেওঁ অব্রাহামক কৈছিল “তোমাৰ বংশত পৃথিৱীৰ সকলো জাতিয়ে আশীৰ্বাদ পাব।”\n26. আপোনালোকৰ প্রতি জনক নিজ দুষ্টতাৰ পৰা ঘূৰাই আশীর্বাদ দিবলৈ ঈশ্বৰে তেওঁৰ পুত্ৰ যীচুক প্রথমতে আপোনালোকৰ ওচৰলৈ পঠালে।


মেৰী ক্লাৱৱালা যাদৱ - অসমীয়া ৱিকিপিডিয়া\nমেৰী ৰুষ্টম পেটেল\nওটাকামুণ্ড, মাদ্ৰাজ প্ৰেচিডেন্সি, ব্ৰিটিছ ভাৰত\nমেম্বাৰ অফ দা অৰ্ডাৰ অফ ব্ৰিটিছ এম্পায়াৰ, ১৯৪২\nমেৰী ক্লাৱৱালা যাদৱ (ইংৰাজী: Mary Clubwala Jadhav, ১৯০৯–১৯৭৫) এগৰাকী ভাৰতীয় জনহিতৈষী আৰু সমাজকৰ্মী। তেওঁ চেন্নাই আৰু সমগ্ৰ ভাৰতত বহুতো বেচৰকাৰী সংগঠন স্থাপন কৰিছিল। তেওঁক প্ৰায়ে দেশৰ আটাইতকৈ পুৰণি সংগঠিত সামাজিক-কৰ্ম সংস্থা স্থাপনৰ কৃতিত্ব দিয়া হয়। তেওঁৰ সংস্থা গিল্ড অফ চাৰ্ভিছে অনাথ আশ্ৰম, মহিলা সাক্ষৰতা, অক্ষমসকলৰ যত্ন আৰু পুনৰ্বাসন আদিৰ সৈতে সম্পৰ্কিত এক ডজনৰো অধিক ইউনিট পৰিচালনা কৰে।\n১৯০৯ চনত ব্ৰিটিছ ভাৰতৰ অন্তৰ্গত মাদ্ৰাজ প্ৰেচিডেন্সীৰ ওটাকামুণ্ডত মেৰীৰ জন্ম হৈছিল। মাদ্ৰাজ চহৰৰ ৩০০ শক্তিশালী পাৰ্চী সম্প্ৰদায়ৰ সদস্য ৰুষ্টম পেটেল আৰু আলামাই তেওঁৰ পিতৃ মাতৃ। তেওঁ মাদ্ৰাজত স্কুলীয়া শিক্ষা গ্ৰহণ কৰিছিল আৰু ১৮ বছৰ বয়সত নোগি ক্লাৱৱালাৰ সৈতে বিবাহপাশত আৱদ্ধ হৈছিল। ১৯৩০ চনত তেওঁলোকৰ একমাত্ৰ পুত্ৰ সন্তান খুশ্ৰৰ জন্ম হৈছিল। ১৯৩৫ চনত অসুস্থতাৰ বাবে নোগি ক্লাৱৱালাৰ মৃত্যু হৈছিল। ইয়াৰ পিছত তেওঁ নিজকে সামাজিক কাৰ্মৰ প্ৰতি নিয়োজিত কৰিছিল। পিছলৈ তেওঁ এজন ভাৰতীয় সেনা বিষয়া মেজাৰ চন্দ্ৰকান্ত কে যাদৱৰ সৈতে পুনৰ বিবাহ পাশত আৱদ্ধ হৈছিল। তেওঁ সামাজিক কাম-কাজৰ একে ক্ষেত্ৰত আগবঢ়াইছিল।\n১৯৪২ চনত দ্বিতীয় বিশ্বযুদ্ধৰ সময়ত ক্লাৱৱালাই বেছিভাগ গিল্ড অফ চাৰ্ভিছৰ সহায়কাৰীসকলৰ সৈতে তেওঁ ইণ্ডিয়ান হস্পিটেলিটি কমিটি স্থাপন কৰিছিল। মাদ্ৰাজ আৰু ইয়াৰ চাৰিওফালে বহু সংখ্যক ভাৰতীয় সৈন্য ৰখা হৈছিল আৰু তেওঁলোকৰ খুব কম সুবিধাৰে অতি কষ্টৰে আছিল। শ্ৰীমতী ক্লাৱৱালাই সকলো সম্প্ৰদায়ৰ মহিলাসকলক ভ্ৰাম্যমাণ ভোজনশালা, চিকিৎসালয় আৰু চিকিৎসা ব্যৱস্থা, পৰিৱৰ্তনমূলক চিকিৎসা আৰু মনোৰঞ্জন কাৰ্যসূচী আয়োজন কৰাৰ প্ৰচেষ্টাত যোগদান কৰিবলৈ প্ৰেৰিত কৰিছিল। জনসাধাৰণে আতিথেয়তা সমিতিৰ দ্বাৰা আৰম্ভ কৰা যুদ্ধ পুঁজিত উদাৰতাৰে দান কৰিছিল যি যুদ্ধৰ পিছতো নিজৰ প্ৰচেষ্টা অব্যাহত ৰাখিছিল। পিছলৈ এই পুঁজি পুনৰসংস্থাপন কৰাত সহায়ক আছিল। বিজয়ী ১৪তম সেনাই মেৰীক তেওঁৰ অত্যধিক প্ৰচেষ্টাৰ স্বীকৃতি স্বৰূপে এখন জাপানী তৰোৱাল প্ৰদান কৰিছিল। শ্ৰীমতী ক্লাৱৱালাক জেনেৰেল কৰিয়াপ্পাৰ দ্বাৰা "দা ডাৰ্লিং অফ দা আৰ্মি" বুলি কোৱা হৈছিল। তেওঁ ১৯৫২ চনত মাদ্ৰাজ স্কুল অফ ছচিয়েল ৱৰ্ক আৰম্ভ কৰিছিল। এই প্ৰতিষ্ঠান মুম্বাইত অৱস্থিত টাটা ইনষ্টিটিউট অফ ছচিয়েল চাইন্সেছৰ পিছতে দক্ষিণ ভাৰতৰ প্ৰথম সামাজিক শিক্ষাৰ ক্ষেত্ৰত ভাৰতৰ দ্বিতীয় শিক্ষণ প্ৰতিষ্ঠান।\nতেওঁক ১৯৫৬ চনত এবছৰৰ বাবে শ্ৰীযুত আৰ. ই. কাষ্টেলৰ পিছত মাদ্ৰাজৰ শ্বেৰীফ নিযুক্ত কৰা হৈছিল। তেওঁ ১৯৬১ চনত মাদ্ৰাজ (বৰ্তমান চেন্নাই) ভ্ৰমণৰ কালছোৱাত ডিউক অফ এডিনবাৰ্গক সন্মানিত কৰিছিল।\nমেম্বাৰ অফ দা অৰ্ডাৰ অফ ব্ৰিটিছ এম্পায়াৰ সদস্য (১৯৪১ চনৰ নতুন বছৰৰ সন্মান)\nপদ্মশ্ৰী, ভাৰতৰ চতুৰ্থ সৰ্বোচ্চ অসামৰিক সন্মান (১৯৫৫)\nপদ্মভূষণ, ভাৰতৰ তৃতীয় সৰ্বোচ্চ অসামৰিক সন্মান (১৯৬৮)\nপদ্মবিভূষণ, ভাৰতৰ দ্বিতীয় সৰ্বোচ্চ অসামৰিক সন্মান (১৯৭৫)\n↑ "Guild of Service founder’s role hailed". The Hindu. 30 September 2009. http://www.thehindu.com/todays-paper/tp-national/tp-tamilnadu/article193841.ece.\n↑ "Mary Clubwala sculpture unveiled". 14 July 2009. http://www.thehindu.com/todays-paper/tp-national/tp-tamilnadu/article229916.ece.\n↑ "dated December 20, 1956: New Sheriff of Madras". The Hindu. 20 December 2006. http://www.thehindu.com/todays-paper/tp-miscellaneous/article3035875.ece.\n↑ "When Queen came calling". The Times of India.9June 2012. http://articles.timesofindia.indiatimes.com/2012-06-09/chennai/32139995_1_royal-couple-queen-elizabeth-ii-prince-philip.\n↑ "The London Gazette". thegazette.co.uk. https://www.thegazette.co.uk/London/issue/35029/supplement/1। আহৰণ কৰা হৈছে: ২২ ফেব্ৰুৱাৰী ২০২১.\n↑ "Padma Vibhushan Awardees". Ministry of Communications and Information Technology. http://india.gov.in/myindia/padmavibhushan_awards_list1.php। আহৰণ কৰা হৈছে: 2009-06-28.\nগিল্ড অফ চাৰ্ভিছেছ\n"https://as.wikipedia.org/w/index.php?title=মেৰী_ক্লাৱৱালা_যাদৱ&oldid=264375"ৰ পৰা অনা হৈছে\nএই পৃষ্ঠাখন ২৩ ফেব্ৰুৱাৰী, ২০২১ তাৰিখে ১৬:২১ বজাত অন্তিম সংশোধন কৰা হৈছিল।


সদস্য:Boranitul/মিৰি জীয়ৰী/দ্বাদশ অধ্যায় - ঘূণাসুঁতি গাঁৱত - ৱিকিউৎস\nসদস্য:Boranitul/মিৰি জীয়ৰী/দ্বাদশ অধ্যায় - ঘূণাসুঁতি গাঁৱত\n310মিৰি জীয়ৰীৰজনীকান্ত বৰদলৈ\nThine my lovely Nancy-\nThere to throb and languish-\nপিছদিনা ৰাতি পুৱালত আকৌ মিৰি গাঁৱত হুলস্থুল লাগি পৰিল, কিয়নো পানেই পলাল। আকৌ দিহাদিহি মানুহ ছুটিল। কিন্তু কতো পানেইৰ খবৰ নোলাল। লৰি এযোৰা মানুহ ঘূণাসুঁতিলৈ গল। গৈ জঙ্কিৰ মাহীয়েকৰ ঘৰত ওলালগৈ, তাতে দেখে যে জঙ্কি ঘৰতে আছে। সিহঁতে অকাই-পকাই জঙ্কিক ধৰিলেগৈ-"তয়েই এইবিলাক অনৰ্থৰ মূল। কচোন আকৌ পানেইক কত পলুৱালি?" এই কথাত জঙ্কিৰ বৰ খং উঠিল। সি কবলৈ ধৰিলে, "তহঁতে আকৌ কেলেই মোক ধৰিছ? সকলো অন্ষ্টৰ মূল পানেইৰ মাক-বাপেক। এইবাৰ মই আজি মাহেকটো ঘৰতে আছোঁ, কলৈকো যোৱা নাই, জানো পানেই কলৈ গল, মই কেনেকৈ কম। তাই কিজানি মাক-বাপেকৰ দৌৰাত্ম্যত কৰবাত বিহ খায়েই মৰিল। মাক-বাপেকেই তাইৰ দোষৰ ভাগী হল। এইবুলি জঙ্কিয়ে কপালত চাপৰ মাৰি মোৰ এইখন কপাল, মই কি কুখেণত জন্মিছি্লোঁ।" এই বুলি কান্দিব ধৰিলে। জঙ্কিৰ এই কথা মিৰিহঁত আচৰিত হল। গাঁৱৰ জঙ্কিৰ মানুহ-দুনুহবিলাকেও জঙ্কি এইবাৰ কলৈকো যোৱা নাই এই কথাষাৰৰ সাক্ষী দিলে। দুখিত মনেৰে সোৱণশিৰীৰ মিৰিজাক গুচি গল। পানেই আকৌ পলাইছে-এই বাতৰি ক্ৰমে ডালিমীৰ কাণতো পৰিল। ডালিমীৰ হৃদয়ত আকৌ দুটি ভাবে খেলিব ধৰিলে। তাই জানিলে যে জঙ্কিয়ে আকৌ তাৰ প্ৰণয়িণীক গৈ বিচাৰি উলিয়াব।\nজঙ্কিয়ে মিৰিহঁত গুচি গলত তাৰ হাতত যি টকা-সিকা আছিল সমস্তকে লৈ কিবা এটা মন কৰি ওলাল। যাবৰ পৰত ডালিমীক মাত দি যোৱাটো উচিত বিবেচনা কৰি ডালিমীক লগ ধৰিলেগৈ। সি গৈ পোৱা মাত্ৰকে ডালিমীয়ে সুধিলে-"জঙ্কি! মই শুনিলোঁ পানেই বোলে আকৌ পলাল।" জঙ্কিয়ে কলে-"হয় ডালিমী। তই যি কৈছ ময়ো তাকে শুনিছো।"\nডালিমী-"এতিয়ানো তই কি কৰিবি জঙ্কি?"\nজঙ্কি-"ডালিমী! মই মনে মনে এটা কথা থিৰ কৰিছোঁ। তাইক বিচাৰি যাওঁ। ঈশ্বৰে যদি মোৰ কপালত লেখিছে মই তাইক বিচাৰি এইবাৰ একেবাৰে আনিমগৈ। আৰু ডালিমী (চকু চলচলীয়া কৰি) যদি তাইক নেপাওঁ তেন্তে মই ইয়ালৈ উলটি নাহোঁ। এই দেশ এৰি যতে পাওঁ ততে থাকিম। নহলে কৰবাত মৰিমগৈয়ে।" জঙ্কিৰ এই কথাত ডালিমীয়ে মৰ্মান্তিক বেদনা পালে, আৰু কলে-"জঙ্কি বাৰু বিচাৰিবলৈ যা। ঈশ্বৰে তাইক তোক মিলাই দিব। যদি নাপাৱ তেনেহলে আকৌ ফিৰি আহিবি। তই গলে আমাৰ গাঁওখন সুদা হৈ পৰিব। জঙ্কি! তই নহাকৈ নাথাকিবি দেই।"\nজঙ্কি-"ডালিমী! তোক মই মোৰ হৃদয়ৰ সকলো কথা ভাঙি কওঁ শুনচোন। ঈশ্বৰে মোৰ কপালত কি লেখিলে কব নোৱাৰোঁ। মোৰ সৰুতে আই-বোপাই মৰিল। সংসাৰত মোৰ কেৱেই নাই। অকল পানেয়েই মোক মৰম কৰিছিল; আৰু ডালিমী। তইও মোক ভনীৰ দৰে মৰম কৰিছিলি। মই গুচি গলে মাজে মাজে তহঁতৰ লগত ৰং-ধেমালি কৰি মোলৈ মনত কৰিবি দেই ডালিমী। আজি এতেদিনে ফুৰিছিলোঁ, কেতিয়াবা তহঁতৰ মনত বেজাৰ দিছিলোঁ, সকলো খেমিবি দেই। উভতি আহি পাওঁ যদি ডালিমী। আকৌ তহঁতৰ লগতে ভাই-ভনীৰ দৰে ফুৰিম।"\nডালিমী-(চকু চলচলীয়া কৰি) "জঙ্কি! তই আজি এনেবিলাক কথা কেলেই কৈছে? ভালে ভালে পানেইক লগত লৈ আহিবি যা।"\nএইদৰে দুয়ো সম্ভাষণ কৰিলে; তাৰ পিছত জঙ্কি গুচি গল। জঙ্কিয়ে পাছ দিওঁতেই প্ৰেমৰ পুতলি মোৰ মিৰি-জীয়ৰীয়েও অন্তৰে সৈতে কান্দিবলৈ ধৰিলে। আৰু সেইদিনাৰ পৰা তাই আৰু গহীন হল। তাইৰ হৃদয়ৰ আশালতা উচ্ছেদ হল।\nএইবাৰ পানেই পলাওঁতে তাইৰ মাক-বাপেক প্ৰকৃততে দুখিত হল। নিৰমায়ে বুঢ়া তামেদক কব ধৰিলে-"তয়ে এইখন কৰিলি, মোৰ বাছাৰ মন নুবুজি ধনলৈহে চালি। মোৰ বাছা পানেই কলৈ গলি। বাছা উলটি আহ। তোক এইবাৰ বেজাৰ নিদিওঁ। তোৰ হৃদয়ৰ ধন তোৰ চেনেঙকে দিম। তোৰ চেনেঙকে চপাম। পানেই বাছা-কত আছ আহ।" বুঢ়া তামেদৰ শিল-সম হৃদয়তো এইবাৰ দুখ লাগিল। সিও অন্তৰে সৈতে প্ৰতিজ্ঞা কৰিলে যে পানেইক পালে জঙ্কিলৈকে দিব।\nদুই তিনি দিনৰ মূৰত জঙ্কিয়ে সকলো লাজ, সকলো অপমান কাতি কৰি থৈও বুঢ়া তামেদ-নিৰমাৰ ঘৰলৈ আহিল। আৰু বুঢ়া-বুঢ়ীক সেৱা কৰি কবলৈ ধৰিলে-"বোপাই মই দোষী নহওঁ। তহঁতৰ জীয়ৰীয়েও মোক সৰুৰে পৰা ভাল পালে, তহঁতে মোক যদি চপাই ললিহেতেঁন তেন্তে এটায়ে সুখে থাকিলোঁহেঁতেন।"\nতামেদ-"জঙ্কি মোৰ এনেয়ে মনত বেজাৰ, তাতে তই দুখ দিবলৈ কেলেই আহিলি? কৰবাত তাইক লুকুৱাই থৈছ যদি লৈ আহ, মই আজি তোৰ আগতে কাৰ্চিং কাৰ্টানক সাখী কৰি শপত কৰিলোঁ তোকে তাইক দিম।"\nনিৰমা- "এৰা বোপাই! কত থৈছ মোৰ বাছাক লৈ আহ। তাইক তোকে দিম।" তামেদ আৰু নিৰমাৰ কথাত জঙ্কিয়ে এইবাৰ আনন্দ লভিলে। সি জানিলে ঈশ্বৰ তালৈ প্ৰসন্ন হল। সি কবলৈ ধৰিলে-"আই-বোপাই! মই এইবাৰ পানেইক পলুওৱা নাই, যদি কৰবাত আছে মই বিচাৰি আনি তহঁতকে দিমহি। দিয় দিবি মোক নিদিয় নাই। আৰু বোপাই । যদিহে তাইক নেপাওঁ, তাই কৰবাত মৰিছে, তেন্তে নিশ্চয় জানিবি জঙ্কিৰো নাম নুমাল; যলৈকে পাওঁ তলৈকে উজানে-ভাটিয়ে গুচি যাম।" এইবুলি মনতে সংকল্প কৰি জঙ্কি পথালিপামৰ ফাললৈ মুখ কৰি ৰাওনা হল।\n"https://as.wikisource.org/w/index.php?title=সদস্য:Boranitul/মিৰি_জীয়ৰী/দ্বাদশ_অধ্যায়_-_ঘূণাসুঁতি_গাঁৱত&oldid=20494"ৰ পৰা সংকলিত


কে এল ৰাহুলে বিশ্বকাপত ব্যৱহাৰ কৰা বেট নিলামত কিয় দিলে? | বিতৰ্ক\nকে এল ৰাহুলে বিশ্বকাপত ব্যৱহাৰ কৰা বেট নিলামত কিয় দিলে?\nডিজিটেল ডেস্ক, বিতৰ্ক, ২১ এপ্ৰিল, শিৱসাগৰ :: ভাৰতীয় ক্ৰিকেট দলৰ বেটছমেন কে এল ৰাহুলে বঞ্চিত শিশুসকলৰ সহায়ৰ বাবে যোৱা বৰ্ষত বিশ্বকাপত ব্যৱহাৰ কৰা বেটখনৰ লগতে আৰু কিছু অন্য সামগ্ৰী নিলাম কৰাৰ কথা জানিব পৰা গৈছে। এটা বাৰ্তাৰ জৰিয়তে ৰাহুলে কয় যে নিলামৰ পৰা লাভ কৰিব লগীয়া ধনৰাশি ‘অৱাৰে ফাউণ্ডেশ্যন’লৈ যাব আৰু তেওঁলোকে বঞ্চিত আৰু দুখীয়া শ্ৰেণীৰ শিশুসকলক শিক্ষা প্ৰদানৰ বাবে কাম কৰিব।\nৰাহুলে কয়, ‘মই পেড, গ্লোভছ, হেলমেট আৰু কেইটামান জাৰ্চি সহযোগী ভাৰত আৰ্মিক প্ৰদান কৰিছো। তেওঁলোকে এইবোৰ নিলাম কৰিব আৰু তাৰ পৰা লাভ কৰা ধনৰাশি অৱাৰে ফাউণ্ডেশ্যনলৈ যাব’। জানিব পৰা মতে সোমবাৰৰ পৰা আৰম্ভ হোৱা নিলামত ৰাহুলে সকলো লোককে অংশ ল’বলৈ কয়।\n← উত্তৰ কোৰিয়াৰ প্ৰতাপী শাসক কিম জঙৰ স্বাস্থ্যৰ অৱনতি\nৰমজান মাহক লৈ বিশেষ ঘোষণা ইছলামিক চেন্টাৰ অৱ ইণ্ডিয়াইৰ →\nচলিত বছৰৰ টি-২০ বিশ্বকাপৰ হব পাৰে বাতিলঃ ১০ জুনত হ’ব চূড়ান্ত সিদ্ধান্ত


তুলতুল বৰুৱাক সোঁৱৰণ | Asom Live 24\nতুলতুল বৰুৱাক সোঁৱৰণ\nঅসম লাইভ ২৪ঃ তিনিগৰাকী বন্ধু। তিনিওৰে জন্ম ১৯৩২ চনত। ডঃ লক্ষ্মী নন্দন বৰা, ডঃ ভবেন্দ্ৰ নাথ শইকীয়া আৰু তুলতুল বৰুৱা। তিনিও কলিকতা বিশ্ববিদ্যালয়ৰ পৰা পদাৰ্থ বিজ্ঞানৰ এম এছ চি। তিনিওৰে অসমীয়া ভাষা আৰু সংস্কৃতিলৈ অৱদান অনন্য।\nসৌভাগ্যক্ৰমে তিনিওগৰাকী কৃতবিদ্য অসমীয়াৰ সৈতে ব্যক্তিগত জীৱনত মোৰ মধুৰ সম্পৰ্ক আছিল আৰু আছে। ইয়াৰে তুলতুল বৰুৱা আৰু ভবেন্দ্ৰ নাথ শইকীয়াৰ মই চুবুৰীয়া বুলিয়ে ক’ব পাৰি।\n১৯৯২ চনত ‘অগ্ৰদূত’ত যোগ দি বশিষ্ঠপুৰ এক নং উপপথৰ জনৈক বৰ্মনৰ যিটো ভাড়াঘৰত আছিলোঁ সেই ঘৰটো আৰু তুলতুল বাইদেউৰ ঘৰটোৰ মাজত আছিল এটা ঘৰ। মাজত থকা ঘৰটো হ’ল বৰ্তমান অসম পুলিচৰ এডিচনেল এছপি মণ্টু ঠাকুৰীয়াৰ ।মণ্টু ঠাকুৰীয়াৰ ঘৰৰ চোতালেৰে বাইদেউৰ ঘৰলৈ কেতিয়াবা পুৱা আৰু কেতিয়াবা আবেলি মুঠতে সদায় গৈছিলোঁ।\n‘অগ্ৰদূত’ হাউছৰ পৰা প্ৰকাশিত মহিলা বিষয়ক পষেকীয়া আলোচনী ‘শ্ৰীময়ী’ৰ সম্পাদকৰ দায়িত্বত যেতিয়া হেমন্ত বৰ্মন আছিল তেতিয়া মোৰ আগ্ৰহতে বাইদেৱে ‘মোৰ সাংবাদিক জীৱন’ শীৰ্ষক এলানি প্ৰবন্ধ লিখিছিল। লেখাটো মই সদায় লৈ আহিছিলোঁ আৰু প্ৰকাশ পোৱাৰ পাছত ‘শ্ৰীময়ী’খনো ময়েই তেখেতক দি আহিছিলোঁগৈ। একে সময়তে ‘শ্ৰীময়ী’ত নিৰুপমা বৰগোহাঞিৰ আত্মজীৱনী সদৃশ লেখা ‘বিশ্বাস আৰু সংশয়ৰ মাজেদি’ প্ৰকাশ পাইছিল। নিৰুপমা বাইদেউৰ এইলানি লেখা পাছলৈ কিতাপ আকাৰে প্ৰকাশ পাইছিল যদিও তুলতুল বাইদেউৰ ‘মোৰ সাংবাদিক জীৱন’ কিতাপ আকাৰে প্ৰকাশ নাপালে। কিছুদিন আগতে বাইদেউক ফোন কৰি এই কিতাপখন প্ৰকাশৰ বাবে অনুৰোধ কৰিছিলোঁ যদিও তেখেতৰ হাতত লেখাবোৰ নথকাত ই সম্ভৱ হৈ নুঠিল। হোমেন বৰগোহাঞি সম্পাদিত ‘নীলাচল’ৰ পাতত এগৰাকী শিক্ষিত অসমীয়া গাভৰুৱে কলেজ, বিশ্ববিদ্যালয়ৰ অধ্যাপকৰ চাকৰি বাদ দি জীৱনৰ নিৰাপত্তা নথকা সাংবাদিকতাৰ দৰে বৃত্তি বাচি লৈছিল। সেই সময়ৰ অসমীয়া সাংবাদিকতা আৰু ৰাজনীতিৰ বহু কথা বাইদেৱে ‘শ্ৰীময়ী’ত লিখা প্ৰৱন্ধলানিত আছিল। এয়া অসমৰ এটা সময়ৰ বুৰঞ্জী এতিয়া হেৰাই যোৱাৰ পথত। এইক্ষেত্ৰত পৰিয়ালৰ লোক আগবাঢ়ি আহিলে মই সহায় কৰিবলৈ প্ৰস্তুত।\nডঃ লক্ষ্মী নন্দন বৰা ছাৰে মোক কৈছিল তুলতুল বাইদেউ অতি মেধাৱী ছাত্ৰী আছিল বাবেই সেই যুগত নিউক্লিয়াৰ ফিজিকছত প্ৰথম শ্ৰেণীৰ এম এছ চি হ’ব পাৰিছিল। একেবাৰে প্ৰচাৰ বিমুখ বাইদেৱে গান গাইছিল, অসমীয়া ভাষাৰ ব্যাকৰণ লিখি উলিয়াইছিল।\nমুম্বাইত ভূপেন হাজৰিকাক ৭০/৮০ দশকতে ওচৰৰ পৰা পাইছিল। বিখ্যাত ‘ভৰালী ব্ৰাডাৰ্ছ’ৰ পৰিয়ালৰ সদস্য তুলতুল ভৰালী পাছলৈ বৰুৱা অসমৰ প্ৰথমগৰাকী মহিলা সাংবাদিক হ’বনে নহয়, সেই বিষয়ে হোমেন বৰগোহাঞিয়ে ক’ব পাৰিব।\nঅকণমান ব্যাক্তিগতঃ ১৯৯৭ চনৰ ২৫ ফেব্ৰুৱাৰীত তদানীন্তন মহন্ত চৰকাৰে চৰকাৰক সমালোচনা কৰি বাতৰি লিখা আৰু এল অ’ চি কেলেংকাৰিৰ বিষয়ে ধাৰাবাহিকভাৱে ‘অগ্ৰদূত’ত প্ৰতিবেদন প্ৰকাশৰ অপৰাধত যেতিয়া গ্ৰেপ্তাৰ কৰিছিল তেতিয়া দিছপুৰ থানাত বাইদেৱে এপেকেট বিস্কুট দি আহিছিল।সেই দুৰ্দিনত বাইদেৱে নিয়মীয়াকৈ মোৰ খৱৰ লৈছিল, যিটো মই আজিও পাহৰা নাই।\nহোমেন বৰগোহাঞি সম্পাদিত ‘অসম বাণী’তো তুলতুল বাইদেৱে নিয়মীয়াকৈ লিখিছিল। সম্পাদকৰ লগত থকা সম্পৰ্কৰ বাবে ময়ো সেই সময়ত বৰগোহাঞি সম্পাদিত ‘অসম বাণী’ত ছদ্ম নামত প্ৰথম পৃষ্ঠাত এটা কেতিয়াবা দুটাকৈ ৰাজনৈতিক প্ৰৱন্ধ লিখিছিলো। বাইদেউ আৰু মোৰ লেখাকেইটা হোমেন বৰগোহাঞিৰ ব্যাক্তিগত সহায়কাৰী ফকৰুদ্দিনে আমাৰ ঘৰৰ পৰাই লৈ গৈছিলহি।\nনিজৰ প্ৰচাৰ নচলোৱাৰ বাবে এগৰাকী বিদূষী মহিলা তুলতুল বৰুৱাই জীৱিতকালত উপযুক্ত স্বীকৃতি নোপোৱাৰ দুখ এটা আমাৰ থাকি গ’ল! আজি বাইদেউৰ মৃত্যুৱে অসমৰ সাংবাদিকতাৰ এটা যুগৰো অন্ত পেলালে! নতুন প্ৰজন্মৰ বহু সাংবাদিকে বাইদেউক জনাৰ সুযোগেই নাপালে।\nTags: asom live 24assam live 24axom live 24tultul baruah\nছ’চিয়েল মিডিয়াত একুৰা যৌৱনৰ জুই\nAJPৰ পৰা কোনে ক’ত বিচাৰিছে প্ৰার্থিত্ব?


নতুন উদ্ভাৱন! মাস্ক পিন্ধিলেই জানিব পাৰিব শৰীৰত ক’ভিড-১৯ৰ উপস্থিতি - NEWS8 NE\nনতুন উদ্ভাৱন! মাস্ক পিন্ধিলেই জানিব পাৰিব শৰীৰত ক’ভিড-১৯ৰ উপস্থিতি\nJune 30, 2021\t0\tBy NEWS DESK\nনিউজ ডেস্ক। বৰ্তমান দেশজুৰি অব্যাহত আছে ক’ভিড-১৯ৰ সংক্ৰমণ।\nএই ক’ভিড-১৯ ভাইৰাছ মানুহৰ দেহত ধৰা পেলাবলৈ প্ৰয়োজন হয় ৰেপিড্ এন্টিজেন নাইবা RT-PCR টেষ্টৰ। কিন্তু এতিয়াৰ পৰা আৰু ক’ভিড চিনাক্ত কৰিবলৈ প্ৰয়োজন নহ’ব কােনাে পৰীক্ষাৰ।\nএইবাৰ আপুনি পৰিধান কৰি থকা মাস্কখনতে ওলাই পৰিব আপোনাৰ দেহত কভিডৰ অৱস্থিতি। তেনে এক মাস্ক উদ্ভাৱন কৰিছে আমেৰিকা যুক্তৰাষ্ট্ৰৰ এক গৱেষকৰ দলে। য’ত জৈৱ সংবেদক (biosensors) ৰ সৈতে ফেচ মাস্ক উদ্ভাৱন কৰা হৈছে।\nএই মাস্কত SARS-CoV2, ভাইৰাছ সৃষ্টিকাৰী কোভিড-১৯ আৰু বিষাক্ত পদাৰ্থ চিনাক্ত কৰিব পৰা যাব।\nহাৰ্ভাৰ্ড বিশ্ববিদ্যালয়ৰ ৱাইছ ইনষ্টিটিউট ফৰ বায়োলজিকেলি ইনষ্ট্ৰুটেড ইঞ্জিনিয়াৰিং আৰু মেচাচুচেটছ ইনষ্টিটিউট অফ টেকন’লজীৰ গৱেষকসকলে বিকাশ কৰিছে এই মাস্ক।\nবুটাম-সক্ৰিয় মাস্কখনে নিউক্লিক এচিডযুক্ত ৰোগ নিৰ্ণয় পৰীক্ষা যেনে পলিমেৰেজ চেইন প্ৰতিক্ৰিয়াৰ সৈতে তুলনীয় এক শুদ্ধতাৰ ভিত্তিত ফলাফল প্ৰদান কৰিব। যিটো ফলাফল ৯০ মিনিটৰ ভিতৰত লাভ কৰিব ব্যৱহাৰকাৰী সকলে। এই কথা নেচাৰ বায়োটেকন’লজী নামৰ আলোচনীত প্ৰকাশ পাইছে।\nৱাইছ ইনষ্টিটিউটৰ গৱেষক বিজ্ঞানী পিটাৰ নগুয়েনে কয়, “আমি এটা সম্পূৰ্ণ ডায়গনষ্টিক পৰীক্ষাগাৰক এক সৰু আৰু সংশ্লেষিত জীৱবিজ্ঞান-আধাৰিত চেন্সৰলৈ সংকুচিত কৰিছো। যিয়ে যিকোনো ফেচ মাস্কৰ সৈতে কাম কৰিব। আৰু পিচিআৰ যুক্ত পৰীক্ষাৰ উচ্চ মান বিশিষ্ট শুদ্ধতাক এণ্টিজেন পৰীক্ষাৰ গতি আৰু কম ব্যয়ৰ সৈতে একত্ৰিত কৰিছো।”\nনগুয়েনে লগতে কয় যে “ফেচ মাস্কৰ উপৰিও, ভাইৰাছ, বেক্টেৰিয়া, টক্সিন আৰু ৰাসায়নিক ক্ৰিয়াকে ধৰি পোছাকত ৰৈ যোৱা বিপদজনক পদাৰ্থ সমূহ চিনাক্তকৰণ কৰাৰ বাবে আমাৰ এই জৈৱ সংবেদক (biosensors) আন পোছাকত সংলগ্ন কৰিব পৰা হব।”\nSARS-CoV-2 জৈৱ সংবেদকটো পৰিধানযোগ্য ‘ফ্ৰীজ-ড্ৰাইড চেল-ফ্ৰী’ প্ৰযুক্তিৰ ওপৰত আধাৰিত। য’ত কোষবোৰে ডি.এন.এ. চিনাক্ত কৰিব আৰু আৰ.এন.এ. আৰু প্ৰ’টিন প্ৰস্তুত কৰিবলৈ ব্যৱহাৰ কৰা আণৱিক প্ৰক্ৰিয়া আহৰণ আৰু ফ্ৰীজ-ড্ৰাইং অন্তৰ্ভুক্ত হ’ব।\nডব্লিউএফডিচিএফ ফেচ মাস্ক হৈছে প্ৰথম SARS-CoV-2 নিউক্লিক এচিড পৰীক্ষা। যি এটা কোঠাৰ উষ্ণতাত সম্পূৰ্ণৰূপে কাম কৰিব আৰু উন্নত মানদণ্ডৰ RT-PCR পৰীক্ষাৰ তুলনাত উচ্চ শুদ্ধতাৰ ফলাফল দিব। ই উষ্ণ বা শীতল সঁজুলিৰ প্ৰয়োজনীয়তা নাইকিয়া কৰে আৰু পৰীক্ষাগাৰৰ বাহিৰত ৰোগীৰ নমুনা ক্ষীপ্ৰভাৱে পৰীক্ষা কৰাৰ সন্মতি দিয়ে।\nএমআইটিৰ চিকিৎসা অভিযান্ত্ৰিক আৰু বিজ্ঞানৰ অধ্যাপক জিম কলিন্সে কয়, “এই কামটোৱে প্ৰমাণ কৰে যে আমাৰ ফ্ৰীজ-ড্ৰাইড, চেল-ফ্ৰী চিন্থেটিক জীৱবিজ্ঞান প্ৰযুক্তি পৰিধানযোগ্যলৈ সম্প্ৰসাৰিত কৰিব পাৰি। আৰু নতুন ডায়গনষ্টিক এপ্লিকেচনৰ বাবে ব্যৱহাৰ কৰিব পাৰি। যাৰ ভিতৰত আছে ফেচ মাস্ক ডায়গনষ্টিকৰ বিকাশ।”\nগৱেষকসকলে এইটোও কয় যে, কভিড-১৯ মহামাৰীৰ বাহিৰেও এই প্ৰযুক্তি বিপদজনক সামগ্ৰী বা বীজাণুৰ সৈতে কাম কৰা বিজ্ঞানীসকলৰ বাবে পৰীক্ষাগাৰৰ কোট হিচাপে ব্যৱহৃত হব। চিকিৎসক আৰু নাৰ্ছৰ বাবে ই হব স্ক্ৰাব। ইয়াৰোপৰি স্নায়ু গেছৰ দৰে বিপদজনক বীজাণু বা বিষাক্ত পদাৰ্থৰ সংস্পৰ্শলৈ আহিব পৰা প্ৰথম আক্ৰান্ত হবলগীয়া লোক আৰু সামৰিক কৰ্মীৰ ইউনিফৰ্মত ইয়াক অন্তৰ্ভুক্ত কৰিব পৰা হব।\nশােকাৱহ পথ দুৰ্ঘটনাত ৩ সেনা জােৱানৰ মৃত্যু


লকডাউনৰ প্ৰভাৱত মহানগৰীৰ ৰাজপথ পদপথ উপপথত মহিলাৰ আধিপত্য - বিৰিয়া Biriyaa\nশুক্ৰবাৰ, অক্টোবৰ 15 2021\nলকডাউনৰ প্ৰভাৱত মহানগৰীৰ ৰাজপথ পদপথ উপপথত মহিলাৰ আধিপত্য\nৰাজপথৰ দাঁতিত ৰখাই থোৱা ৰিক্সা এখনৰ কাষত থিয় হৈ আছিল এগৰাকী মহিলা৷ যাত্ৰীৰ অপেক্ষাত নহয়, বৰং গ্ৰাহকৰ অপেক্ষাত ৰৈ আছিল মহিলা গৰাকী৷ ৰিক্সাখনত সজাই থোৱা আছিল বিভিন্ন ফল-মূল৷ কেইবাবিধৰ কল, আনাৰস, আপেল, ডালিম আদি ফল বিক্ৰীৰ বাবে সজাই ৰিক্সাখনক ৰূপান্তৰিত কৰা হৈছে এখন চলন্ত দোকানলৈ আৰু সেই ফলমূলৰ চলন্ত বিপনীখনৰ বিক্ৰেতা হৈছে মহিলাগৰাকী৷\nগুৱাহাটী মহানগৰীৰ হাতীগাঁও অঞ্চলৰ ৰাজপথৰ দাঁতিত চলন্ত ফলৰ বিপনীৰ বিক্ৰেতা এই মহিলাগৰাকীৰ নাম হৈছে ভানুমতী ৰায়৷ ৪৭ বছৰীয়া কোচ ৰাজবংশী জনগোষ্ঠীৰ মহিলাগৰাকীয়ে গুৱাহাটীৰ ৰাজপথৰ দাঁতিত যিখন ৰিক্সাত ফল-মূল বিক্ৰী কৰিবলৈ লৈছে, সেই ৰিক্সাখন চলাইছিল তেওঁৰ স্বামী প্ৰফুল্ল ৰায়ে৷ ৫৫ বছৰীয়া প্ৰফুল্ল ৰায়ৰ বাবে জীৱনৰ চালিকাশক্তি আছিল ৰিক্সাখন৷ প্ৰফুল্ল-ভানুমতীৰ প্ৰকৃত ঘৰ অসমৰ পশ্চিম প্ৰান্তৰ ধুবুৰী জিলাৰ গোলকগঞ্জ অঞ্চলত৷ দুই সন্তানসহ এদিন তেওঁলোক গুচি আহিছিল গুৱাহাটীলৈ৷ মহানগৰীৰ হাতীগাঁও অঞ্চলত ভাৰাঘৰত থাকি পৰিয়াল চলাবলৈ প্ৰফুল্ল ৰায়ে চলাইছিল ৰিক্সা আৰু ভানুমতীয়ে কেবাটাও পৰিয়ালত দিনটোত কাম বন কৰি ধন উপাৰ্জন কৰিছিল৷ নিজৰ ৰান্ধনীঘৰটোৰ পৰা আনৰ ৰান্ধনীঘৰ চম্ভালি লোৱা বা কাপোৰকানি ধোৱা, ঘৰ পৰিষ্কাৰ কৰা সকলো কাম কৰে ভানুমতীয়ে৷ নৱম আৰু সপ্তম শ্ৰেণীত পঢ়া দুই সন্তানৰ জীৱন গঢ়িবলৈ প্ৰফুল্ল ৰায়ে দেহৰ ভাগৰকো আওকাণ কৰি ৰিক্সাৰে দিনভৰ যাত্ৰী কঢ়িয়াইছিল, ভানুমতীয়ে আনৰ ঘৰৰ গৃহিণীৰ কাম কৰিছিল৷ তেনেদৰে অব্যাহত আছিল জীৱন যুদ্ধ৷\nকিন্তু যোৱা মাৰ্চ মাহত চৰকাৰে কভিড-১৯ ভাইৰাছৰ সংক্ৰমণ ৰোধ কৰিবলৈ ঘোষণা কৰা লকডাউনে প্ৰফুল্ল-ভানুমতীৰ জীৱন স্তব্ধ কৰি দিলে৷ ৰিক্সা বন্ধ হ’ল, ভানুমতীকো কামৰ পৰা পৰিয়ালবোৰে আঁতৰালে৷ হাতত জমা থকা ধনখিনি শেষ হ’ল৷ বাকী ৰল ঘৰভাৰা দিবলৈ৷ লকডাউন দীঘলীয়া হ’ল৷ ৰিক্সা উলিয়াব নোৱাৰা হ’ল প্ৰফুল্লই৷ উলিয়ালেও মানুহ নুঠা হ’ল ৰিক্সাত৷ এদিন ৰিক্সা উলিয়াওতে আৰক্ষীয়ে খেদি আহিল লাঠি লৈ৷ সেইদিনাৰ পৰা ৰিক্সাৰ চকা আৰু নুঘূৰিল৷ পিছে এনে সময়তে ভানুমতীয়ে সিদ্ধান্ত ললে, লকডাউনৰ সময়ত ৰিক্সাত ফল-মূল লৈ বিক্ৰী কৰিব পথৰ দাঁতিত৷ পুৰুষে ব্যবসায় কৰিলে আৰক্ষীয়ে খেদি আহে মাৰিবলৈ৷ সেয়ে এগৰাকী মহিলা হিচাপে ভানুমতীয়ে পথৰ দাঁতিত ৰিক্সা ৰখাই ফলৰ দোকান আৰম্ভ কৰিলে৷\nলকডাউনৰ সময়ত আৰক্ষীয়ে বহু পুৰুষক ৰাজপথত নিৰ্যাতন চলোৱাৰ বাবে সাধাৰণ ব্যৱসায়ী সকলে ব্যৱসায় কৰিবলৈ গৈ পচ্ছাদপদ হ’বলগীয়াত পৰিছে৷ বিপৰীতে আগবাঢ়ি আহিবলগীয়া হৈছে ঘৰৰ মহিলাগৰাকী৷\nভানুমতীয়ে আমাক কলে-“মোৰ মানুহজন দোকানত থাকিলে আৰক্ষীয়ে আহি বাধা দিয়ে, কিন্তু মই থাকিলে আৰক্ষীয়ে একো নকয়৷ এদিন মোকো বাধা দিছিল৷ কিন্তু মই প্ৰতিবাদ কৰি কলো যে আমাৰ জীৱন চলিব কিদৰে যদি কিবা এটা নকৰো৷ স্বাস্থ্য বিভাগৰ নিয়ম মানি মই দোকান কৰিছো৷ মহিলা হিচাপে পৰিয়াল চলাবলৈ কিবা এটা মই কিবা এটা কৰিছো,মোক বাধা নিদিব৷ বৰ্তমান মই ব্যৱসায় কৰি যি ধন উপাৰ্জন কৰিছো, সেই ধনেৰে পৰিয়াল চলিছে৷ স্বামীৰ উপাৰ্জন হেৰুৱাৰ পিছত ময়েই দায়িত্ব মুৰ পাতি লৈছো ঘৰখনৰ৷ ’’\n(ভানুমতী ৰায়-পাকঘৰৰ পৰা ৰাজপথলৈ)\nউল্লেখ্য যে লকডাউনৰ সময়ত আৰক্ষীয়ে বহু পুৰুষক ৰাজপথত নিৰ্যাতন চলোৱাৰ বাবে সাধাৰণ ব্যৱসায়ী সকলে ব্যৱসায় কৰিবলৈ গৈ পচ্ছাদপদ হ’বলগীয়াত পৰিছে৷ বিপৰীতে আগবাঢ়ি আহিবলগীয়া হৈছে ঘৰৰ মহিলাগৰাকী৷ মহিলা হোৱা বাবেই আৰক্ষীৰ পৰা বাচি থাকি এনে নাৰীয়ে আধিপত্য বিস্তাৰ কৰিবলৈ সক্ষম হৈছে গুৱাহাটী মহানগৰৰ ৰাজপথ-উপপথত৷ তেনে এগৰাকীয়ে হ’ল ভানুমতী ৰায়৷ লকডাউনে আৰ্থিকভাৱে জুৰুলা কৰাৰ পিছতো আৰক্ষী প্ৰশাসনৰ নিৰ্যাতনৰ পৰা পুৰুষজনক বচাই ভানুমতীয়ে প্ৰত্যাহবান নেওচি স্বামীৰ ৰিক্সাখনকেই অৱলম্বন হিচাপে লৈ চলাই নিছে জীৱন-জীৱিকাৰ চকা৷ ……\n“লকডাউনে প্ৰভাৱিত কৰা ভানুমতী ৰায় এনে এগৰাকী নাৰী, যিয়ে মহিলাৰ বাবে বিশেষভাৱে চিহ্নিত কাম কাজ হেৰুৱাই নিজৰ আৰু আনৰ ঘৰৰ গৃহকৰ্ম হেৰুৱাৰ পিছতো সাহসেৰে ৰাজপথৰ দাঁতিত সংকটৰ সময়ত, জটিল পৰিস্থিতিত অৰ্থ নৈতিক বিপ্লৱৰ যাত্ৰা অব্যাহত ৰাখিছে৷ অৰ্থাৎ লকডাউনৰ বাবে ভানুমতীয়ে পৰিৱৰ্তন কৰিবলগীয়া হৈছে বৃত্তি৷\nএকেদৰে অসমৰে বৰপেটা জিলাৰ পাঠশালা অঞ্চলৰ গোলপী দাস নামৰ মহিলাগৰাকীয়ে গুৱাহাটী মহানগৰীৰ বিভিন্ন প্ৰান্তত এখন তিনিচকীয়া ঠেলাগাড়ীত পাচলি বিক্ৰী কৰি ফুৰা দেখা গৈছিল লকডাউনৰ সময়ত৷ ৫৭ বছৰীয়া গোলাপী দাসো আছিল এগৰাকী গাৰ্হস্থ্য কৰ্মী(Domestic worker)৷ লকডাউন ঘোষণা কৰাৰ এদিন পিছতে গোলাপীক কামত নিয়োগকৰ্তা পৰিয়ালবোৰে কামৰ পৰা অব্যাহতি দিয়ে৷ অসংগঠিত খণ্ডৰ এগৰাকী মহিলা শ্ৰমিক গোলাপীয়ে স্বামীৰ সৈতে ভাৰাঘৰত বাস কৰে৷ তেওঁৰ স্বামীয়ে দিনমজুৰি কৰিছিল৷ লকডাউনৰ সময়ত তেওঁৰ স্বামীয়ে কাম নোপোৱা হ’ল৷ কেইদিনমান হাতত জমা থকা ধনখিনিৰে সংসাৰ চলিল৷ কিন্তু লাহে লাহে খাবলৈ, ঘৰভাৰা দিবলৈ ধন নোহোৱা হ’ল৷ গোলাপীৰ স্বামীয়ে এদিন এখন তিনিচকীয়া ঠেলা দিনে এশ টকাত ভাৰাত লৈ পথৰ দাঁতিত পাচলি বিক্ৰী কৰিবলৈ ল’লে৷ কিন্তু আৰক্ষীয়ে আহি তেওঁক বাধা দিলে৷ পিঠিত একোব দিলেও৷ দুদিন পিছত সেই ঠেলাখন লৈ ৰাজপথলৈ ওলাই আহিল গোলাপী৷\nএজন পাচলি বিক্ৰেতাৰ পৰা অলপ কম দামত সৰহকৈ পাচলি ক্ৰয় কৰি সেই ঠেলাখনতেই বিক্ৰী কৰিবলৈ ল’লে৷ আৰক্ষীয়ে বাধা দিবলৈ আহোঁতে গোলাপীয়ে তৰ্কযুদ্ধত লিপ্ত হ’ল আৰু পথে-উপপথে চলাই গ’ল পাচলিৰ ভ্ৰাম্যমাণ বিপনী৷ গোলাপী দাসে লকডাউনৰ প্ৰভাৱত বৃত্তি পৰিৱৰ্তন কৰিবলৈ বাধ্য হোৱাই নহয়, অৰ্থনৈতিক যুদ্ধতো লিপ্ত হৈছে৷ ঠেলা টানি টানি ব্যবসায় কৰাটো কেৱল পুৰুষৰ কাম বুলি চিহ্নিত হোৱা প্ৰক্ৰিয়াক নিঃচিহ্ন কৰি মহিলা হিচাপে গোলাপী দাসে অন্য এক পথেৰে বাট বুলিছে৷ পথত ব্যবসায় কৰাটো লকডাউন বিধিমতে নিষিদ্ধ যদিও গোলাপী দাসে এগৰাকী মহিলা হিচাপে প্ৰশাসনিক বিষয়াৰ বাধা অতিক্ৰমি আধিপত্য বিস্তাৰ কৰিছে ৰাজপথত৷ যিটো কাম তেওঁৰ স্বামীয়ে কৰিব পৰা নাছিল, সেই কামটো অব্যাহত ৰাখিছে গোলাপীয়ে৷ গোলাপীয়ে কলে -‘লকডাউনৰ বাবে মই জীৱিকা সলনি কৰিব লগীয়া হ’ল৷ পিছে ঘৰুৱা কৰ্মী হিচাপে কাম কৰাতকৈ এতিয়া মই বেছি স্বাধীন অনুভৱ কৰিছো৷ নিজৰ মতে ব্যৱসায় কৰিছো, উপাৰ্জন কম হৈছে কিন্তু মানুহৰ সতে কথা বতৰা পাতিব পাৰিছো, পথাচাৰীৰ সৈতে আলাপ কৰিছো৷ মনৰ কথা খুলি কব পৰা ঠাই পাইছো৷ লকডাউনৰ বাবে অৰ্থ উপাৰ্জন বহু কমিছে, কিন্তু নিজৰ ঘৰ আনৰ ঘৰৰ চাৰিবেৰৰ মহিলাৰ বাবে নিৰ্দিষ্ট কৰি দিয়া ঘৰ মছা, বাচন-ধোৱা, কাপোৰ ধোৱা এইবোৰ কামৰ পৰা আঁতৰি আন এখন মুকলি ঠাই পাইছো৷ আৰক্ষীয়ে ব্যতিব্যস্ত কৰে যদিও মহিলা হোৱা বাবে বিশেষ একো কব নোৱাৰে৷ স্বামীয়ে ৰাতিপুৱা আহি সহায় কৰি আঁতৰি যায়৷ মই দিনটো ঠেলাখন অলিয়েগলিয়ে টানি টানি পাচলি বিক্ৰী কৰো৷ ’’\n৫২ বছৰীয়া সবিতা গৰ নামৰ মহিলাগৰাকীয়ে নাৰেংগী-চন্দ্ৰপুৰ সংযোগী পথৰ খাংকৰ অঞ্চলত কচু-ঢেকীয়া, বাঁহগজ, কলডিল, কলমৌ আদি সন্মুখত লৈ বহি আছিল৷ লকডাউনৰ সময়ত ৰাজপথটোৰে মানুহৰ আহ যাহ কম যদিও অপেক্ষা কৰিছিল কোনোবা আহিব,সামগ্ৰীবোৰ কিনিব৷ সেই শাক-পাচলিখিনি বিক্ৰী কৰা সামান্য ধনখিনিয়েই এদিন বা দুদিন জীয়াই থকাৰ সম্বল হ’ব৷ কামৰূপ মহানগৰ জিলাৰ অন্তৰ্গত পূৱ-খাংকৰ গাঁৰ বাসিন্দা সবিতা গৰে ৰাজপথৰ দাঁতিত লকডাউনৰ সময়ত সেই সামান্য বস্তুকেইপদ লৈ বিক্ৰীৰ বাবে বহিব লগা হৈছে কিয়? ইয়াৰ আগতে সেই ঠাইটুকুৰাত কোনো মহিলাই শাক-পাচলি বিক্ৰী কৰা নাছিল৷ লকডাউনৰ সময়ত পথৰ দাঁতিত ব্যৱসায় বন্ধ হোৱাৰ পিছতো সবিতা গৰ আহিল কৰ পৰা?\nদুদিন উপাৰ্জন নকৰিলে লঘোন দিব লাগে৷ সেয়ে কৰ’নাত মৰাতকৈ পুলিচৰ লাঠিৰ কোবত মৰাই ভাল বুলি আমি তিনিওগৰাকী মহিলাই এই স্থানতে বনৰীয়া শাক পাচলি লৈ বিক্ৰী কৰিবলৈ বহিলো৷\nএই সন্দৰ্ভত সবিতা গৰে কলে-“ লকডাউনৰ আগতে সৰু ফেক্টৰী এটাত কাম কৰিছিলো৷ লকডাউনৰ বাবে আমাক কামৰ পৰা এৰুৱালে৷ স্বামীয়ে মজুৰি নোপোৱা হ’ল৷ এদিন স্বামী ৰাজু গৰে হাবিৰ পৰা বাঁহগজ, কচু-ঢেকীয়া, কলডিল খান্দি আনি এই পথৰ দাঁতিত বিক্ৰী কৰিবলৈ বহিছিল৷ কিছু পিছত আহিল পুলিচ৷ আহিয়েই পুলিচে খেদি পঠিয়ালে, সামগ্ৰীবোৰ পথৰ ওপৰতে পৰি থাকিল৷ ইয়াৰ পিছত মই আহি ৰাজপথৰ ওপৰত এই সামগ্ৰীবোৰ লৈ বহিলো পথৰ ওপৰত৷ মোৰ সৈতে আন তিনিগৰাকী মহিলাও আহিল৷ আমি অতি দুখীয়া পৰিয়ালৰ৷ দিনে দিনে বজাৰ কৰি দিনে খাও৷ দুদিন উপাৰ্জন নকৰিলে লঘোন দিব লাগে৷ সেয়ে কৰ’নাত মৰাতকৈ পুলিচৰ লাঠিৰ কোবত মৰাই ভাল বুলি আমি তিনিওগৰাকী মহিলাই এই স্থানতে বনৰীয়া শাক পাচলি লৈ বিক্ৰী কৰিবলৈ বহিলো৷ পুলিচ আহিল, বাধা দিলে,কিন্তু বুজাই কলো-আমি মাইকী মানুহে লৰা ছোৱালীক কি খুৱাম, কেনেদৰে জীয়াই থাকিম যদিহে দুপইচা উপাৰ্জন নকৰো৷ সজ পথেৰে আগবাঢ়িছো৷ মহিলা হোৱা বাবে বিশেষ একো কব নোৱাৰিলে পুলিচে৷ সেইদিনাৰ পৰা আমি তিনি মহিলাই পথৰ দাঁতিত দোকান দি আহিছো৷ পুৰুষবিলাকে হাবিৰ পৰা বস্তুবোৰ সংগ্ৰহ কৰি আনি দিয়ে৷ পুলিচৰ কোব খাব লাগে বাবে তেওঁলোক ঘৰতে আছে, আমি ওলাই আহিছো৷ ’’\n(কৌশল্যা গোৱালা আৰু গীতা দৰ্জী)\nসবিতা গৰৰ সৈতে খাংকৰ নামৰ স্থানতে একে গাঁৱৰে গীতা দৰ্জী(৫০) নামৰ মহিলাগৰাকীকো দেখা গৈছিল৷ এটি শিশু লগত লৈ বহি আছিল পথৰ দাঁতিত৷ একেদৰে কৌশল্যা নামৰ ৭০ বছৰীয়া বিধৱা মহিলাগৰাকীক বনৰীয়া শাক-পাচলি বিক্ৰী কৰি থকা অৱস্থাত পোৱা গৈছিল সেই স্থানতে৷ পুত্ৰ-বোৱাৰী থকাৰ পিছতো স্বাধীনভাৱে অকলেই জীৱন-যাপন কৰা কৌশল্যাই আনৰ ঘৰত কাম-বন কৰিছিল৷ লকডাউনৰ ফলত সত্তৰ বছৰীয়া কৌশল্যাই কাম হেৰুৱালে৷ বৃত্তি সলাই বিক্ৰ কৰিবলগীয়া হ’ল কচু-ঢেকীয়া৷ ওচৰৰ পাহাৰৰ পৰা সামগ্ৰী সংগ্ৰহ কৰিবলৈ গৈয়ো বাঘৰ আক্ৰমণৰ ভয়ত বেছি সময় পাহাৰত থাকিব নোৱাৰে৷ তথাপিও জীৱনৰ তাগিদাত ৰাজপথৰ ওপৰত সৰলভাৱে নিজৰ আধিপত্য বিস্তাৰ কৰিছে সত্তৰ বছৰীয়া কৌশল্যাই৷ পুত্ৰ-বোৱাৰীৰ ওপৰত নিৰ্ভৰ নকৰি সত্তৰ বছৰ বয়সতো সেইগৰাকী বৃদ্ধাই কঠোৰ লকডাউনৰ সময়ৰ প্ৰশাসনৰ কঠোৰতাক প্ৰতাহ্বান জনাই অনন্য দৃষ্টান্ত দেখুৱাইছে৷ বহু পুৰুষে লকডাউনৰ সময়ত পথৰ ওপৰত ব্যৱসায় কৰিবলৈ সক্ষম নহয় যদিও কৌশল্যা, গীতা, সবিতাৰ দৰে নাৰীয়ে আধিপত্য বিস্তাৰ কৰিছে পথৰ ওপৰত৷\nসেইদৰে গুৱাহাটী মহানগৰীৰ বোন্দা অঞ্চলত অনেকগৰাকী মহিলাই পথৰ ওপৰত অব্যাহত ৰাখিছে ব্যৱসায়৷ চন্দ্ৰপুৰ নাৰেংগী বাইপাছ ৰাষ্ট্ৰীয় পথৰ হাজোংবাৰী অঞ্চলত লগ পোৱা গৈছিল ৫৫ বছৰীয়া মইনা উপাধ্যায়ক, যিয়ে লকডাউনৰ সময়ত ৰাজপথৰ দাঁতিত পাচলিৰ সৰু দোকান এখনত বহি ব্যৱসায় চলাইছিল৷ মইনা উপাধ্যায়ে কৈছিল- “ এই পাচলি দোকানখনত আগতে মোৰ স্বামী কালীনাথ উপাধ্যায়ে বহিছিল৷ কিন্তু লকডাউনৰ সময়ত কিছুদিন দোকান বন্ধ হৈ থকাত আমাৰ উপাৰ্জনৰ বিকল্প ব্যৱস্থা নাছিল৷ এদিন স্বামীয়ে আহি দোকানত সামগ্ৰী বিক্ৰী কৰিছিল যদিও প্ৰশাসনে বাধা দিলে৷ তেতিয়াৰ পৰা এই দোকানখনত মই বহিবলৈ ললো৷ আৰক্ষী প্ৰশাসনে মোক বিশেষ একো নকলে৷ সেয়ে মই এতিয়া পাচলিৰ দোকানখন চলাই গৈছো৷ স্বামীয়ে ঘৰতে থাকিবলগীয়া হৈছে৷ কেতিয়াবা পাহাৰলৈ গৰু চৰাবলৈ যায়, আন কাম নাই৷ মোৰ ওপৰত নিৰ্ভৰ কৰিয়েই এতিয়া তিনি কন্যাসহ ঘৰখন চলিছে৷ ’’\nউল্লেখ্য যে লকডাউনৰ প্ৰভাৱে লিংগভিত্তিকভাৱে যি প্ৰভাৱ পেলাইছে তাৰ উদাহৰণ কেৱল মইনা,ভানুমতী, গীতা,সবিতা, গোলাপী আদিয়েই নহয়৷ কামৰূপ মহানগৰ জিলাৰ বিভিন্ন প্ৰান্তত এনে এচাম নাৰী দেখা পোৱা যায় যিয়ে ৰাজপথ- উপপথত ঠেলা বা ৰিক্সা প্ৰতিদিনৰ বাবে ভাৰাত লৈ ফল-মূল, শাক-পাচলি, মাছ আদিৰ ব্যৱসায় কৰিবলৈ লৈছে৷ এচামে তিনিচকীয়া ঠেলা ভাৰাত লৈ আন ব্যৱসায়তো নামিছে, এচামে পদপথৰ ওপৰতে ঘৰত উৎপাদিত সামগ্ৰী বিক্ৰী কৰিছে৷ পিছে এইসকল মহিলাই কোনোদিনেই ৰিক্সা বা ঠেলা টানি লৈ যোৱা নাছিল গুৱাহাটীৰ ৰাজপথত৷ কিন্তু লকডাউনৰ প্ৰভাৱত যেতিয়া পুৰুষজন কৰ্মহীন হৈছে, বা নিজেও দীৰ্ঘদিনে কৰি থকা “বিশেষ কামটো’’ হেৰুৱাইছে তেতিয়া এনে মহিলাই বাধ্য হৈছে-ঠেলা, ৰিক্সা ভাৰাত লৈ বা পদপথৰ দাঁতিত ব্যৱসায় কৰিবলৈ৷ লকডাউনৰ সময়ছোৱাত চানমাৰী-বামুণীমৈদাম পথৰ দাঁতিত এগৰাকী মহিলাই ডাব নাৰিকল কাটি কোনো অভিজাত মানুহৰ হাতত তুলি দিয়া প্ৰতক্ষ্য কৰা হৈছিল৷ এই কথাই প্ৰমাণ কৰে পুৰুষৰ বাবে বুলি নিৰ্দিষ্ট কৰি থোৱা বা সমাজত স্বীকৃত বা চিহ্নিত কাম কিছুমান লকডাউনৰ কালত প্ৰভাৱিত হোৱা এচাম নাৰীয়ে সমাপন কৰি অনন্য নিদৰ্শন দাঙি ধৰিছে৷ দেখা গৈছে, এনে কামত স্ব-নিয়োজিত হোৱা অধিকাংশ মহিলাৰ কাষতে পুৰুষজন সততেই অনুপস্থিত৷ অৰ্থাৎ যিমানে কামৰূপ মহানগৰ জিলাৰ পথ উপপথত মহিলা ব্যৱসায়ীৰ আধিপত্য বৃদ্ধি হৈ গৈ আছে বিপৰীতে পুৰুষ পচ্ছাদপদ হৈ যোৱা পৰিলক্ষিত হৈছে৷ একে সময়তে এইদৰে পথত মুকলিকৈ ব্যৱসায়ত বা স্ব-নিয়োজিত হোৱা মহিলা সকলৰ অধিকাংশই লকডাউনৰ আগলৈকে আছিল ঘৰৰ চাৰিবেৰৰ মাজত বা এক নিৰ্দিষ্ট পৰিসীমাৰ ভিতৰত৷ যিসকলৰ অধিকাংশই কেৱল মহিলাৰ বাবে নিৰ্দিষ্ট বুলি চিহ্নিত কাম কিছুমানত নিজৰ ঘৰত বা আনৰ ঘৰত ব্যস্ত আছিল৷ কিন্তু লকডাউনে এনে বহু মহিলাক উলিয়াই আনিলে ৰাজপথ, উপপথলৈ৷ আনকি চানমাৰী(গুৱাহাটী)ত একাংশ মহিলাই পথৰ ওপৰত পাচলিৰ দোকান দি মাজে সময়ে মুক্তমনে কথাবতৰা পতাৰ দৃশ্য দেখা পোৱা যায়৷ অৰ্থাৎ এইসকল নাৰীয়ে পথৰ ব্যৱসায়ত চামিল হৈ কেৱল পৰিয়াললৈ আৰ্থিক সকাহ দিয়াৰ উপৰিও নিজৰ মাজত বিভিন্ন বিষয় সুকীয়াকৈ আলাপ-আলোচনা কৰিবলৈ স্থান সৃষ্টি কৰিবলৈ সক্ষম হৈছে৷ পুৰুষসকলে বিভিন্ন কৰ্মত নিয়োজিত হৈ থকাৰ মাজতে যি আড্ডাস্থলী সৃষ্টি কৰি লয়, তাৰ বিপৰীতে নিম্ন আয়ৰ বা শ্ৰমিক শ্ৰেণীৰ মহিলা সকলৰ ক্ষেত্ৰত সেয়া প্ৰায়ে দেখা পোৱা নাযায়৷ কিন্তু কামৰূপ মহানগৰ জিলাত শেহতীয়াকৈ এনে ব্যতিক্ৰমী দৃশ্য দেখা গৈছে৷ অৰ্থাৎ নাৰীৰ বাবে নিৰ্মাণ হৈছে অন্তৰংগ ভাৱ বিনিময়ৰ বিশেষ স্থান৷ লকডাউনৰ এক অনন্য প্ৰভাৱ এয়া৷\nআনহাতে কেইদিনমান পূৰ্বে একাংশ মহিলাই আৰক্ষীৰ সৈতে খণ্ডযুদ্ধত লিপ্ত হৈছিল বেলতলা অঞ্চলত৷ আৰক্ষীয়ে মহিলা ব্যৱসায়ীয়ে বিক্ৰী কৰিবলৈ অনা শাক-পাচলি পেলাই দি ব্যৱসায় বন্ধ কৰিবলৈ ভাবুকি দিছিল৷ কিন্তু সেই মহিলাসকলে যুক্তিপূৰ্ণ ভাৱে ৰাজপথত আৰক্ষী প্ৰশাসনক মানুহৰ জীৱন –জীৱিকাৰ সুৰক্ষাৰ বিষয়ে প্ৰশ্ন তুলিছিল৷ অৰ্থাৎ লকডাউনৰ প্ৰভাৱে একাংশ নিম্ন আয়ৰ নাৰীক জীৱিকাৰ অধিকাৰ, মানৱ অধিকাৰৰ বিষয়েও সচেতন কৰি তুলিছে৷ কামৰূপ মহানগৰ জিলাত চলোৱা আমাৰ এক সমীক্ষাৰ পৰা জানিব পৰা গৈছে যে লকডাউনৰ সময়ত যদিও বহু নাৰীয়ে বৃত্তি বা জীৱিকা পৰিৱৰ্তন কৰিবলৈ বাধ্য হৈছে, তাৰ বিপৰীতে তেওঁলোকে ঘৰৰ আৰ্থিক সংকটক মোকাবিলা কৰিবলৈ পদপথ-উপপথ ৰাজপথৰ দাঁতি আদিত ক্ষুদ্ৰ ক্ষুদ্ৰ অস্থায়ী বা ভ্ৰাম্যমাণ বিপনী দিছে৷ লগতে পুৰুষে সততে নিয়োজিত হোৱা ব্যৱসায়ত মহিলাই হাত দিছে৷ পুৰুষৰ ওপৰত প্ৰশাসনৰ লোকৰ অত্যাচাৰ দেখি এনে মহিলাই ঘৰৰ বোজা মূৰ পাতি লৈছে য’ত পুৰুষজনে পচ্ছাদপদ অৱস্থান লৈছে৷\nসমীক্ষাত পোৱা গৈছে যে পূৰ্বতকৈ এই সকল মহিলাৰ উপাৰ্জন কমিছে কিন্তু ব্যৱসায়টো স্বাধীনচিতীয়া হৈছে, স্ব-নিয়োজিত হৈছে, আন মহিলাৰ সতে বিভিন্ন বিষয়ৰ মত বিনিময়ৰ সুযোগ লাভ কৰিছে, ঘৰৰ চাৰিবেৰৰ পৰা ওলাই আহিছে, ঘৰুৱা সিদ্ধান্ত লোৱাৰ ক্ষেত্ৰত আগস্থান লাভ কৰিছে বা নিৰ্ণায়ক ভূমিকা লৈছে আৰু বাস্তৱৰ কঠোৰ পৰিস্থিতিৰ সৈতে মোকাবিলা কৰিবলৈ মানসিক শক্তি লাভ কৰিছে৷ লকডাউনৰ প্ৰভাৱত কামৰূপ মহানগৰীৰ বহু মহিলাৰ কাম কাজে নাৰী সবলীকৰণৰ এক অন্যৰূপ দেখা গৈছে৷ তাৎপৰ্যপূৰ্ণ যে ইতিপূৰ্বে গৃহকৰ্মী হিচাপে কৰ্মৰত বহু মহিলাই এতিয়া স্ব-অৱলম্বনৰ বাবে পথৰ ব্যৱসায়ীলৈ ৰূপান্তৰিত হোৱাৰ পিছত পূনৰ গৃহকৰ্মী হ’বলৈ অনিচ্ছা প্ৰকাশ কৰিছে৷ সমীক্ষাত পোহৰলৈ আহিছে যে গৃহকৰ্মী হৈ থকা কালত বহু নাৰীয়ে কাম কৰা ঘৰৰ পৰা বিভিন্ন ধৰণে নিৰ্যাতনৰ সন্মুখীন হৈছিল৷ একাংশই যৌন নিৰ্যাতন বা অশ্লীল আচৰণৰ সন্মুখীন হৈছিল মালিক পক্ষৰ পৰা৷ বহু সময়ত একাংশ নাৰীয়ে সময়মতে উপযুক্ত মজুৰি লাভ কৰা নাছিল৷ লকডাউনৰ সময়ত বহু মালিকে হঠাতে কামৰ পৰা অব্যাহতি দি কেৱল কাম কৰা দিনকেইটাৰ হে ধন আদায় দিছিল ফলত এনে কৰ্মীয়ে সংকটত পৰিছিল৷ লকডাউনে বহু শ্ৰমজীৱি নাৰীৰ জীৱন-জীৱিকালৈ সংকট নমাই আনিছিল, প্ৰভাৱিত হৈছিল তেওঁলোকৰ সন্তান- পৰিয়ালৰ আন সদস্যসকল৷ লগতে এনে বহু নাৰীয়ে মানসিক পীড়াত আক্ৰান্ত হৈছিল৷ কিন্তু ইয়াৰ মাজতো এচামে কঠোৰ বাস্তৱ পৰিস্থিতিৰ সৈতে মোকাবিলা কৰি, বাধা অতিক্ৰম কৰিবলৈ সক্ষম হৈছে আৰু আধিপত্য বিস্তাৰ কৰিছে ৰাজপথ-পদপথ-উপপথত৷\nএই সন্দৰ্ভত মহিলাৰ অধিকাৰৰ হকে কাম কৰা “যুৱা ’’ নামৰ স্বেচ্ছাসেৱী সংস্থাটোৰ পৰামৰ্শদাতা তথা সমাজকৰ্মী পূজা নিৰলা ই কয়-“ লকডাউনে জীৱিকালৈ সংকট নমাই আনিছে৷ আনকি এচামে ভিক্ষা বৃত্তি লবলৈয়ো বাধ্য হৈছে৷ এয়া হোৱাৰ কাৰণ হ’ল অসংগঠিত ক্ষেত্ৰৰ শ্ৰমিকৰ বাবে ৰাজ্যত সবল কোনো আইন প্ৰণয়ন কৰা হোৱা নাই, যিয়ে সামাজিক সুৰক্ষা নিশ্চিত কৰিব পাৰে৷ এনে জটিল পৰিস্থিতিৰ বাবেই এই মহিলা সকলে বৃত্তি পৰিৱৰ্তন কৰিবলগীয়া হৈছে আৰু আৰ্থিকভাৱে সংকটৰ সন্মুখীন হৈছে৷ চৰকাৰে অতিশিঘ্ৰে এইসকল মহিলাৰ বাবে ব্যৱস্থা গ্ৰহণ কৰা উচিত৷ জীৱন-জীৱিকাৰ প্ৰশ্নক অৱজ্ঞা কৰি সমাজ নিৰ্মাণ যিহেতু অসম্ভৱ সেয়ে এনে মহিলা সকলৰ অধিকাৰৰ বাবে চৰকাৰে বিশেষ পদক্ষেপ গ্ৰহণ কৰক৷ ’’\nএকেদৰে ডিব্ৰুগড় বিশ্ববিদ্যালয় আৰু অমিয় কুমাৰ দাস সামাজিক পৰিৱৰ্তন আৰু উন্নয়ন প্ৰতিষ্ঠানৰ প্ৰাক্তন গৱেষিকা ডক্টৰ সোণালী শৰ্মা ই এই সন্দৰ্ভত কয়-“কামৰূপ মহানগৰ জিলাৰ বিভিন্ন স্থানত মহিলাই আৰ্থিক স্বাৱলম্বীতাৰ বাবে বিভিন্ন প্ৰক্ৰিয়াৰে ওলাই অহাতো তাৎপৰ্যপূৰ্ণ ঘটনা৷ এয়া লকডাউনৰ স্বত:স্ফুত প্ৰভাৱ৷ বিশেষকৈ বিভিন্ন পথত মহিলাই ক্ষুদ্ৰ ক্ষুদ্ৰ ব্যৱসায় আৰম্ভ কৰি ৰাজ্যত এক সামাজিক পৰিৱৰ্তনৰ সূচনা কৰিছে৷ স্ব-নিৰ্ভৰশীলতাৰ অন্য এক গতিশীলতা আমি দেখিবলৈ পাইছো৷ ব্যক্তিগতভাৱে আমি উপলব্ধি কৰিছো যে আৰ্থিক সংকট দুৰ কৰিবলৈ বা জীৱিকা পৰিৱৰ্তনৰ বাবে যদিও এইৰূপ দেখিবলৈ পোৱা গৈছে প্ৰকৃততে এনে ঘটনাই প্ৰমাণ কৰিছে যে মহিলা সবলীকৰণ থমকি ৰোৱা নাই৷ বৰং মহিলা হোৱা বাবেই যি কাম হেৰুৱাইছে,সেই নাৰীয়ে আকৌ মহিলা হোৱা বাবেই প্ৰশাসনৰ বাধা অতিক্ৰমি পথত স্বাস্থ্যবিধি মানি চলি জীৱিকাৰ নতুন ভেটি নিৰ্মাণ কৰিছে৷’’\nৰাজপথ-পদপথ-উপপথত ক্ষুদ্ৰ ক্ষুদ্ৰ ব্যৱসায়েৰে মহিলাই যিদৰে আধিপত্য বিস্তাৰ কৰিছে, এয়াই সমাজৰ তথাকথিত লিংগ ভিত্তিক কৰ্মবিভাজনক নসাৎ কৰিছে৷\nআনহাতে এগৰাকী সামাজিক কৰ্মী ৰিহান আলী য়ে কয়-“ লকডাউনৰ দ্বাৰা ৰাজ্যত মহিলা সকল কিদৰে প্ৰভাৱিত হৈছে তাৰেই এক নতুন ৰূপ কামৰূপ মহানগৰ জিলাৰ বিভিন্ন ৰাজপথ-পদপথ-উপপথত দেখা গৈছে৷ প্ৰকৃততে এইসকল নাৰীয়ে ক্ষুদ্ৰ ব্যৱসায় আৰম্ভ কৰি দেখুৱাইছে যে জিলাখনৰ ৰাজপথত যি কাম পুৰুষে কৰিব পৰা নাই সেয়া নাৰীয়ে সম্ভৱ কৰি তুলিছে৷ তেওঁলোকে লকডাউনে জুৰুলা কৰা সমাজখনক পূনৰ আৰ্থিক ভাৱে চহকী কৰি তোলাৰ বাবে আগবাঢ়ি অহা সন্মুখৰ সেনানী হৈ পৰিছে৷ এয়া কেৱল কামৰূপ মহানগৰৰ অলিয়েগলিয়েই নহয়, ৰাজ্যৰ বিভিন্ন প্ৰান্তত লকডাউনৰ সময়ত নাৰীয়ে পুৰুষতকৈ এঢাপ আগবাঢ়ি ওলাই অহা পৰিলক্ষিত হৈছে৷ যি পুৰুষে একোখন ঘৰৰ সকলো দিশ চম্ভালি লৈছিল, ঘৰখনৰ বিভিন্ন ক্ষেত্ৰত নিৰ্ণায়ক ভূমিকা লৈছিল সেই ঘৰৰ পুৰুষজন আজিৰ পৰিস্থিতিত পিছত থাকিবলগীয়া হৈছে আৰু মহিলাগৰাকীয়ে ঘৰখনক সন্মুখৰ পৰা নেতৃত্ব দিবলৈ ওলাই আহিছে৷ এয়া এক বিশেষ পৰিৱৰ্তন৷\nতাৎপৰ্যপূৰ্ণ যে অসমৰ ৰাজধানীত অৱস্থিত কামৰূপ মহানগৰ জিলাৰ ৰাজপথ-পদপথ-উপপথত ক্ষুদ্ৰ ক্ষুদ্ৰ ব্যৱসায়েৰে মহিলাই যিদৰে আধিপত্য বিস্তাৰ কৰিছে, এয়াই সমাজৰ তথাকথিত লিংগ ভিত্তিক কৰ্মবিভাজনক নসাৎ কৰিছে৷ ভানুমতী ৰায়ে ৰিক্সাত চলন্ত ফলৰ বিপনীৰে ব্যৱসায় কৰি, গোলাপী দাসে তিনিচকীয়া ঠেলাত ভ্ৰাম্যমাণ শাক-পাচলিৰ ব্যৱসায় কৰি, সবিতা গৰ, কৌশল্যা গোৱালা, গীতা দৰ্জী, মইনা উপাধ্যায়ৰ দৰে মহিলাই পুৰুষ থকাৰ পিছতো সন্মুখৰ পৰা নিজৰ পৰিয়ালক নেতৃত্ব দিছে অৰ্থনৈতিকভাৱে৷ অথচ এই সকল নাৰীৰ নাই কোনো উচ্চ শিক্ষা, নাই বহু মূলধন৷ তথাপিও লকডাউন কালত পথৰ দাঁতিত স্বাধিকাৰ সাব্যস্ত কৰি আধিপত্য বিস্তাৰ কৰি প্ৰমাণ কৰি দিছে- মহিলা হোৱা বাবে কাম হেৰুৱা নাৰীয়ে মহিলা হোৱাৰ বাবেই স্ব-নিয়োযোজনাৰে একোখন ঘৰক সন্মুখৰ পৰা নেতৃত্ব দিব পাৰে৷ সংকটৰ সময়তো অৰ্থনৈতিক বিপ্লৱৰ বাটেৰে আগুৱাব পাৰে৷ ♦\n(দিগন্ত শৰ্মা–ৰাষ্ট্ৰসংঘ জনসংখ্যা নিধি আৰু পপুলেচন ফাৰ্ষ্ট ,মুম্বাইৰ ‘লাডলী মেডিয়া ফেলশ্বিপ’ প্ৰাপক সাংবাদিক। এই প্ৰতিবেদন ফেলশ্বিপৰ অংশ। প্ৰতিবেদনত প্ৰকাশিত মন্তব্য সাংবাদিক গৰাকীৰ নিজা। মন্তব্যৰ সতে unfpa আৰু population first জৰিত নহয়।)\nPrevious বিশ্ব ফটোগ্ৰাফী দিৱস আৰু চেলফিৰ বুৰঞ্জী\nNext এখন চিন্তাউদ্ৰেককাৰী গ্ৰন্থ:চেপিয়েনছ্, এ ব্ৰীফ হিষ্টৰী অফ মেনকাইণ্ড\nএইচ.আই.ভি আক্ৰান্ত নাৰীৰ বিলৈ: লকডাউনৰ ফলত জীৱনদায়িনী ঔষধৰ বাবে হাহাকাৰ\nঅনিৰ্বাপিত বাঘজান : পুঁজিবাদৰ হাতোৰাত বন্দী মানুহ-প্ৰকৃতি-ঐতিহ্য\nবিশ্বৰ সৰ্ববৃহৎ মৌমাখিৰ পুনৰাৱিস্কাৰ


খাছি পাহাৰলৈ ৰে’ল সম্প্ৰসাৰণে হিংসাত্মক ৰূপ ল’ব পাৰে নেকি? - ChandubiNews\nখাছি পাহাৰলৈ ৰে’ল সম্প্ৰসাৰণে হিংসাত্মক ৰূপ ল’ব পাৰে নেকি?\nভাৰতীয় ৰে’লৰ মানচিত্ৰত খাছি পাহাৰৰ বৰ্ণিহাটলৈকে অন্তৰ্ভূক্তিৰ সময়ছোৱাতে খাছি ছাত্ৰ সন্থা হঠাৎ প্ৰতিবাদত সৰৱ হৈ উঠা দেখা গৈছে। ছাত্ৰ সংগঠনটোৰ সদস্যসকলে যিকোনো প্ৰকাৰে খাছি পাহাৰলৈ ৰে’লপথ সম্প্ৰসাৰণ বন্ধ কৰাৰ বাবে ঠায়ে ঠায়ে হিংসাত্মক ৰূপ লোৱা দেখা গৈছে।\nউল্লেখযোগ্য যে যোৱা ২৯ মে’ শনিবাৰে অচিনাক্ত কোনো দুষ্কৃতিকাৰীয়ে পে’ট্ৰল বোমা নিক্ষেপ কৰে শ্বিলঙৰ লাবানত থকা সমাজ কল্যাণ বিভাগৰ কাৰ্যলয় চৌহদলৈ। তেনেদৰে ৰিন্‌জা থানাৰ নিচেই ওচৰত এখন বাহনক উদ্দেশ্য কৰিও পেট্ৰল বোমা নিক্ষেপ কৰে।\nউক্ত দিনটোতে নংপোৰ সমীপৱৰ্তী ৰংঘানা গাঁৱৰ কাষত থকা এন এফ ৰে’লৱেৰ এটা শিৱিৰত ছাত্ৰ সংগঠনটোৰ সমৰ্থকে অগ্নি সংযোগ কৰাৰ ফলত সাতখন ডাম্পাৰ, এটা ভাইব্ৰেটৰ মেচিন, চাৰিটা আৰ্থমুভাৰ লগতে কেইবাকোটি টকা মূল্যৰ যন্ত্ৰপাতি নষ্ট হয়। ৰি–ভয় জিলাৰ আৰক্ষী অধীক্ষক ৰমেশ সিঙৰ সৈতে উক্ত সমৰ্থকৰ দলটোৱে বাদানুবাদত লিপ্ত হয়। শেষত সমৰ্থকৰ দলটোক নংপো আৰক্ষী থানালৈ অনা হয় যদিও উক্ত কাৰ্যৰ সমৰ্থনত থানা চৌহদতে ধৰ্ণা দিয়াত উপায়হীন আৰক্ষীয়ে লাঠি চালনা কৰে।\nমেঘালয়ৰ খাছি পাহাৰলৈ ৰে’লপথ সম্প্ৰসাৰণত খাছি ছাত্ৰ সন্থাই বিৰোধিতা কৰি আহিলেও আন্দোলনৰ কাৰ্যসূচী গ্ৰহণ কৰা পৰিলক্ষিত হোৱা নাছিল। যোৱা ২৯ মে’ত প্ৰতিবাদৰ নামত ছাত্ৰ সংগঠনটোৱে ৰি–ভয় জিলাত ৰে’ল বিভাগৰ বৃহৎ পৰিমাণৰ সম্পত্তিৰ ওপৰত যি ধ্বংসাত্মক কায্য সংঘটিত কৰিলে ৰাজ্যখনৰ আগন্তুক বিধানসভা নিৰ্বাচনত এক উত্তপ্ত পৰিস্থিতিৰ সৃষ্টি হ’ব পাৰে বুলি এচামে অনুমান কৰিছে। ৰে’লপথ নিৰ্মাণৰ ফলত খাছি পাহাৰত অনা–খাছিৰ অনুপ্ৰৱেশ বৃদ্ধি আৰু খিলঞ্জীয়াৰ অস্তিত্ব বিপন্ন হোৱাৰ আশংকাত ৰাজ্যখনৰ সাধাৰণ নাগৰিক শংকিত হৈ পৰিছে। সেয়ে ৰে’লপথ সম্প্ৰসাৰণৰ বিৰোধিতাৰে খাছি ছাত্ৰ সন্থাই খিলঞ্জীয়াক ঐক্যবদ্ধ কৰাৰ অভিযান আৰম্ভ কৰিছে বুলি সংবাদ মাধ্যমত প্ৰকাশ। গতিকে আগন্তুক নিৰ্বাচনত ৰে’লপথ নিৰ্মাণৰ বিষয়টো এক নিৰ্বাচনী ইছ্যু হ’বও পাৰে।


“ভিন্নজনৰ দৃষ্টিত জনতাৰ বিষ্ণুৰাভা” ( অঞ্জনা তামুলী) - সাহিত্য ডট অৰ্গ\nJune 14, 2014 March 10, 2021 1 Comment\nবিষ্ণুৰাভাই সামাজিক, সাংস্কৃতিক ক্ষেত্ৰত শঙ্কৰদেৱৰ অৱদান স্বীকাৰ কৰি অসমৰ নতুন ৰূপ দিয়াৰ প্ৰয়াস কৰিছিল। এইখিনি কৰোঁতে শঙ্কৰদেৱৰ মূল্যায়ন অৰ্থাৎ শঙ্কৰদেৱৰ সাংস্কৃতিক চেতনাৰ প্ৰভাৱৰপৰা আঁতৰি অহা নাছিল। শঙ্কৰদেৱৰ আদৰ্শত অনুৰক্ত আছিল বাবেই ৰাভাৰ জাতীয়তাবাদ আছিল উদাৰ, গভীৰ, নাছিল সংকীৰ্ণ মনোভাৱৰ চামনি। মহান প্ৰয়াস আছিল জাতিভেদ, বৰ্ণভেদ সাম্প্ৰদায়িকতাৰ ঊৰ্দ্ধত এক মহান সংস্কৃতি গঢ়ি তোলাৰ। সমাজৰ জাতিভেদ, বৰ্ণভেদৰ বিষাক্ত বীজাণূৰ কথা মৰ্মে মৰ্মে অনুভৱ কৰিছিল। সেয়েহে তেওঁ পাপকহে ঘিণাইছিল পাপীক নহয়। সমগ্ৰ জীৱনটোৱেই ৰাইজৰ স্বাৰ্থত উৎসৰ্গা কৰিছিল। তেওঁ আছিল প্ৰকৃতাৰ্থত বিপ্লৱী।\nতেখেতৰ মৃত্যুৰ পিছতেই ডঃ ভূপেন হাজৰিকাই কৈছিল- বিষ্ণুপ্ৰসাদ ৰাভাই পাৰ্থিৱ অস্তিত্ব হেৰুওৱা এমাহ হ‘ল। যোৱা জুনৰ কুৰি তাৰিখে শোণিতপুৰৰ মৰাভৰালী আৰু লুইতৰ সঙ্গমস্থলত উদ্দাম বিপ্লৱী ৰাভাৰ দেহা চিতাগ্নিয়ে সামৰি ল’লে। একুৰা জুইক চিতাৰ জুইয়ে একে কৰি অমৰ জুইত পৰিণত কৰি পেলালে। বিপ্লৱী মনৰ লোকৰ মনত সৰু সৰু জুই জ্বলালেই বিষ্ণু ৰাভাৰ আদৰ্শই শান্তি পাব। অসমৰ চিৰ যৌৱনৰ প্ৰকাশ সেমেকি গ’লেহে বিষ্ণু ৰাভাৰ মনৰ অগনিয়ে কষ্ট পাব। বিষ্ণুদাৰ কিছু সোঁৱৰণীত আকৌ হাজৰীকাই লিখিছিল- গুৱাহাটীৰ এখন বিহু সন্মিলনত ৰাভাদেৱে ভাষণত কৈছিল, “আপোনালোকে মোক কয় জীৱন শিল্পী,” মই যদি সঁচাই শিল্পী হওঁ তেনেহলে সেয়া ভগৱানৰ কৃপাত নহওঁ, জনতাৰ সৃজন শক্তিতহে। ভূপেন হাজৰিকাও ৰাভাৰ অতি প্ৰিয় শিষ্য আছিল।\nবিভিন্ন জনে কি কৈছিল ৰাভাৰ বিষয়ে-\nঅন্নদা শঙ্কৰ ৰায়- হাতত ষ্টেনগান লৈ গান গাই, ছবি আঁকি, সাহিত্য ৰচাৰ উদাহৰণ ইটালীয় নৱন্যাস যুগত আছে বুলি শুনা যায়। কিন্তু এই দেশত এনে সব্যসাচীৰ দৃষ্টান্ত বিৰল। তেওঁৰ সমগ্ৰ কৰ্ম প্ৰচেষ্টাকে ধৰি ৰখাৰ চেষ্টা কৰা উচিত।\nৰত্ন ওজা- ’যি শিল্পী জনতাৰ বাবে নাচি, গান গাই, গীত, কবিতা, গল্প, উপন্যাস ৰচি, মঞ্চ পৰ্দাত অভিনয় কৰি, চিত্ৰ আঁকি, বক্তৃতা দি, ৰাজনীতি এই সকলোবোৰ কৰি অথবা যিকোনো এবিধ কৰি আকৰ্ষণত পৰিণত হয় আৰু ব্যক্তিগত জীৱনতো ৰাইজৰ মাজতে থাকি সেই আকৰ্ষণ অক্ষত ৰাখে তেনে শিল্পীৰ জীৱন ব্যতিক্ৰমৰো ব্যতিক্ৰমৰ ঐতিহ্য আমাৰ অসমত আছে।’\nহেমাঙ্গ বিশ্বাস- ‘ৰাভাই বিপ্লৱী কমিউনিষ্ট পাৰ্টিৰ সভ্য হিচাপে সমাজবাদ প্ৰতিষ্ঠাৰ কাৰণে একালত যি বন্দুক তুলি লৈছিল, সেই হাতেৰেই তেওঁ শতাধিক গীত ৰচনা কৰিছে। সেই হাতেৰেই ছবি আঁকিছে। গাঁৱৰ কৃষকৰ লগত একেলগে নাচিছে , গাইছে। অসমৰ ঐতিহ্যমূলক ওজাপালি, সত্ৰীয়া নাচ, বৰ্হিজগতত সুধী সমাজৰ আগত পৰিবেশন কৰিছে। জীৱনৰ বহুকাল যাৰ কাৰাগাৰৰ অন্তৰালত তেঁৱেই আকৌ ফিল্ম ষ্টুডিঅ‘ৰ বন্তিৰ পোহৰত থাকি চিত্ৰ পৰিচলনা কৰিছে। ৰাভা আছিল পাহাৰ আৰু সমতলৰ সবাতোকৈ প্ৰিয় লোক- সমন্বয়ৰ হেতু।‘\nডঃ বীৰেন্দ্ৰ কুমাৰ ভট্টাচাৰ্য- ১৯৭৯-৮০ চনৰ গণ আন্দোলনৰ পটভূমিত ‘জুনাৰেঙ্গী দুলীয়াজান, ওলাই আহা মইনাজান‘ বুলি আকৌ জাগ্ৰত জন গণ ‘আহ ঔ আহ ওলাই আহ‘ ধ্বনিৰে ‘তেজ দিম তেল নিদিও‘ ৰক্ত লেখাৰে শত দুলাল আহিছে, শত খৰ্গেশ্বৰ তালুকদাৰ, দিলীপ হুজুৰীয়ে শ্বহীদ মন্ত্ৰেৰে আকাশে-বতাহে জাগৃতিৰ মহাবাণী উচ্চাৰি আছে। ৰাভাহঁত এদিন আগবাঢ়ি আহিছিল জনতাৰ মাজলৈ, বিপ্লৱী মন লৈ। আজিৰ নিচিনা ছাত্ৰ আন্দোলনৰ দৰে ১৯৩০ খৃষ্টাব্দত কোচবিহাৰত ছাত্ৰ আন্দোলনৰ লগত জঁপিয়াই পৰি দেশৰ বন্ধন শিকলি চিঙিবলৈ আপ্ৰাণ কষ্টেৰে সংগ্ৰাম কৰিছিল ৰাভায়ো।\nঅসমৰ জনপ্ৰিয় সাহিত্যিক সাংবাদিক চন্দ্ৰপ্ৰসাদ শইকীয়াৰ সম্পাদিত ‘প্ৰকাশ‘ আলোচনীৰ গ্ৰন্থ সমালোচনাত ডঃ সত্যেন্দ্ৰ নাথ শৰ্মাই লিখিছিল- “বিষ্ণু প্ৰসাদ ৰাভা বৰ্তমান যুগৰ এক ৰহস্যময় চৰিত্ৰ। অসীম সম্ভাৱনা সুপ্ত হৈ থকা, মাজে মাজে মাত্ৰ সেই সম্ভাৱনাসমূহে অস্তিত্বৰ সঁহাৰি দিয়া এই সৰ্বগুণী বিপ্লৱী শিল্পী গৰাকীক মধ্যযুগৰ ইটালীৰ ৰোমান্টিক ভাৱাপন্ন, প্ৰতিভা চঞ্চল বেনভেনটো ছেলেনিৰ লগত তুলনা কৰিবৰ মন যায়।”\nসাহিত্যিক তিলক হাজৰিকাদেৱে মত প্ৰকাশ কৰিছে- ৰাভা এজন আঁকোৰগোজ স্বভাৱৰ কমিউনিষ্ট নহয়, প্ৰধানতঃ আদৰ্শবাদী। সেইবাবে তেওঁ শঙ্কৰদেৱৰো ভকত, গান্ধীৰো গুণমুগ্ধ। ৰাভাই শঙ্কৰদেৱৰ সমাজ বিপ্লৱক এক যোগাত্মক দৃষ্টিভঙ্গীৰে বিশ্লেষণ কৰিবলৈ আৰু বৈজ্ঞানিক ব্যাখ্যাৰে গ্ৰহণ কৰিবলৈ চেষ্টা কৰিছে। ইয়াকে কৰোঁতে সাম্যবাদৰ দৰ্শন তেওঁৰ সহায়ক হোৱা যেন লাগে।\nকবি সাহিত্যিক অমলেন্দু গুহই কৈছিল – ‘বিষ্ণুৰাভা যেন অসমৰেই প্ৰতীক। বিভিন্ন সাধনা আৰু বহুমুখী প্ৰচেষ্টাৰ মাজেদি তেওঁ লক্ষ্যৰ সেই ঐক্যত উপনীত হৈছিলগৈ যি আজি অসমৰ তথা ভাৰতৰ শোষিত সমাজৰ শ্ৰমিক কৃষক আৰু দাৰিদ্ৰ উপজাতীয় মানুহৰ জীয়াই থকাৰ আন্দোলনৰ কেন্দ্ৰবিন্দু।‘\nবঙ্গদেশৰ নিৰঞ্জন সেনগুপ্তই কৈছিল- ‘তেওঁ দুজন ৰাভাক চিনি পায়, এজনে গান গায়, নৃত্য কৰে, লিখে আৰু হো হোকৈ আপোনভোলা হৈ হাঁহে, আনজনে নিজৰ ভিতৰত ষ্টেনগান লৈ কৃষক বিদ্ৰোহৰ পাতনি মেলে।‘\nলক্ষ্যধৰ চৌধুৰীয়ে লিখিছিল- ‘নাঙল যাৰ মাটি তাৰ‘ এই আন্দোলনত ৰাভায়ো জঁপিয়াই পৰিছিল। ১৯৬৭ চনৰ কথা। আমি একেটা ৰাজনৈতিক মতবাদৰ সভ্য নহ‘লেও এটা কথাত আমাৰ ভিতৰত মিল আছিল। আমি বিৰোধী দলৰ এম.এল.এ.। তেতিয়াৰ শাসকদল আছিল কংগ্ৰেছ। বিৰোধী এম.এল.এ. হোৱা বাবেই চিলঙত ৰাভাক নিচেই ওচৰতে পাইছিলোঁ। তেতিয়াই তেওঁৰ মন বুজিবলৈ বৰ সুযোগ মিলিছিল। কিন্তু আকাশ লঙ্ঘা মনৰ ৰাভাক আমাৰ বাওনা মনেৰে সহজে জানিবলৈ বা বুজিবলৈ ভবামতে সহজ নহৈছিল। বিষ্ণুৰাভা ভ্ৰাম্যমান ব্যক্তি। শৰীৰ, মন সকলো থিৰেৰে থাকিব নোৱাৰে। উৰি ফুৰে, উৰা মাৰিব খোজে, বিপ্লৱৰ কঠিয়া সিঁচি। গাওঁ-ভূই গছকি সকলো তহিলং কৰে। এনেদৰে ঘূৰি ফুৰোঁতে ৰাভাদেৱক দেখিছিলোঁ আৰু কেতিয়াবা একেলগে বহি তেওঁৰ জ্ঞানগৰ্ভ আৰু তথ্যপূৰ্ণ কথা শুনাৰ সৌভাগ্যও ঘটিছিল।\nঅসম গৌৰৱ হেম বৰুৱাই কৈছিল- স্বাধীন ভাৰতত যি গৰাকী শিল্পী-সংস্কৃতিৰ পূজাৰী, বিপ্লৱী পুৰুষক চৰকাৰে ডকাইত বুলি গণ্য কৰিছিল, সেইজন মহান দেশপ্ৰেমিক হ‘ল বিষ্ণুপ্ৰসাদ ৰাভা। সাংস্কৃতিক সমন্বয়ৰ সাক্ষী ‘বিষ্ণুৰাভা‘ত ডঃ প্ৰমোদ চন্দ্ৰ ভট্টাচাৰ্যই লিখিছিল – ‘লক্ষ্মীনাথ বেজবৰুৱাৰ পিছত যথাক্ৰমে জ্যোতিপ্ৰসাদ আগৰৱালা, বিষ্ণুপ্ৰসাদ ৰাভা, ফণী শৰ্মা, কমল নাৰায়ণ চৌধুৰী, বীৰেন্দ্ৰনাথ দত্ত, তফজ্জুল আলি, দিলীপ কুমাৰ শৰ্মা, লক্ষহীৰা দাস, সুদক্ষিণা শৰ্মা আদিয়ে নিজৰ নিজৰ বৰঙণি যোগাইছে।‘\nৰাভা আছিল সহস্ৰ গুণৰ অধিকাৰী। ধৈৰ্য, সাহসী, কষ্টসহিষ্ণু, চিত্ত আকৰ্ষক, প্ৰেমিক, শিল্পী, বিপ্লৱী, কঠোৰ মনোবলী। আজি ৰাভাৰ গুণৰ হীৰাৰ পানী চাৰিওফালে চিটিকি পৰিবলৈ ধৰিছে। মৌ বৰষা বক্তৃতা দিব পাৰিছিল তেওঁ। তেওঁৰ কথাই আছিল বক্তৃতা। জীৱনত বেছিভাগ সময় অসমৰ বাহিৰত থাকিও মৰ্মে মৰ্মে উপলব্ধি কৰিছিল- অসমীয়া জাতিৰ দুখ-যন্ত্ৰণা, বুঢ়া লুইতৰ বিননি। ৰাভা আছিল একেৰাহে কবি, নাট্যকাৰ, গল্পকাৰ, ঔপন্যাসিক, প্ৰৱন্ধকাৰ, খেলুৱৈ, চিত্ৰকৰ, ৰান্ধনি, নৃত্য-বিশাৰদ, যুগস্ৰষ্টা, কথা সাহিত্যিক, কন্ঠ শিল্পী, বাদ্য শিল্পী, ভাস্কৰ্যবিদ, সুৰকাৰ, ৰাজনৈতিক নেতা, সশস্ত্ৰ বিপ্লৱী, জীৱনটোৱেই সংগ্ৰামী ।\nবিষ্ণুৰাভা, তোমাৰদৰে বীৰ পুৰুষ এজনক শত-সহস্ৰ প্ৰণিপাত জনাইছোঁ।\n← শব্দেৰে ছন্দেৰে একাঁজলি শ্ৰদ্ধাঞ্জলি\nসম্পাদকীয় (মৃদুল কুমাৰ শৰ্মা) →\nহেৰাইছে নেকি আধ্যাত্মিকতা? যদি হেৰাইছে কাৰ বাবে হেৰাইছে? (-মল্লিকা কলিতা)\nঅসমীয়া শিশু-আলোচনীৰ ১২৭ বছৰ : এক অসম্পূৰ্ণ আলোচনা (শান্তনু কৌশিক বৰুৱা)\nঅ’ মোৰ আপোনাৰ দেশ (নেপালী ভাষাত)\nভাল লাগিলে ৷৷ বহু সিকিব পালো ৷৷


ৰীণা ৰয় - অসমীয়া ৱিকিপিডিয়া\n২০১৮ চনত ৰয়\n০৭ জানুৱাৰী, ১৯৫৭ (৬৫ বছৰ)\nমহচিন খান (ক্ৰিকেটাৰ) বি.১৯৮৩, বিচ্ছেদলৈকে\nৰীণা ৰয় (জন্ম:চাইৰা আলি; ইংৰাজী: Reena Roy; ৭ জানুৱাৰী ১৯৫৭) এগৰাকী ভাৰতীয় অভিনেত্ৰী। বোম্বেত জন্মগ্ৰহণ আৰু ডাঙৰ-দীঘল হোৱা ৰয়ৰ তিনিজন ভাই-ভনী আছিল। ১৫ বছৰ বয়সত তেওঁ জৰুৰত (১৯৭২) নামৰ ছবিৰ যোগেদি চলচ্চিত্ৰজগতত আত্মপ্ৰকাশ কৰে। কিন্তু ৰোমাণ্টিক কমেডী জেইচে কো তেইছা (১৯৭৩) আৰু ৰোমাঞ্চ-একচন ছবি জখমীৰ (১৯৭৫) যোগেদি তেওঁ ব্যাপক স্বীকৃতি লাভ কৰে। ১৯৭৬ চনলৈ বছৰটোৰ বক্স অফিচত বৃহৎ সফলতা লাভ কৰা একচন থ্ৰিলাৰ কালিচৰণ আৰু ভৌতিক ছবি নাগিনত অভিনয় কৰাৰ পিছত ৰয় বলীউডৰ সৰ্বাধিক উপাৰ্জন কৰা অভিনেত্ৰীসকলৰ ভিতৰত এগৰাকী হৈ পৰে।\nৰয়ৰ জন্মৰ নাম আছিল চাইৰা আলি। তেওঁ আছিল ছাদিক আলি আৰু সাৰদা ৰয়ৰ তৃতীয় কন্যা। দেউতাক এজন সৰু-সুৰা অভিনেতা আছিল। মাকে বাৱৰে নেইনত অভিনয় কৰিছিল আৰু পিছলৈ গুনেহগাৰ কৌন নামৰ ছবি এখন প্ৰযোজনা কৰিছিল। তেওঁৰ তিনিজন ভাই-ভনী। পিতৃ-মাতৃৰ বিবাহ বিচ্ছেদৰ পিছত আটাইকেইটা সন্তানক দেউতাকে অস্বীকাৰ কৰে। পিছত তেওঁৰ মাকে চাৰিওটা সন্তানৰ নাম সলনি কৰে। প্ৰথমতে ৰয়ৰ নাম ৰূপা ৰয় ৰখা হয়, যাক তেওঁৰ প্ৰথম ছবি জৰুৰতৰ প্ৰযোজকে ‘ৰীণা ৰয়’লৈ পৰিৱৰ্তন কৰে। ৰয়ে কৈশোৰ অৱস্থাতে চলচ্চিত্ৰত অভিনয় কৰিবলৈ আৰম্ভ কৰে। মাক আৰু ভায়েক-ভনীহঁতক আৰ্থিকভাৱে সহায় কৰিবলৈ তেওঁ চলচ্চিত্ৰ জগতত ভৰি দিছিল।\nৰয়ৰ দুজনী ভনীয়েক- বৰ্খা আৰু অঞ্জু। ভাতৃ ৰাজা। শত্ৰুঘ্ন সিনহাৰ সৈতে তেওঁৰ প্ৰেমৰ সম্পৰ্কৰ বিষয়ে বহুল প্ৰচাৰিত হোৱাৰ পিছত ১৯৮৩ চনত ৰয়ে পাকিস্তানী ক্ৰিকেটাৰ মহছিন খানক বিয়া কৰাবলৈ চলচ্চিত্ৰ উদ্যোগ ত্যাগ কৰাৰ সিদ্ধান্ত লয়। পিছত ১৯৯০ ৰ দশকত দম্পতীহালৰ বিবাহ বিচ্ছেদ হয়; ৰয়ে খানৰ উজ্জ্বল জীৱনশৈলীৰ সৈতে খাপ খোৱাটো কঠিন পাইছিল।  প্ৰথমতে জীয়েক চানমৰ দায়িত্ব দেউতাকে পাইছিল। কিন্তু তেওঁৰ প্ৰাক্তন স্বামী মহছিন খানে পুনৰ বিবাহ কৰোৱাত ৰয়ে জীয়েকক নিজৰ জিম্মালৈ আনে। \n১৯৭১ চনত ৰয়ে পৰিচালক বি.আৰ. ইছাৰাৰ ডেনী জেনজোংপাৰ বিপৰীতে নয়ী দুনীয়া নয়ী লোগত অভিনয় কৰে যদিও ছবিখন ১৯৭৩ চনলৈ স্থগিত ৰখা হয়। সমস্যাবোৰৰ মুক্ত হৈ পৰিচালক ইছাৰাই তেওঁৰ আন এখন ছবি জৰুৰতত ৰয়ক সুযোগ দিয়ে। ছবিখন ১৯৭২ চনত মুক্তি পায়; আৰু বক্স অফিচত ই বেয়াকৈ মুখ থেকেচা খায়। তথাপি ছবিখনত সংযোজন কৰা ৰয়ৰ যৌন আবেদনময়ী দৃশ্যৰ বাবে তেওঁক বিশেষ ভাবে উল্লেখ কৰা হয়। ৰয়ৰ পৰৱৰ্তী ছবি জেইছে কো তেইছাত (১৯৭৩) তেওঁৰ যৌন আবেদনক বিশেষ গুৰুত্ব দিয়া হৈছিল, য’ত তেওঁ জীতেন্দ্ৰৰ সৈতে বৰষুণত তিতি-বুৰি অৱ কে শাৱন মেঁ জী দৰে গীতত ওঠ মিলায়। ছবিখন জনপ্ৰিয় হয়। ১৯৭৫ চনত মুক্তি পায় তেওঁৰ আন এখন জনপ্ৰিয় ছবি জখমী। তাত তেওঁ এটা সহযোগী চৰিত্ৰত অভিনয় কৰিছিল আৰু পৰৱৰ্তী সময়বোৰত অ্ন্য প্ৰযোজকসকলক গুৰুত্বপূৰ্ণ ছবিৰ বাবে ৰয়ৰ ওচৰ চাপিবলৈ উৎসাহিত কৰিছিল।\nৰয়ে অপনাপন (১৯৭৭) ছবিত কৰা কামৰ বাবে শ্ৰেষ্ঠ সহ-অভিনেত্ৰীৰ ফিল্মফেয়াৰ বঁটা অৰ্জন কৰে। তেওঁৰ সফলতা ১৯৭০ৰ দশকৰ শেষৰ ফালে আৰু ১৯৮০ৰ দশকৰ আৰম্ভণিত ভৌতিক ছবি জানি দুচমন (১৯৭৯),আশা (১৯৮০),অৰ্পন (১৯৮৩),আশা জ্যোতি (১৯৮৪),নচিব (১৯৮১) আৰু ৰোমাণ্টিক কমেডী চনম তেৰী কচম (১৯৮০) আদি ছবিৰে তেওঁৰ জনপ্ৰিয়তা অব্যাহত ৰাখে। ১৯৮৩ চনত তেওঁ মহছিন খানক বিবাহ কৰায় আৰু স্বামীৰ সৈতে পাকিস্তানলৈ গুছি যায়। তেওঁলোকৰ এটি কন্যা সন্তান জন্নতৰ জন্ম হয়, যাক চনম খান বুলিও জনা যায়।\n↑ "Top Actress". Box Office India. 1 February 2012. http://boxofficeindia.com/cpages.php?pageName=top_actress। আহৰণ কৰা হৈছে: 23 July 2021.\n↑ "Reena Roy". https://www.imdb.com/name/nm0747155/bio.\n↑ 4.0 4.1 "After A Heartbreaking Love Affair With Shatrughan Sinha, Reena Roy Married A Famous Cricketer". BollywoodShaadis. https://www.bollywoodshaadis.com/articles/reena-roy-love-life-8191। আহৰণ কৰা হৈছে: 2021-07-23.\n↑ "Box Office 1973". Box Office India. 2012-01-20. http://boxofficeindia.com/showProd.php?itemCat=179&catName=MTk3Mw==। আহৰণ কৰা হৈছে: 2021-07-31.\n↑ "Box Office 1975". Box Office India. 2012-01-20. http://boxofficeindia.com/showProd.php?itemCat=181&catName=MTk3NQ==। আহৰণ কৰা হৈছে: 2021-07-31.\n↑ (en ভাষাত) Film World. T. M. Ramachandran. 1977. https://books.google.com/books?id=w3dTAAAAYAAJ.\n↑ "Box Office 1978". Box Office India. 2012-01-20. http://boxofficeindia.com/showProd.php?itemCat=184&catName=MTk3OA==। আহৰণ কৰা হৈছে: 2021-07-31.\n↑ "Box Office 1979". Box Office India. 2012-01-20. http://boxofficeindia.com/showProd.php?itemCat=185&catName=MTk3OQ==। আহৰণ কৰা হৈছে: 2021-07-31.\n↑ (en ভাষাত) Film World. T.M. Ramachandran. 1979. https://books.google.com/books?id=o3lTAAAAYAAJ.\nৰীণা ৰয় সম্পৰ্কে ইণ্টাৰনেট মুভি ডাটাবেছত থকা তথ্য।\nৰীণা ৰয় সম্পৰ্কে বলিউড হাংগামাত থকা তথ্য\n"https://as.wikipedia.org/w/index.php?title=ৰীণা_ৰয়&oldid=294903"ৰ পৰা অনা হৈছে\nএই পৃষ্ঠাখন ০৭ ছেপ্টেম্বৰ, ২০২১ তাৰিখে ২১:১৭ বজাত অন্তিম সংশোধন কৰা হৈছিল।


অসম-মেঘালয় সীমা সমস্যাৰ সন্দৰ্ভত জাতীয় সংগঠনৰ প্ৰতিবাদ -\nHomeআঞ্চলিকঅসম-মেঘালয় সীমা সমস্যাৰ সন্দৰ্ভত জাতীয় সংগঠনৰ প্ৰতিবাদ\nঅসম-মেঘালয় সীমা সমস্যাৰ সন্দৰ্ভত জাতীয় সংগঠনৰ প্ৰতিবাদ\nবকোঃ অসম-মেঘালয়ৰ সীমা সমস্যাৰ স্থায়ী সমাধানৰ দাবীত বকোত এক প্ৰতিবাদী সমদল ওলিওৱা হয়। এই প্ৰতিবাদী সমদলৰ নেতৃত্ব দিয়ে কামৰূপ জিলা ৰাভা ছাত্ৰ সন্থা, কামৰূপ জিলা ৰাভা মহিলা পৰিষদ আৰু কামৰূপ জিলা ষষ্ঠ অনুসূচী দাবী সমিতিয়ে৷\nকামৰূপ জিলা ৰাভা ছাত্ৰ সন্থাৰ কাৰ্যালয়ৰ পৰা এই সমদল আৰম্ভ কৰি বকো বজাৰৰ মাজেৰে আহি বকো চক্ৰ বিষয়াৰ কাৰ্যালয়ত উপস্থিত হয় প্ৰতিবাদী দলটো৷ ‘মেঘালয়ৰ আগ্ৰাসন নচলিব, সীমা সমস্যা সমাধান কৰক, অসমৰ মাটি মেঘালয়ক এৰি দিয়া নহ’ব’-আদি শ্ল’গানেৰে উত্তাল কৰি তোলে বকোৰ ৰাজপথ৷\nবকো ৰাজহচক্ৰ বিষয়াৰ জৰিয়তে মন্ত্ৰী অতুল বৰালৈ সীমা সমস্যা সমাধানৰ দাবীসম্বলিত এখন স্মাৰক-পত্ৰ প্ৰেৰণ কৰে প্ৰতিবাদকাৰীসকলে।\nPrevious articleভাছা তাপুত উদ্ধাৰ কাৰ মৃতদেহ? উদ্বিগ্ন ইন্দ্ৰেশ্বৰ বৰাৰ পৰিয়াল\nNext articleআৰক্ষীৰ জালত ভূ-মাফিয়া, ট্ৰাকৰ পৰাও ধনসংগ্ৰহৰ অভিযোগ\nমৃতক কাৰ? এটা মৃতদেহক লৈ লামডিঙত টনা আজোৰা দূই পক্ষৰ; ঘটনাটো কি?\nজ্যেষ্ঠ অধিবক্তা নিলয় দত্ত আৰু নাই\nপথাৰত গৰু চৰাবলৈ গৈ ও সাৰি নগ’ল মহিলা; চোকা অস্ত্ৰ দেখুৱাই বিবস্ত্ৰ কৰি যৌন নিৰ্যাতন; ভাইৰেল ভিডিঅ’,এইবাৰ নলবাৰী।


সীমান্ত পথ সংস্থা নিযুক্তি ২০২২ – ৩০২ মাল্টি দক্ষ কৰ্মীৰ খালী পদ\nসীমান্ত পথ সংস্থা...\nসীমান্ত পথ সংস্থাই মাল্টি দক্ষ কৰ্মীৰ খালী পদৰ বাবে নিয়োগ কৰি আছে। এতিয়া প্ৰয়োগ কৰক!\n| 21 May 2022 11:53 AM GMT\nসীমান্ত পথ সংগঠনৰ বিষয়ে: সীমান্ত পথ সংস্থা (বিআৰঅ) হৈছে ভাৰতৰ এক পথ নিৰ্মাণ কাৰ্যবাহী বাহিনী যি ভাৰতীয় সশস্ত্ৰ বাহিনীক সমৰ্থন প্ৰদান কৰে আৰু এক অংশ। বি.আৰ.ও.-য়ে ভাৰতৰ সীমান্ত অঞ্চল আৰু বন্ধুত্বপূৰ্ণ চুবুৰীয়া দেশবোৰত পথ নেটৱৰ্ক বিকশিত আৰু ৰক্ষণাবেক্ষণ কৰে।\nসীমান্ত পথ সংস্থাই পুৰুষ প্ৰাৰ্থীৰ বাবে সাধাৰণ ৰিজাৰ্ভ অভিযন্তা বাহিনীত ৩০২ টা মাল্টি স্কিল ৱৰ্কাৰ (মেছন) আৰু মাল্টি স্কিলৱৰ্কাৰ (নাৰ্চিং এচিষ্টেণ্ট) খালী পদৰ বাবে এক নিযুক্তি অধিসূচনা প্ৰকাশ কৰিছে। পদৰ বিৱৰণ, অৰ্হতা, দৰমহাৰ স্কেল তলত দিয়া হৈছে:-\nমাল্টি স্কিলৱৰ্কাৰ মেছন\nমাল্টি দক্ষ কৰ্মী নাৰ্চিং সহায়ক\n147 [ইউআৰ:26, অনুসূচীত জাতি:30, অনুসূচীত জনজাতি:15, অবিচি:56, ইডব্লিউএছ:20]\n155 [ইউআৰ:56, অনুসূচীত জাতি:26, অনুসূচীত জনজাতি:13, অবিচি:44, ইডব্লিউএছ:16]\nকেৱল পুৰুষ প্ৰাৰ্থীয়েহে আবেদন কৰিব লাগিব। মহিলা প্ৰাৰ্থীসকলে আবেদন কৰাৰ প্ৰয়োজন নাই।\n18 ৰ পৰা 25 বছৰৰ ভিতৰত (সাধাৰণ প্ৰাৰ্থীৰ ক্ষেত্ৰত 40 বছৰলৈকে চৰকাৰী কৰ্মচাৰী আৰু প্ৰাক্তন সৈনিকৰ বাবে শিথিলযোগ্য, অ'বিচি প্ৰাৰ্থীৰ ক্ষেত্ৰত 43 বছৰ, আৰু অনুসূচীত জাতি আৰু অনুসূচীত জনজাতিৰ প্ৰাৰ্থীৰ ক্ষেত্ৰত 45 বছৰলৈকে।\n18 ৰ পৰা 27 বছৰ বয়সৰ ভিতৰত। (সাধাৰণ প্ৰাৰ্থীৰ ক্ষেত্ৰত 40 বছৰ বয়সলৈকে চৰকাৰী কৰ্মচাৰীসকলৰ বাবে শিথিলযোগ্য, অ'বিচি প্ৰাৰ্থীৰ ক্ষেত্ৰত 43 বছৰ বয়সলৈকে, আৰু অনুসূচীত জাতি আৰু অনুসূচীত জনজাতিৰ প্ৰাৰ্থীৰ ক্ষেত্ৰত 45 বছৰ বয়সলৈকে।\nশ্ৰেণী অনুসৰি বয়সৰ ৰেহাই উল্লেখ কৰা অনুসৰি:\nঅনুসূচীত জাতি/জনজাতি:5বছৰ\nঅবিচি:3বছৰ\nবিজ্ঞাপন প্ৰকাশৰ তাৰিখ\nআবেদন দাখিলৰ অন্তিম তাৰিখ\n75 দিনৰ ভিতৰত\nদূৰৱৰ্তী এলেকাৰ বাবে আবেদন দাখিল কৰাৰ অন্তিম তাৰিখ\n90 দিনৰ ভিতৰত\nইউ.আৰ./ অ.বি.চি./ ই.ডব্লিউ.এছ. : 50/- টকা\nঅনুসূচীত জাতি/ জনজাতি: শূন্য\n(ক) 1. স্বীকৃত বোৰ্ডৰ পৰা জীৱবিজ্ঞানৰ দ্বাদশ উত্তীৰ্ণ।\n2. নাৰ্চিং বা অক্সিলিয়াৰী নাৰ্চিং মিডৱাইফাৰী (এএনএম) প্ৰমাণপত্ৰত এক বছৰৰ প্ৰমাণপত্ৰ পাঠ্যক্ৰম বা স্বীকৃত প্ৰতিষ্ঠানৰ পৰা নাৰ্চিং বা ফাৰ্মাচীৰ ক্ষেত্ৰত আন যিকোনো সমতুল্য বা উচ্চতৰ অৰ্হতা। বা\n3. সশস্ত্ৰ বাহিনী চিকিৎসা সেৱা বা সাধাৰণ ৰিজাৰ্ভ অভিযন্তা বাহিনী প্ৰশিক্ষণ বিদ্যালয়ৰ পৰা নাৰ্চিং সহায়কৰ বাবে দ্বিতীয় শ্ৰেণীৰ পাঠ্যক্ৰম উত্তীৰ্ণ।\n(খ) সীমান্ত পথ সংস্থাৰ দ্বাৰা অনুষ্ঠিত হ'ব লগা বাণিজ্যত দক্ষতা পৰীক্ষাত যোগ্যতা অৰ্জন কৰা উচিত।\n(গ) সীমান্ত পথ সংস্থাৰ নিৰ্দেশনা অনুসৰি শাৰীৰিক পৰীক্ষাৰ যোগ্যতা অৰ্জন কৰা উচিত।\n(ঘ) সীমান্ত পথ সংস্থাৰ নিৰ্দেশনা অনুসৰি শাৰীৰিক আৰু চিকিৎসাৰ মানদণ্ড পূৰণ কৰা উচিত।\nনাগৰিকত্ব: এজন প্ৰাৰ্থী হয়:- 1. ভাৰতৰ নাগৰিক হ'ব লাগিব, বা\n2. এনে এজন ব্যক্তি যাৰ পক্ষত ভাৰত চৰকাৰে যোগ্যতাৰ প্ৰমাণপত্ৰ জাৰী কৰিছে।\nবি.আৰ.ও. নিযুক্তিৰ বাবে কেনেদৰে আবেদন কৰিব\nবিজ্ঞাপন নম্বৰ আৰু পোষ্টৰ উদ্ধৃতি দি আবেদন কৰা সকলো আৱেদন দাখিল কৰিব লাগে যাতে সমভূমিত থকা প্ৰাৰ্থীসকলৰ পৰা এই বিজ্ঞাপন প্ৰকাশৰ তাৰিখৰ পৰা 45 75 দিনৰ ভিতৰত নিম্নলিখিত ঠিকনাত উপনীত হ'ব পাৰে আৰু অসম, মেঘালয়, অৰুণাচল প্ৰদেশ, মিজোৰাম, মণিপুৰ ৰাজ্যৰ প্ৰাৰ্থীসকলৰ পৰা 60 90 দিনৰ ভিতৰত নিম্নলিখিত ঠিকনাত উপনীত হ'ব পাৰে। তলত দিয়া আবেদনৰ বিন্যাস অনুসৰি নাগালেণ্ড, ত্ৰিপুৰা, ছিকিম, লাহৌল আৰু স্পিট জিলা আৰু হিমাচল প্ৰদেশৰ চম্বা জিলাৰ পাঙ্গি উপ-বিভাগ, লেহ আৰু লাডাখ (ইউটি), আন্দামান এণ্ড নিকোবৰ দ্বীপপুঞ্জ (ইউটি), আৰু লক্ষদ্বীপ (ইউটি)ৰ লাডাখ বিভাগ।\nলগতে পঢ়ক: আই.বি.এছ.ডি. ইম্ফল নিযুক্তি ২০২২ - ০৩ পি.এ., আৰ.এ. আৰু কাৰিকৰী সহায়ক খালী পদ


খবৰঃ দিনটোৰ 'ভাল খবৰ'ৰ সঁফুৰা - অসমীয়াৰ সুখ-দুখ\nHome goodnews ভাল খবৰ খবৰঃ দিনটোৰ 'ভাল খবৰ'ৰ সঁফুৰা\nxukhdukh.com May 26, 2021 goodnews, ভাল খবৰ,\nদিনটোৰ 'ভাল খবৰ'ৰ সঁফুৰা\n১. ভাৰতীয় তেল নিগমে গুৱাহাটী মেডিকেল কলেজ হাস্পতাললৈ ৭৮খন আই.চি.ইউ বিছনা আগবঢ়াইছে। ইণ্ডিয়ান অইল কৰ্পৰেছনৰ উত্তৰপূৱৰ কাৰ্যবাহী সঞ্চালকে মুখ্যমন্ত্ৰীক সাক্ষাত কৰি এই বিষয়ে অৱগত কৰিছে।\n২. সৰুক্ষেত্ৰীৰ চটলা আঞ্চলিক হাইস্কুলৰ অৱসৰী প্ৰধান শিক্ষক নৌশাদ আলীয়ে গণিতৰ মৌলিক সংখ্যা নিৰ্ণায়ক সূত্ৰৰ বিষয়ক এখনি গ্ৰন্থ লিখি উলিয়াইছে। ‘মৌলিক সংখ্যা নিৰ্ণায়ক সূত্ৰ আৰু পাচিগণিত জ্যামিতিৰ তত্ত্ব’ নামৰ গ্ৰন্থখনি উন্মোচনী সভাযোগে ৰাইজলৈ মুকলি দিয়া হৈছে।\n৩. কেনিয়াৰ উচ্চতম ন্যায়ালয়ৰ মুখ্য ন্যায়াধীশ পদত নিযুক্তি লাভ কৰা প্ৰথম মহিলা হোৱাৰ ইতিহাস সৃষ্টি কৰিছে মাৰ্থা কুমে। আফ্ৰিকীয় দেশত এয়া এক অনুপম উদাহৰণ বুলিও প্ৰকাশ পাইছে।\n৪. মানাহ অভয়াৰণ্যত দল হৰিণ, বেংগল ফ্ল’ৰিকান, পক্ষীসহ বিভিন্ন জীৱকূলৰ প্ৰভূত সংখ্যা বৃদ্ধিৰ সুখবৰ শেহতীয়া গণনাত পোহৰলৈ আহিছে। এবছৰতে ঢেঁকীয়াপতীয়া বাঘ ৩০টাৰ পৰা ৪৬টালৈ বৃদ্ধি হোৱাৰো সুখবৰ।\n৫. অসমৰ ভ্ৰাম্যমাণ থিয়েটাৰৰ প্ৰথম গৰাকী নায়িকা তথা অসমীয়া চিনেমাৰ বৰ্ষীয়ান অভিনেত্ৰ্ৰী অনুপমা ভট্টাচাৰ্যৰ স্বাস্থ্যৰ বুজ ললেগৈ নতুন সাংস্কৃতিক পৰিক্ৰমা মন্ত্ৰী বিমল বৰাই। লগতে তেখেতক এক লাখ টকাৰ এককালীন সাহাৰ্যও ৰাজ্য চৰকাৰে প্ৰদান কৰে।\n৬. ফ্লাই বিগ নামৰ কোম্পানীটোৱে শ্বিলং, গুৱাহাটীৰ সৈতে পাচিঘাটক বিমানেৰে সংযোগ কৰিব। উড়ান ৪.০ আঁচনিৰ অধীনত অৰুণাচলৰ তথা উত্তৰ পূৱৰ পৰ্যটন ক্ষেত্ৰক আগুৱাই নিয়াৰ বাবে প্ৰায় ৪০টা গতিপথৰ ভিতৰত অসমৰ ডিব্ৰুগড়, ৰূপসী, পাচিঘাট, শ্বিলং, আগৰতলা, লেংপুই, তেজু আৰু গুৱাহাটী বিমানবন্দৰে স্থান পাইছে।\n৭. এইবাৰ ভাৰত পালেহি ক’ভিড এণ্টিবডি ককটেইল Casirivimab Imdevimab Injection. আমেৰিকাৰ ৰাষ্ট্ৰপতি ট্ৰাম্পক চিকিতসাৰ সময়ত ব্যৱহাৰ কৰা এই দৰৱৰ এটি ড’জৰ দাম ৬০হাজাৰ টকা। ইয়াৰ সহায়ত কোভিড-১৯ আক্ৰান্ত ব্যক্তিয়ে কম সময়তে আৰোগ্য লাভ কৰাৰ লগতে ৰোগাক্ৰান্তৰ মৃত্যুৰ সম্ভাৱনাও বহু পৰিমানে হ্ৰাস কৰে বুলিও তথ্য প্ৰকাশ পাইছে।\n৮. অসমত নতুন শিক্ষা নীতি প্ৰৱৰ্তন হোৱাৰ লগে লগেই শিক্ষা ক্ষেত্ৰ আইনৰ অধীনত অসমৰ প্ৰায় ৩০হাজাৰ শিক্ষক-শিক্ষয়িত্ৰীয়ে বদলি হোৱাৰ সুবিধা লাভ কৰিব বুলি সদৰী কৰিছে অসমৰ নতুন শিক্ষামন্ত্ৰী ডাঃ ৰণোজ পেগুৱে।\n৯. ভাৰতত তৃতীয়টো ভেকচিন হিচাবে ৰাছিয়ান ভেকচিন স্পুটনিক-৫ ৰ উতপাদন আৰম্ভ কৰিছে পানাচিয়া বায়টেকে। DCGI য়ে এই ভেকচিন ইমাৰ্জেঞ্চিত ব্যৱহাৰৰ কাৰণে ইতিমধ্যেই অনুমোদন প্ৰদান কৰিছে। ৰাছিয়ান কোম্পানীৰ সৈতে যুটীয়া অংশীদাৰিত্বৰে প্ৰতিবছৰে ভাৰতত ১০কোটি ড’জ স্পুটনিক-৫ ভেকচিন উতপাদন কৰাৰ লক্ষ্যৰে পানাচিয়া বায়টেকে উতপাদন আৰম্ভ কৰিছে।\n১০. প্ৰায় চল্লিশ দিনৰ পাছত ভাৰতত ২ লাখৰ তললৈ নামিছে দৈনিক ক’ৰনা সংক্ৰমণৰ সংখ্যা। দিনক দিনে সক্ৰিয় ৰোগীৰ সংখ্যা কমি অহাৰ বিপৰীতে দৈনিক সুস্থ হৈ উঠাৰ সংখ্যা বৃদ্ধি পোৱাৰো সুখবৰ। লগতে দেশত ভেকচিনেচন প্ৰক্ৰিয়াত ৰাইজে সক্ৰিয়ভাৱে অংশ লৈ কৰোনা বিৰোধী যুঁজত অৱতীৰ্ণ হৈছে।\nপ্ৰকাশিত কেৱল 'ভাল খবৰ'বোৰ পঢ়িবলৈ ক্লিক কৰক তলৰ লিংকঃ


‘মোৰ জীৱনৰ প্ৰতিটো অভিজ্ঞতাই মোৰ ডিজাইনক প্ৰভাৱাম্বিত কৰে’ – পল্লৱী ফলী\n‘‘এগৰাকী বিনিয়োগকাৰীৰ জীৱন প্ৰতিবন্ধকতাৰে পূৰ্ণ আৰু এইবোৰে আপোনাৰ দুৱাৰত প্ৰতিদিনে টুকুৰিয়ায়। এই দৈনিক প্ৰত্যাহ্বানসমূহ তদাৰক কৰাটো অতীৱ প্ৰয়োজনীয় যাতে আমি ডাঙৰ সমস্যা সম্পূৰ্ণৰূপে এৰাই চলিব পাৰোঁ,’’ পল্লৱী ফলে বুটিক জুৱেলাৰ্ছৰ প্ৰতিষ্ঠাপক পল্লৱী ফলেই এইদৰে কয়।\nবাংগালুৰুত পল্লৱীৰ বুটিক এটা ডিজাইন ষ্টুডিঅ’ৰ দৰে য’ত তেওঁ আৰু তেওঁৰ দলটোৱে তেওঁলোকৰ নতুন আৰ্হিৰ ধাৰণাসমূহৰ আকাৰ দিয়ে।\nতেওঁ আৰু তেওঁৰ দলটোৱে ক্লায়েণ্ট সকলৰ বাবে ডিজাইন প্ৰদান কৰে আৰু আন্তঃৰাষ্ট্ৰীয় বি ২ বি প্ৰকল্প পৰিচালনাও কৰে। অতিৰিক্তভাৱে, ষ্টুডিঅ’টোৱে ৰাষ্ট্ৰীয় আৰু আন্তঃৰাষ্ট্ৰীয় ব্ৰেণ্ডৰ জুৱেলাৰীৰ ডিজাইন কৰে।\nযেতিয়া পল্লৱী কামৰ পৰা আঁতৰি থাকে তেতিয়া তেওঁ এন.আই.এফ.টি আৰু জি.আই.এত অতিথি অধ্যাপক হিচাপে কাম কৰে। তেওঁ আন্তঃৰাষ্ট্ৰীয় ডিজাইন মহাবিদ্যালয়সমূহৰ বাবে বিভিন্ন পাঠ্যক্ৰমো প্ৰস্তুত কৰিছে । ‘‘মই বিশ্বাস কৰোঁ যে ব্যৱসায়ৰ মূল শক্তি হ’ল ডিজাইন। মই গঢ় দিয়া পাঠ্যক্ৰমসমূহত, মই সৃজনীশীলতা আনিবলৈ আৰু বৃদ্ধি কৰিবলৈ চেষ্টা কৰে।’’\n৪ বছৰতে পল্লৱীয়ে ছবি আঁকি ভাল পাইছিল আৰু বহুতো প্ৰতিযোগিতাত জয় লাভ কৰিছিল। তেওঁৰ আটাইতকৈ স্মৰণীয় মুহুৰ্তটো হ’ল তেওঁৰ পিতৃৰ ফালৰ আইতাক কৰ্কট ৰোগৰ কেম’থেৰাপীৰ ৰোগী হোৱাৰ স্বতেও পল্লবীৰ বিদ্যালয়লৈ আহিছিল। ‘‘তেওঁ মোৰ বঁটা সংগ্ৰহ কৰিছিল আৰু সেইটো অনুপ্ৰেৰণা আজিও মোৰ লগত আছে।’’\nপল্লৱীয়ে নাইনিতালৰ শ্বেৰউড মহাবিদ্যালয়ত অধ্যয়ন কৰিছিল য’ত তেওঁ নিজৰ কলাৰ প্ৰতি প্ৰেম আৱিস্কাৰ কৰিছিল। ‘‘আমি পাহাৰলৈ গৈ প্ৰাকৃতিক সৌন্দৰ্য উপভোগ কৰিছিলো আৰু মই কেৱল বহি বহি ছবি আঁকিবলৈ বিচাৰিছিলো। প্ৰকৃতি মোৰ আটাইতকৈ অনুপ্ৰেৰণাদায়ক আছিল।’’\nতেওঁ নতুন দিল্লীৰ নেছনেল ইনিষ্টিটিউট অৱ ফেছন টেকন’লজী (এন.আই.এফ.টি)ৰ পৰা ১৯৯৭-২০০০ চনত স্নাতক ডিগ্ৰী লাভ কৰি টানিস্কত কাম কৰিবলৈ আৰম্ভ কৰে। তেওঁ তাত প্ৰায় এক দশক আছিল।\nডিজাইনৰ বাবে অনুপ্ৰেৰণা\nপল্লৱীয়ে অনুভৱ কৰে যে তেওঁৰ অভিজ্ঞতাসমূহ তেওঁৰ বাবে অনুপ্ৰেৰণা ।\nমোৰ অভিজ্ঞতাসমূহে মোক শিকায় যে ডিজাইন হ'ল অভিজ্ঞতাৰদ্বাৰা অনুপ্ৰাণিত আৰু আপোনাক প্ৰকৃততে কিহে প্ৰভাৱাম্বিত কৰিছে, তাৰ প্ৰতিফলন। গতিকে ডিজাইন এটা উৎস আৰু ফলাফল ।\nতেওঁৰ বাবে এটা নতুন ডিজাইনৰ সংগ্ৰহ এটা নতুন আৰম্ভনি- ‘‘এটা নতুন বিশ্বত জগতৰ বিষয়ে অভিজ্ঞতা দিব, যিটোৱে ডিজাইনৰ দৃশ্যটো সঠিকভাৱে সৃষ্টি কৰে। সেয়ে মোৰ জীৱনৰ প্ৰতিটো অভিজ্ঞতাই মোৰ ডিজাইনৰ অনুপ্ৰেৰণা যোগায়। মই যাত্ৰা কৰিম আৰু নতুন সংস্কৃতিৰ অভিজ্ঞতা লৈ কলা চাব বিচৰাৰ লগতে ইতিহাস, প্ৰকৃতি অধ্যয়ন কৰি মোৰ জীৱনক বিকশিত কৰিব বিচাৰোঁ।’’\nপল্লৱীৰ পদক্ষেপসমূহে ইতিমধ্যে সমাদৰ লাভ কৰিছে আৰু তেওঁ সুখ্যাত এন.আই.ডি. বিজনেজ ৱৰ্ল্ড ডিজাইন পুৰস্কাৰ লাভ কৰিছে। এই বঁটা তেওঁ ‘‘সৰ্বোত্তম আনুষংগিক আৰ্হিৰ’’ শিতানত আমৰা নামৰ সংগ্ৰহৰ বাবে লাভ কৰিছিল। এই সংগ্ৰহত বাবে পল্লৱীয়ে সমসাময়িক ভাৰতীয় মহিলাৰ দৃষ্টিভংগীৰ প্ৰতিফলন ঘটাইছে।\nপল্লৱীয়ে বিশ্বাস কৰে যে কলা লিংগৰ দ্বাৰা নিৰ্ধাৰণ কৰিব নোৱাৰি ‘‘গুৰুত্বপূৰ্ণ বিষয়টো হ’ল আপোনাৰ কামটো জনাটো । অধিকাংশ ভাৰতীয় নগৰী য’ত আমি কাম কৰিছোঁ, মই এজন ব্যক্তিৰ প্ৰতি অপাৰ সন্মান দেখা পাওঁ যি এই কামটো জানে।’’\nপল্লৱী অৰ্লেণ্ড’ অৰলানদিনীৰ কামৰ দ্বাৰা অনুপ্ৰাণিত হৈছিল আৰু বহুতো সময় তেওঁ ডিজাইন কৰা বিষয়সমূহৰ মাষ্টাৰ ক্ৰাফটমেনৰ সৈতে কাম কৰিবলৈ বহু সময় ব্যয় কৰে।\nপল্লৱীয়ে বিশ্বাস কৰে যে মহিলা হিচাপে কিছুমান সমস্যা থকাৰ লগতে, কিছুমান সুবিধাও আছে। প্ৰত্যাহ্বানসমূহৰ স্বতেও, তেওঁ লক্ষ্যত স্থিৰ হৈ থকা আৰু প্ৰতিজনৰ কল্যাণৰ বাবে সচেষ্ট হোৱাত গুৰুত্ব দিয়ে।\nতেওঁৰ জীৱনত তিনিটা অভিন্ন উপাদান আছে। এটা হ’ল অবিৰাম বিশ্বাস- ‘বেয়া সময়. পাৰ হৈ যাব’ দ্বিতীয়টো হ’ল নিয়মানুবৰ্ত্তিতা। বৰ্ডিং বিদ্যালয়ত তেওঁ এই গুণ মজ্জাগত কৰি লৈছিল আৰু নিজৰ স্বাস্থ্য আৰু খাদ্য অভ্যাসৰ বাবে অতি সজাগ আছিল।\n‘‘মোৰ পিতৃ ৬৩ বছৰ বয়সীয়া আৰু প্ৰতিদিনে এঘণ্টা দৌৰে, তেওঁ এজন মাৰাথান দৌৰবিদৰ দৰে। তেওঁ মোক কয়- ‘ তুমি প্ৰতিদিনে যিটো কাম সুশৃংখলভাৱে সদায়ে কৰা সেই কামটো যিকোনো সময়তে কৰি থাকিবা।’ মই তেওঁৰ জীৱন অনুপ্ৰেৰণাদায়ক বুলি অনুভৱ কৰোঁ।\nতৃতীয়টো তেওঁৰ পৰিয়ালৰ আৰু অন্তৰংগ বন্ধুসকলৰ প্ৰতি থকা মৰম যিসকল তেওঁৰ সমৰ্থনৰ স্তম্ভ আছিল, ‘‘মোৰ স্বামী নেইল সদায়ে তাত আছিল। মই তেওঁৰ কৰ্মক সদায়ে প্ৰশংসা কৰোঁ আৰু তেওঁৰ সৰলতাক প্ৰশংসা কৰোঁ। মোৰ কন্যা নিয়া মোৰ অবিৰত অনুপ্ৰেৰণা আছিল, তেওঁ ষ্টুডিঅ’ত থাকি মোৰ ডিজাইন দলৰ অংশ বুলি কৈ ভাল পাইছিল। সপ্তাহানকত তেওঁ মোৰ সৈতে ষ্টুডিঅ’ত আছিল।’’ তেওঁ প্ৰতিদিনে উতফুল্লিত হয়, এইটো তেওঁৰ ডিজাইনৰ প্ৰতি অহেতুক প্ৰেম।\nহাৰষ্টৰীয়ে পল্লৱীক লগ ধৰে আৰু আমাৰ বাৰ্তালাপৰ এয়া কিয়দংশ।


চিজাৰিয়ান ছেক্সন - অসমীয়া ৱিকিপিডিয়া\nচিজাৰিয়ান ছেক্সন সম্পাদন কৰি থকা অৱস্থাত চিকিৎসকৰ এটা চাৰিজনীয়া দল\nচি-ছেক্সন, চিজাৰিয়ান প্ৰসৱ\nপ্ৰসূতিবিদ্যা, স্ত্ৰীৰোগ বিজ্ঞান, শল্য চিকিৎসা, নিঅ'নেট'লজি, শিশুৰোগ বিজ্ঞান, ফেমিলি মেডিচিন\nচিজাৰিয়ান ছেক্সন (ইংৰাজী: Caesarean section) হৈছে এক শল্য চিকিৎসা পদ্ধতি যাৰ সহায়ত এক বা একাধিক শিশুক মাকৰ গৰ্ভৰ পৰা এক ছেদনৰ দ্বাৰা প্ৰসৱ কৰোৱা হয়। চিজাৰিয়ান ছেক্সনক চি-ছেক্সন (C-section) বা চিজাৰিয়ান প্ৰসৱ (Caesarean delivery) বুলিও কোৱা হয়। কিছুমান ক্ষেত্ৰত যোনিয় প্ৰসৱত সন্তান আৰু মাক দুয়োৰে ক্ষতি হোৱাৰ সম্ভাৱনা দেখা যায় আৰু এনেকুৱা পৰিস্থিতিতেই চিকিৎসকে সাধাৰণতে চিজাৰিয়ান ছেক্সন পদ্ধতিটো সম্পন্ন কৰে। চি-ছেক্সন কৰিবলগীয়া হোৱা কাৰণবোৰ হৈছে বাধাপ্ৰাপ্ত প্ৰসৱ, যমজ গৰ্ভধাৰণ, মাকৰ উচ্চ ৰক্তচাপ, ব্ৰীচ জন্ম (প্ৰসৱৰ সময়ত মূৰৰ পৰিৱৰ্তে শৰীৰৰ নিম্নাংশ প্ৰথমে ওলোৱা), আৰু জননফুল বা নাভিৰজ্জুৰ সমস্যা। মাকৰ শ্ৰোণিৰ আকৃতি আৰু পূৰ্বৱৰ্তী চি-ছেক্সনৰ ইতিহাসৰ ওপৰত ভিত্তি কৰি চিজাৰিয়ান প্ৰসৱ সম্পন্ন কৰিব পৰা যায়। কিছুসংখ্যক মহিলা‌ই পূৰ্বতে চি-ছেক্সন প্ৰসৱৰ দ্বাৰা সন্তান জন্ম দিয়ে যদিও পৰৱৰ্তী সন্তানটো যোনিয় প্ৰসৱৰ দ্বাৰা জন্ম দিব খোজে। চি-চেক্সনৰ পিছত যোনিয় প্ৰসৱৰ (VBAC) দ্বাৰা সন্তান জন্ম দিব খোজাৰ কাৰণ এয়েই যে কিছুমানে অস্ত্ৰোপচাৰৰ বিপদাশংকা আৰু দীঘলীয়া আৰোগ্য পৰিহাৰ কৰিব বিচাৰে। আৰু আন কিছুমানে যোনিয় প্ৰসৱৰ অভিজ্ঞতা ল'ব বিচাৰে। বিশ্ব স্বাস্থ্য সংস্থাই জাৰি কৰা নীতিমতে চিজাৰিয়ান ছেক্সন কেৱল চিকিৎসাগতভাৱে প্ৰয়োজন হ'লেহে সম্পন্ন কৰিব লাগে। কিন্তু কিছুমান চি-ছেক্সন চিকিৎসাজনিত কাৰণ অবিহনেও সম্পন্ন কৰা হয়।\nএটা চি-ছেক্সন সম্পন্ন কৰিবলৈ সাধাৰণতে ৪৫ মিনিটৰ পৰা এক ঘণ্টা সময় লাগে। এয়া স্পাইনেল এনেছথিজিয়া য'ত সাধাৰণতে মহিলাজনী সাৰে থাকে বা সাধাৰণ এনেছথিজিয়াৰ অধীনত সম্পন্ন কৰা হয়। অস্ত্ৰোপচাৰ আৰম্ভ কৰাৰ আগত মাকৰ মূত্ৰাশয় নিষ্কাশন কৰিবলৈ প্ৰস্ৰাৱৰ কেথেটাৰ এটা ব্যৱহাৰ কৰা হয়, আৰু তাৰ পিছত এণ্টিচেপ্টিকেৰে পেটৰ ছাল পৰিষ্কাৰ কৰা হয়। তাৰ পাছত মাকৰ পেটত প্ৰায় ১৫ চেণ্টিমিটাৰৰ (৬ ইঞ্চি) এক ছেদন কৰা হয়। সাধাৰণতে পেটৰ নিম্নাংশত এই ছেদন কৰা হয়। তাৰ পাছত আন এক ছেদনৰ সহায়ত জৰায়ু খুলি সন্তান প্ৰসৱ কৰোৱা হয়। সন্তানৰ প্ৰসৱ সম্পূৰ্ণ হোৱাৰ পাছত ছেদনবোৰ চিলাই কৰি বন্ধ কৰি দিয়া হয়। অস্ত্ৰোপচাৰ কক্ষৰ পৰা ওলাই অহাৰ পাছৰে পৰাই সাধাৰণতে মাকে শিশুক স্তন্যপান কৰাবলৈ আৰম্ভ কৰিব পাৰে। মাক অস্ত্ৰোপচাৰৰ পৰা সম্পূৰ্ণৰূপে আৰোগ্য হোৱালৈ চিকিৎসালয়তে থাকিবলগীয়া হয়। মাক আৰু শিশু দুয়োৰে স্বাস্থ্য স্বাভাৱিক অৱস্থালৈ অহাৰ পাছতহে তেওঁলোকক ঘৰলৈ পঠিওৱা হয়।\nচি-ছেক্সনৰ ফলত নিম্ন-বিপদাশংকা থকা গৰ্ভধাৰণত দুৰ্বল ফলাফলৰ পৰিমাণ কিছু বৃদ্ধি পায়। চি-ছেক্সনৰ পৰা আৰোগ্য হ'বলৈ প্ৰায় ৬ সপ্তাহ সময় লয়। ই যোনিয় প্ৰসৱৰ পৰা আৰোগ্য হ'বলৈ লগা সময়তকৈও অধিক। শিশুৰ উশাহ-নিশাহৰ সমস্যা, এম্নিঅ'টিক ফ্লুইড এম্বোলিজম আৰু মাকৰ প্ৰসৱোত্তৰ ৰক্তক্ষৰণ হৈছে বৰ্ধিত বিপদাশংকাসমূহৰ ভিতৰত অন্যতম। প্ৰতিষ্ঠিত নিৰ্দেশনাৱলীমতে কোনো চিকিৎসাজনিত কাৰণ অবিহনে গৰ্ভধাৰণৰ ৩৯ সপ্তাহৰ আগত চিজাৰিয়ান ছেক্সন ব্যৱহাৰ কৰিব নালাগে। চি-ছেক্সন পদ্ধতিটোৱে পৰৱৰ্তী যৌন সম্ভোগত কোনোধৰণৰ প্ৰভাৱ পেলোৱা দেখা নাযায়।\n↑ Fadhley, Salim (2014). "Caesarean section photography". WikiJournal of Medicine খণ্ড 1 (2). doi:10.15347/wjm/2014.006.\n↑ 2.00 2.01 2.02 2.03 2.04 2.05 2.06 2.07 2.08 2.09 2.10 2.11 2.12 "Pregnancy Labor and Birth". Office on Women’s Health, U.S. Department of Health and Human Services. 1 February 2017. https://www.womenshealth.gov/pregnancy/childbirth-and-beyond/labor-and-birth। আহৰণ কৰা হৈছে: 25 September, 2021. এই প্ৰবন্ধত এই উৎসৰ পৰা পাঠ অন্তৰ্ভুক্ত কৰা হৈছে, যি ৰাজহুৱা ক্ষেত্ৰত আছে।\n↑ 3.0 3.1 3.2 3.3 3.4 "Safe Prevention of the Primary Cesarean Delivery". American Congress of Obstetricians and Gynecologists and the Society for Maternal-Fetal Medicine. March 2014. http://www.acog.org/Resources_And_Publications/Obstetric_Care_Consensus_Series/Safe_Prevention_of_the_Primary_Cesarean_Delivery। আহৰণ কৰা হৈছে: 26 September, 2021.\n↑ "WHO Statement on Caesarean Section Rates". 2015. http://apps.who.int/iris/bitstream/10665/161442/1/WHO_RHR_15.02_eng.pdf। আহৰণ কৰা হৈছে:6May 2015.\n↑ Lauwers, Judith; Swisher, Anna (2010) (en ভাষাত). Counseling the Nursing Mother: A Lactation Consultant's Guide. Jones & Bartlett Publishers. পৃষ্ঠা. 274. ISBN 9781449619480. https://books.google.com/books?id=2X0_Takcr_wC&pg=PA274.\n↑ American Congress of Obstetricians and Gynecologists, "Five Things Physicians and Patients Should Question", Choosing Wisely: an initiative of the ABIM Foundation (American Congress of Obstetricians and Gynecologists), http://www.choosingwisely.org/doctor-patient-lists/american-college-of-obstetricians-and-gynecologists/, r কৰা হৈছে: 26 September, 2021\n↑ Yeniel, AO; Petri, E (January 2014). "Pregnancy, childbirth, and sexual function: perceptions and facts". International Urogynecology Journal খণ্ড 25 (1): 5–14. doi:10.1007/s00192-013-2118-7. PMID 23812577.\nPatient UK: চিজাৰিয়ান ছেক্সন\n"https://as.wikipedia.org/w/index.php?title=চিজাৰিয়ান_ছেক্সন&oldid=301903"ৰ পৰা অনা হৈছে\nএই পৃষ্ঠাখন ২৯ ছেপ্টেম্বৰ, ২০২১ তাৰিখে ০৮:৩৩ বজাত অন্তিম সংশোধন কৰা হৈছিল।


ছাৰ’গেচিৰ অপব্যৱহাৰ : — বিকাশপেডিয়া\nমূল পৃষ্ঠা / স্বাস্থ্য / আয়ুস / ছাৰ’গেচিৰ অপব্যৱহাৰ :\nছাৰ’গেচিৰ অপব্যৱহাৰৰ বিষয়ে লিখা হৈছে ।\nছাৰ’গেচি(Surrogacy) বা ‘বিকল্প মাতৃত্ব’এনে এক ব্যৱস্থা যাৰ সহায়ত এগৰাকী মহিলাই অন্য ব্যক্তি বা দম্পতীৰ হৈ গৰ্ভধাৰণ কৰে।সকলো চিকিৎসাৰ পিছতো সন্তানৰ মুখ নেদেখা বহু দম্পতীয়ে ছাৰ’গেচিৰ সহায়ত পিতৃ-মাতৃ হোৱাৰ গৌৰৱ অৰ্জন কৰিছে।বিকল্প মাতৃত্বৰ সহায়ত বহু অবিবাহিত পুৰুষে পিতৃত্বৰ গৌৰৱ অৰ্জন কৰে।তেনেধৰণে পিতৃত্ব অৰ্জন কৰা দুজন বিশেষ ব্যক্তি হৈছে অভিনেতা তুষাৰ কাপুৰ আৰু প্ৰযোজক-পৰিচালক তথা অভিনেতা কৰণ জোহৰ।অৱশ্যে বিবাহিত দম্পতীয়েও এই পদ্ধতিৰ জৰিয়তে পিতৃ-মাতৃৰ গৌৰৱ অৰ্জন কৰে।তেনে এক জনপ্ৰিয় দম্পতী হৈছে অভিনেতা শ্বাহৰুখ খান আৰু তেওঁৰ পত্নী গৌৰী খান।\nছাৰ’গেচিৰ সহায়ত একক অভিভাৱক হোৱা তুসাৰ আৰু কৰণে ছাৰ’গেচিৰ সৈতে জড়িত আইনক পুনৰ চৰ্চালৈ আনে।তেওঁলোকৰ এই পদক্ষেপক লৈও বহুতো প্ৰশ্ন উঠিছে।কোৱা হৈছে যে ছাৰ’গেচিৰ সৈতে জড়িত বিধেয়কখন সংসদত গৃহীত হোৱাৰ পুৰ্বেই দুয়োজনে অতি চালাকিৰে নিজৰ পিতৃত্বৰ মনোকামনা পুৰণ কৰি লয়।\n২০১৬ চনৰ নৱেম্বৰ মাহত লোকসভাত বিকল্প মাতৃত্ব (নিয়ন্ত্ৰণ)বিধেয়ক উত্থাপন কৰা হয় আৰু মন্ত্ৰীসভাই এই বিধেয়কত অনুমোদন জনায়।এই নতুন আইন ছাৰ’গেচি ব্যৱস্থাটোৰ ব্যৱসায়ীকৰণৰ তীব্ৰ বিৰোধী।এই বিধেয়কে বাণিজ্যিক ‘বিকল্প মাতৃত্ব’সম্পুৰ্ণৰুপে বিলোপ কৰিব বিচাৰিছে।এই বিধেয়ক সংসদত গৃহীত হোৱাৰ পিছত বিদেশী,প্ৰবাসী ভাৰতীয়,সমকামী,একক অভিভাৱক তথা লিভ-ইনত থকা যুটীয়ে ছাৰ’গেচিৰ যোগেদি সুবিধা গ্ৰহণ কৰিব নোৱাৰিব।\nছাৰ’গেচিৰ সহায়ত এহাল যমজ সন্তান ৰুহি (কন্যা)আৰু যশ (পুত্ৰ) ৰ পিতৃ হোৱা কৰণ জোহৰে নিজৰ আত্মজীৱনী-“The Unsuitable Boy”ত নিজৰ সমকামী স্থিতি স্পষ্ট কৰিছে।কৰণে ভালদৰেই জানিছিল যে ছাৰ’গেচিৰ সৈতে জড়িত নতুন আইন সংসদত গৃহীত হৈ যোৱাৰ পিছত তেওঁৰ পিতৃত্বৰ সপোন কেতিয়াও পুৰণ নহ’ব।কৰণ আৰু তুষাৰৰ পিতৃত্ব লাভৰ পিছত ছাৰ’গেচিৰ মাধ্যমত অবিবাহিত যুৱকসকল একক অভিভাৱক হোৱাটো কিমান সঠিক আৰু কিমান ভুল সিদ্ধান্ত,ইও এক যুক্তি তৰ্কৰ বিষয় হৈ পৰিছে।\nভাৰতীয় সমাজত বৈবাহিক,পাৰিবাৰিক আৰু সামাজিক ব্যৱস্থাৰ শিপা অতি গভীৰ।\nএনে এক অৱস্থাত ভাৰতৰ অধিকাংশ জনসাধাৰণৰ বাবে এই কথা বুজিবলৈ কঠিন হৈছে যে এনে শিশুৰ ভৱিষ্যত কি হ’ব?তেওঁলোকে ডাঙৰ হৈ এই কথা স্বীকাৰ কৰিব পাৰিবনে যে তেওঁলোকৰ জন্ম প্ৰক্ৰিয়াত মাতৃৰ কোনো অস্তিত্বই নাছিল।তেওঁলোক এনে এক ভাড়াত লোৱা গৰ্ভত আছিল,যাক তেওঁলোকৰ জন্মৰ পিছত নোটৰ বাণ্ডিল যাচি বিদায় দিয়া হৈছিল।\nকিছুদিনৰ আগতে সংবাদ মাধ্যমৰ আগত কৰণ জোহৰে কৈছিল যে ৰুহি আৰু যশৰ কাৰণে তেওঁ পিতৃতকৈও বেছি হ’ব,তেওঁ সিহঁতৰ মাকৰ ভুমিকাও পালন কৰিব।নি:সন্দেহে এয়া কৰণৰ নিজস্ব অভিমত।জন্মদাত্ৰীয়ে হওক বা মাহীআয়ে হওক-এটি শিশুৰ বাবে মাকৰ স্থান সদায়েই ভগৱানতকৈও ওপৰত।আমি সকলোৱে নিজ নিজ জীৱনতো এই কথাৰ প্ৰমাণ পাইছো যে ‘আইৰ সমান হ’ব কোন,নৈৰ সমান বব কোন’।একক অভিভাৱক হোৱাৰ ইচ্ছা ৰখা পিতৃয়ে এই কথা কিয় পাহৰি গৈছে যে ,নি:স্বাৰ্থ মৰমৰ অন্য নাম হৈছে ‘মা’।সেইকাৰণেই পুব অথবা পশ্চিমৰ সকলো দেশৰে দেশবাসীয়ে নিজৰ ৰাষ্ট্ৰখনক মাতৃ বুলি সম্বোধন কৰে।আমিওতো আমাৰ ভাৰতবৰ্ষক ভাৰত মাতা বুলি কওঁ।আমাৰ ভাৰতবৰ্ষ অতীজৰে পৰা বিখ্যাত ইয়াৰ দৃঢ় পাৰিবাৰিক ব্যৱস্থাৰ বাবে।এক সুস্থ পাৰিবাৰিক ব্যৱস্থাৰ ভিতৰতহে শিশুৰ পুৰ্ণ বিকাশ সম্ভৱ বুলি ভাৰতবাসীয়ে বিশ্বাস কৰে।এই কথা আমি সকলোৱে জানো যে সামান্য জৈৱিক প্ৰক্ৰিয়াতে বিবাহিত দম্পতীয়ে জন্ম দিয়া শিশুৰ মানসিক আৰু পাৰিবাৰিক বিকাশ ভালদৰে হয়।আপোনালোকে জানেনে,ইংলেণ্ডত একক অভিভাৱকৰ বাবে ছাৰ’গেচি অবৈধ আৰু নিষিদ্ধ।\nচল্লিছ পাৰ কৰা কৰণ জোহৰৰ মতে তেওঁ পৰিয়ালৰ বংশ পৰম্পৰা আগবঢ়াবলৈ পিতৃ হোৱা নাই।নিজৰ অন্তৰৰ ভাৱনাসমুহ নিজৰেই অংশত সমাহিত কৰিবলৈহে বোলে পিতৃ হৈছে।আনহাতে চল্লিছ পাৰ কৰা তুষাৰৰ মতে তেওঁ এতিয়া বিবাহপাশত আৱদ্ধ হ’ব বিচৰা নাই।যিহেতু তেওঁ চল্লিছ পাৰ কৰিছেই,সেইকাৰণে তেওঁ অনুভৱ কৰিলে যে পিতৃত্বৰ দায়িত্ব ল’বলৈ আৰু পলম কৰা উচিত নহ’ব।এই দুয়োজন মহানুভৱ আৰু তেওঁলোকৰ দৰে বিচাৰধাৰাত বিশ্বাসী প্ৰতিজন পুৰুষে এই কথা কিয় পাহৰি গৈছে যে তেওঁলোক পিতৃহে হ’ব পাৰিব।মাতৃ নহয়।কৰণ আৰু তুষাৰে পিতৃত্ব লাভ কৰি নিজৰ মানসিক সন্তুষ্টিতো লাভ কৰিলে,কিন্তু ভৱিষ্যতে নিজৰ সন্তানক তেওঁলোকে ‘মা’ শব্দৰ অৰ্থ কি বুলি বুজাব?\nযশোদা-শ্ৰীকৃষ্ণৰ নিজা মাতৃ নাছিল যদিও যশোদাই হৈছে শ্ৰীকৃষ্ণৰ আটাইতকৈ ডাঙৰ পৰিচয়।কৰ্ণ যদিও কুন্তীৰ বিবাহ পুৰ্ব সন্তান আছিল তথাপিও কৰ্ণৰ পৰিচয় কুন্তীপুত্ৰ ৰুপেহে হয়।মাতৃ গৌৰীৰ আজ্ঞা পালন কৰিবলৈ গৈ গণেশে পিতৃ মহাদেৱৰ বিৰুদ্ধেই যুদ্ধ কৰিছিল।মাতৃৰ মমতা পিতৃৰ পালনকৰ্তা স্বৰুপৰ সৈতে তুলনা কৰাটো ভুল।সন্তানৰ জীৱনত পিতৃ-মাতৃ দুয়োৰে উপস্থিতি অতি জৰুৰী।পিছে পিতৃত্বৰ মনোকামনা পুৰণ কৰিবলৈ গৈ মাতৃৰ অস্তিত্বক প্ৰত্যাহবান জনোৱাটো সমাজৰ বাবে অতি ভয়াৱহ।কাৰণ এই ব্যৱস্থাই এনে এখন সমাজৰ নিৰ্মাণ কৰিবলৈ গৈ আছে,য’ত সন্তান মমতাৰ অবিহনে ডাঙৰ হ’ব লাগিব।মাতৃৰ মমতা হৈছে শিশুৰ পাঠশালাৰ প্ৰথম পাঠ।যদি তেওঁলোকে এই পাঠেই পঢ়িবলৈ নাপায়,তেন্তে পিছলৈ তেওঁলোক মৰমৰ বান্ধোনত কেনেকৈ বান্ধ খাব পাৰিব?\nনি:সন্তান দম্পতীক সন্তানৰ সুখ দিবলৈ বৰদান হৈ অহা এই ছাৰ’গেচি বা বিকল্প মাতৃত্ব ব্যৱস্থা কেতিয়া পথভ্ৰষ্ট হৈ গ’ল গমেই পোৱা নগ’ল।বয়সীয়াল দম্পতীক সন্তান দিয়াৰ কাৰণেও ছাৰ’গেচিৰ দৰে চিকিৎসা ব্যৱস্থা বহু বিবাদিত হৈ পৰিছে।সত্তৰ বছৰৰ অধিক বয়সৰ দম্পতীয়ে যেতিয়া বিকল্প মাতৃত্বৰ ব্যৱস্থাৰে সন্তানৰ মুখ দেখিবলৈ পাইছিল,তেতিয়াই সমাজ বিজ্ঞানী,চিকিৎসক আদিয়ে এই ব্যৱস্থাৰ প্ৰতি আঙুলি তুলি প্ৰশ্ন তুলিছিল।\nবাণিজ্যিক বিকল্প গৰ্ভধাৰণ ২০০২ চনৰ পৰাই ভাৰতত আইনসিদ্ধ।ভাৰতৰ হিন্দী চলচ্চিত্ৰ জগতৰ ভালেসংখ্যক তাৰকাই এই আইনৰ সুবিধাৰে পিতৃমাতৃ হৈছে।বিকল্প মাতৃত্বৰ সুযোগ ল’বলৈ দেশীয় দম্পতীৰ উপৰি বিশ্বৰ ভিন ভিন দেশৰ সন্তানহীন দম্পতী ভাৰতলৈ আহে।এই পৰ্যন্ত আমাৰ দেশত এই বিষয়ত কোনো কঠোৰ আইন বলৱৎ হোৱা নাই।বহু প্ৰতীক্ষিত নতুন ছাৰ’গেচি আইন অনুসৰি কোনো একক বা সমকামী ব্যক্তি শিশুৰ অভিভাৱক হ’ব নোৱাৰিব।এই আইন সংসদত গৃহীত হোৱাৰ পুৰ্বেই কৰণ জোহৰে অতি কৌশলেৰে নিজৰ মনোকামনা পুৰণ কৰি ল’লে।\nনতুন প্ৰজন্মৰ একক অভিভাৱক হ’বলৈ ইচ্ছা ৰখা যুৱকসকলে এই কথা মনত ৰখা উচিত যে মাতৃৰ মমতাক প্ৰত্যাহ্বান জনাবলৈ যাওঁতে তেওঁলোকে এই কথা এবাৰ দকৈ ভাবক যে মাতৃ অবিহনে তেওঁলোকৰ জীৱনৰ ৰুপ কি হ’লহেতেঁন?\nউৎস: স্বাস্থ আৰু দীৰ্ঘজীৱন ,নাজৰিণ ৰহমান\nসংশ্লেষিত কীটনাশকৰ অপব্যৱহাৰ আৰু জৈৱিক কৃষি: এক পৰ্যালোচনা\nএণ্টিবায়’টিক খোৱাৰ প্ৰসংগত :\nশেহতীয়া উন্নীতকৰণ: Apr 26, 2020


সহায় | Official Website of e-Committee, Supreme Court of India | India\nমুখ্য বিষয়বস্তুলৈ যাওক\nइ-कमिटी, उच्चतम न्यायालय, भारत e-Committee, Supreme Court of India ভাৰতীয় ন্যায়পালিকাত তথ্য আৰু যোগাযোগ প্ৰযুক্তি\nই-আদালতসমূহৰ এন.আই.চি দল\nপুৰস্কাৰ আৰু স্বীকৃতিসমূহ\nই-আদালত প্ৰকল্পৰ অধীনত প্ৰাপ্ত গুৰুত্বপূৰ্ণ কীৰ্তিসমূহ\nভৱিষ্যত কাৰ্যপন্থা/ চলি থকা কাম-কাজ\nজিলা আদালতত ভিডিঅ’ সন্মিলনযোগে শুনানি\nআন আন চৰকাৰী বিভাগৰ সৈতে সংহতি ৰক্ষা কৰা\nনীতি কাৰ্য আঁচনি নথি\nউদ্দেশ্য সিদ্ধিৰ প্ৰতিবেদন ২০১৯\nপ্ৰশিক্ষণ আৰু সজাগতামূলক অনুষ্ঠান\nপ্ৰচাৰ মাধ্যমৰ বাবে\nচি আই এছ ৩.০ ৰ জৰিয়তে গোচৰ ব্যৱস্থাপনা\nআদালত ব্যৱস্থাপনা আহিলা জাষ্টইজ এপ\nচৰকাৰী ই-মেইলৰ বাবে সহায়কাৰী ডেস্ক – @aij.gov.in\nমোবাইল এপ জি.আই.এম.এছ.\nআপুনি এই প’ৰ্টেলত বিষয়বস্তু/ পৃষ্ঠাৰ জৰিয়তে প্ৰৱেশ/ পৰিচালনা কৰিবলৈ অসুবিধা পাইছে নেকি? এই অধ্যায়টোত চেষ্টা কৰা হৈছে যাতে চকু ফুৰাওতে আপুনি এটা সুখদায়ক অভিজ্ঞতা লাভ কৰে।\nব্যৱহৃত মাধ্যম, প্ৰযুক্তি অথবা সামৰ্থ্য নিৰ্বিশেষে সকলো ব্যৱহাৰকাৰীৰ বাবে এই ছাইটটো যাতে সুগম হয় সেয়া সুনিশ্চিত কৰাৰ ক্ষেত্ৰত আমি বদ্ধপৰিকৰ। ব্যৱহাৰকাৰীসকলক সৰ্বাধিক সুগমতা আৰু ব্যৱহাৰ্যতা প্ৰদান কৰাৰ লক্ষ্যৰে ইয়াক প্ৰস্তুত কৰি তোলা হৈছে।\nএই ৱেবছাইটৰ সকলো তথ্য বিকলাংগ ব্যক্তিসকলৰ বাবে সহজলভ্য হোৱাটো নিশ্চিত কৰিবলৈ সকলো প্ৰচেষ্টা চলোৱা হৈছে। উদাহৰণস্বৰূপে, দৃষ্টিশক্তিৰ সমস্যা থকা এজন ব্যৱহাৰকাৰীয়ে স্ক্ৰীণ ৰীডাৰৰ দৰে সহায়কাৰী প্ৰযুক্তি ব্যৱহাৰ কৰি এই ৱেবছাইটোত প্ৰৱেশ কৰিব পাৰে। ন্যূনতম দৃষ্টিশক্তি থকা ব্যৱহাৰকাৰীয়ে উচ্চ বৈপৰীত্য আৰু আখৰৰ আকাৰ বৃদ্ধি কৰাৰ দৰে বিকল্পৰ ব্যৱহাৰ কৰিব পাৰে। এই ৱেবছাইটটোৱে বিশ্বব্যাপী ৱেব সংস্থা অৰ্থাৎ ৱৰ্ল্ড ৱাইড ৱেব কনচৰটিয়াম (ডব্লিউ.থ্ৰী.চি.)ৰ দ্বাৰা নিৰ্ধাৰিত কৰা ৱেব বিষয়বস্তু অভিগম্যতা নিৰ্দেশনাৱলীসমূহ ৱেৱ কনটেণ্ট এক্সেছিবিলিটি গাইডলাইন্ছ (ডব্লিউ.চি.এ.জি.) ২.০ৰ এ.এ. পৰ্যায়ত লাভ কৰিছে।\nযদি এই ছাইটৰ অভিগম্যতা সম্পৰ্কে আপোনাৰ কিবা সমস্যা বা পৰামৰ্শ আছে, অনুগ্ৰহ কৰি আমালৈ মতামত প্ৰেৰণ কৰক।\nস্ক্ৰীণ ৰীডাৰৰ অভিগম্যতা\nদৃষ্টিশক্তিৰ অসুবিধা থকা আমাৰ ব্যৱহাৰকাৰীয়ে স্ক্ৰীণ ৰীডাৰৰ দৰে সহায়কাৰী প্ৰযুক্তি ব্যৱহাৰ কৰি ছাইটটোত প্ৰৱেশ কৰিব পাৰে।\nতলৰ তালিকাখনত বিভিন্ন ধৰণৰ স্ক্ৰীণ ৰীডাৰৰ বিষয়ে তথ্য অন্তৰ্ভুক্ত কৰা হৈছেঃ\nস্ক্ৰীণ ৰীডাৰ তথ্য :-\nস্ক্ৰীণ ৰীডাৰ : সকলোৰে বাবে স্ক্ৰীণ প্ৰৱেশাধিকাৰ (এছ.এ.এফ.এ.)\nৱেবছাইট : https://lists.sourceforge.net/lists/listinfo/safa-developer\nবিনামূলীয়া/ বাণিজ্যিক : বিনামূলীয়া\nস্ক্ৰীণ ৰীডাৰ : নন্ ভিজুৱেল ডেস্কটপ এক্সেছ (এন.ভি.ডি.এ.)\nৱেবছাইট : http://www.nvda-project.org\nস্ক্ৰীণ ৰীডাৰ : যোৱাৰ বাবে ছিষ্টেম প্ৰৱেশাধিকাৰ\nৱেবছাইট : http://www.satogo.com\nস্ক্ৰীণ ৰীডাৰ : থাণ্ডাৰ\nৱেবছাইট : http://www.webbie.org.uk/thunder\nস্ক্ৰীণ ৰীডাৰ : ৱেব যিকোনো ঠাইত\nৱেবছাইট : http://webinsight.cs.washington.edu/\nস্ক্ৰীণ ৰীডাৰ : হাল\nৱেবছাইট : http://www.yourdolphin.co.uk/productdetail.asp?id=5\nবিনামূলীয়া/ বাণিজ্যিক : বাণিজ্যিক\nস্ক্ৰীণ ৰীডাৰ : জে.এ.ডব্লিউ.এছ.\nৱেবছাইট : http://www.freedomscientific.com/Downloads/JAWS\nস্ক্ৰীণ ৰীডাৰ : চুপাৰন’ভা\nৱেবছাইট : http://www.yourdolphin.co.uk/productdetail.asp?id=1\nস্ক্ৰীণ ৰীডাৰ : উইণ্ডো-আইজ\nৱেবছাইট : http://www.gwmicro.com/Window-Eyes/\nবিভিন্ন ফাইলৰ ৰূপত তথ্য চোৱা\nএই ৱেবছাইটে প্ৰদান কৰা তথ্যসমূহ প’ৰ্টেবল ডকুমেণ্ট ফৰ্মেট (পি.ডি.এফ.), ৱৰ্ড, এক্সেল আৰু পাৱাৰপইণ্টৰ দৰে বিভিন্ন ফাইলৰ ৰূপত উপলব্ধ। এই তথ্যসমূহ সঠিকভাৱে চাবলৈ, আপোনাৰ ব্ৰাউজাৰত প্ৰয়োজনীয় প্লাগ-ইন বা ছফটৱেৰ থাকিব লাগিব। উদাহৰণস্বৰূপে, ফ্ল্যাশ্ব ফাইলসমূহ চাবৰ বাবে এড’ব ফ্ল্যাশ্ব ছফটৱেৰৰ প্ৰয়োজন। যদিহে আপোনাৰ ছিষ্টেমত এই ছফটৱেৰ নাথাকে, তেনেক্ষেত্ৰত আপুনি ইণ্টাৰনেটৰ পৰা সেয়া বিনামূলীয়াকৈ ডাউনলোড কৰিব পাৰিব। তালিকাখনত বিভিন্ন ফাইলৰ ৰূপত থকা তথ্যসমূহ চাবৰ বাবে প্ৰয়োনজীয় প্লাগ-ইন অন্তৰ্ভুক্ত কৰা হৈছে।\nবিকল্প নথিৰ প্ৰকাৰৰ বাবে প্লাগ-ইন\nনথিৰ প্ৰকাৰ –\nপ’ৰ্টেবল ডকুমেণ্ট ফৰ্মেট (পি.ডি.এফ.) ফাইল\nডাউনলোডৰ বাবে প্লাগ-ইন-\nএড’ব এক্ৰ’বেট ৰীডাৰ (অন্য এক ৱেবছাইট যিটো এখন নতুন উইণ্ডোত খোল খাব)\nশেহতীয়াভাৱে কৰা আপডেট: Jun 28, 2022